Poštovane dame i gospodo narodni poslanici, nastavljamo Četvrto vanredno zasedanje Narodne skupštine Republike Srbije u 2009. godini. Na osnovu službene evidencije o prisutnosti narodnih poslanika, konstatujem da sednici prisustvuju 92 narodna poslanika. Radi utvrđivanja broja narodnih poslanika prisutnih u sali, molim narodne poslanike da ubacite svoje identifikacione kartice u poslaničke jedinice elektronskog sistema za glasanje. Uvidom u elektronski sistem za glasanje, jasno je da postoji još poslanika u sali, koje podsećam na član 222. i obavezu utvrđivanja kvoruma. U stavu 1. i stavu 2. članu 222. piše: "Narodni poslanik koji se nalazi na stalnom radu u Narodnoj skupštini Republike Srbije dužan je da, prilikom utvrđivanja kvoruma, kao i u toku rada sednice, bude prisutan na sednici Narodne skupštine." Narodnom poslaniku iz stava 1. ovog člana, koji neopravdano odsustvuje prilikom utvrđivanja kvoruma ili u toku rada sednice Narodne skupštine, oduzeće se status poslanika na stalnom radu u Narodnoj skupštini." Molim vas da, kada vidimo da u sali imamo kvorum, to bude i na elektronskom sistemu za glasanje. Narodni poslanici kažu da je samo utisak da u sali Narodne skupštine ima više od 82 narodna poslanika. Nije utisak, pošto se uvidom u elektronski sistem vidi da nema kartica, a ima narodnih poslanika. Konstatujem da jedan broj narodnih poslanika svesno krši Poslovnik i odbija da primeni član 222. stavove 1. i 2. Pošto na elektronskom sistemu za glasanje nemamo dovoljan broj, odnosno nije prisutna jedna trećina, dajem pauzu… Elektronski sistem za glasanje sada pokazuje 84, što je dovoljno za rad, te ćemo nastaviti, s tim što je utvrđivanje kvoruma trajalo, mada po Poslovniku nije regulisano, nešto duže od uobičajenih 15 sekundi. Obaveštena sam da je u pitanju saobraćaj, odnosno vremenske prilike i da neki poslanici zato minimalno kasne. Obaveštavam vas da su sprečeni da sednici prisustvuju sledeći narodni poslanici: Milica Radović, Laslo Varga, Elvira Kovač, Aleksandra Ilić i Željko Tomić. Prelazimo na 1. tačku dnevnog reda – PREDLOG ODLUKE O IZMENAMA I DOPUNAMA POSLOVNIKA NARODNE SKUPŠTINE REPUBLIKE SRBIJE (nastavak) Da li predsednici ili predstavnici poslaničkih grupa žele reč? Reč ima narodni poslanik Miroslav Markićević. Želi da govori o povredi Poslovnika i dobija reč na osnovu člana 100. stav 1.
Poštovana potpredsednice, poštovane kolege narodni poslanici, poštovani građani Srbije, reklamiram povredu člana 226. Poslovnika i tražim obaveštenje od vas, potpredsednice, pošto je kolega Konstantinović predsednik Administrativnog odbora, a ja, kao član Administrativnog odbora, ne znam po kom osnovu, a vi ste iz iste poslaničke grupe, mislim da biste vi mogli da mi date obaveštenje. Moj motiv da se javim ovde je izjava gospodina Konstantinovića, predsednika Administrativnog odbora, emitovana sinoć na nekim centralnim medijima. Povodom neuspele sednice Administrativnog odbora, za koju znamo koji je dnevni red trebalo da bude, to je, u stvari, top tema – mandati u Narodnoj skupštini, gospodin Konstantinović je dao jednu, za mene, potpuno nerazumljivu izjavu. Kao što vidimo svi ovde, i mediji, njega ovde nema danima, a on je predsednik jednog od najvažnijih odbora. Pitam, da li vi znate gde se on nalazi danima i zašto Administrativni odbor ne zaseda? Da li on pretpostavlja svoje privatne tezge, kao advokat, radu u Narodnoj skupštini? Da li vi možete da nam date obaveštenje, meni i javnosti, da li gospodin Konstantinović uopšte zna ko je član Administrativnog odbora, koji članovi poslaničkih grupa participiraju u Administrativnog odboru i ko su šefovi poslaničkih grupa? On je rekao: "Sednici Administrativnog odbora nije prisustvovao gospodin Markićević, šef Poslaničke grupe SNS-a". Možda bi meni, zbog nekih navodnih rejtinga, odgovaralo, ali poslanička grupa NS-a, čiji sam pripadnik, ima šefa kojim je vrlo zadovoljna, a mislim i građani Srbije. Dajte nam obaveštenje da li predsednik tako važnog odbora – Administrativnog odbora, uopšte zna gde se nalazi, pogotovo zbog toga što među pripadnicima vladajuće koalicije ima narodnih poslanika koji, valjda s ponosom, sami tvrde da znaju toliko dobro da lažu da i poligraf slažu. To su neki od njih rekli. Tražim obaveštenje, odnosno odgovore na ova pitanja, jer su potrebni za moj rad. Šalu na stranu, nažalost, sve je istina što sam rekao. Tražim odgovor od svih nadležnih, od Narodne skupštine, od svih šefova poslaničkih grupa: po kom osnovu je predstavnik vladajuće koalicije predsednik Administrativnog odbora, kada je dogovor bio da mesta predsednika Odbora za odbranu i bezbednost i Administrativnog odbora pripadaju opoziciji?
Narodni poslaniče, mogu da odgovorim samo na deo pitanja gde tvrdite da Nenada Konstantinovića nema danima u Narodnoj skupštini. Da bi nešto bilo danima nedostajuće, mora da prođe više od 24 časa. Uvidom u elektronsku evidenciju i listing prisutnosti narodnih poslanika, videćete da je prošlo manje od 24 časa od kada je narodni poslanik Nenad Konstantinović bio u ovoj sali, a onda i u zgradi Narodne skupštine, tako da vam je pitanje retoričko. Sve ostalo, i sami ste rekli, sada bez šale, citiram vaše izlaganje, manje-više su retorička pitanja. Ukoliko smatrate da je uvreda, povreda, činjenica da je narodni poslanik Nenad Konstantinović, po vašem tvrđenju, nekom drugom narodnom poslaniku pridodao mesto predsednika bilo koje stranke, onda to morate da utvrdite ili na Odboru, ili kao povredu Poslovnika tokom sednice Odbora. Narodna poslanica Nataša Jovanović želi da govori o povredi Poslovnika i dobija reč na osnovu člana 100. stav 1. Molim vas da i naredni govornik i svi ostali koji uzimaju reč tako što je dobiju na osnovu člana 100. vode računa o tome da daju obrazloženje u čemu je u toku današnje sednice povređena procedura i koji član.
Bez prethodnog upozorenja, gospođo potpredsedniče, pošto imamo istu funkciju u Skupštini, a vrlo dobro znam Poslovnik. Tražim obaveštenje, po čl. 225. i 226, od Saveta za saradnju s tzv. Haškim tribunalom, s obzirom na činjenicu da je juče, pošto je preostalo samo sedam sati za izvođenje svedoka optužbe prof. dr Vojislavu Šešelju, našem predsedniku prekinuto suđenje na neodređeno vreme, na zgražavanje čitave domaće i svetske javnosti koja drži do međunarodnog prava i koja je svesna činjenice da je on politički zatvorenik već šest godina i da je, u toku izvođenja svedoka optužbe, ispitujući unakrsno preko 40 svedoka, prof. dr Vojislav Šešelj pokazao da je to kvazisud. Mi smo juče imali priliku, odnosno sinoć, da na svim medijima, gospođo Čomić, verovatno i vi, kao i vi kolege iz vladajuće koalicije, čujemo šturo saopštenje Saveta za saradnju s Haškim tribunalom, u kome kažu da su zapanjeni i da će to otežati dalju saradnju i povećati nepoverenje građana Srbije prema tom kvazisudu. Mi vama već godinama pričamo da istraživanja javnog mnjenja pokazuju da najmanje dve trećine građana Srbije ne veruje u to da je to neki sud. To je politička institucija Amerike, NATO-a, EU, pa je dobro što ovo pitanje postavljam danas pošto vam u posetu dolazi Oli Ren, koji će da vam, između ostalih uslova, ispostavi i uslov bliže saradnje s Haškim kazamatom i isporuku, kako oni kažu, preostalih optuženih koje Hag goni, pre svega, generala Ratka Mladića. Da li je, a to je moje pitanje, normalno da jednim takvim saopštenjem u dve rečenice reaguje tzv. Savet za saradnju s Haškim tribunalom? Molim vas, ako možete, samo malo da se utišate, jer taj žamor i žagor u ovako ozbiljnoj situaciji, a prof. dr Vojislav Šešelj nije otišao tamo da brani samo sebe i dobrovoljce SRS-a, već čitavu Srbiju i čitav srpski narod, i vašu decu, i pokoljenja koja će tek da se rađaju ovde. Da li je to normalno, kada imate u vidu, to postavljam Savetu za saradnju s tim kvazisudom, da je Ramuš Haradinaj pobio 11 svedoka, da je izvršio direktno ubistvo, što su utvrdili nedavno i predstavnici jedne strane obaveštajne službe, zajedno s Hašimom Tačijem, na stotine srpskih civila, naših nedužnih sunarodnika, a da je danas na slobodi, dok je prof. dr Vojislav Šešelj, zbog svoje ideje, zatočenik, evo, već šest godina? Zbog ideje za koju se mi, srpski radikali, borimo, verujem, i milioni Srba, ne samo ovde u Srbiji, nego širom Planete, a to je da imamo slobodnu državu, otadžbinu u kojoj ćemo da živimo i da sami uređujemo naš demokratski sistem, da se borimo za naše vrednosti. Dr Vojislav Šešelj je optuženik tog kvazisuda. Iako ne verujem da ću dobiti neki drugačiji odgovor od onog šturog saopštenja, ... (Predsedavajuća: Tri minuta i 30 sekundi.) ... ipak postavljam to pitanje. Iskoristiću, na kraju, gospođo Čomić, ne zloupotrebljavajući govornicu, ali zbog herojstva našeg predsednika i svih radikala koji ga podržavaju, zbog svih patriotski opredeljenih Srba, da danas svim vernicima koji slave slavu Sveta tri jerarha, a naročito našem predsedniku dr Vojislavu Šešelju, čestitam našu radikalsku slavu, kao i svim srpskim radikalima, svima onima koji su ostali dosledni ideji velike Srbije i podrške dr Vojislavu Šešelju. (Predsedavajuća: Četiri minuta.) Živeo dr Vojislav Šešelj, živela SRS. Hvala.
Molim narodne poslanike koji dobijaju reč na osnovu člana 100. stav 1. da poštuju odredbu o tri minuta koja su namenjena za reč povodom povrede procedure, zato što je to neophodno da bismo mogli opravdati sebe kada tražimo reč da govorimo o povredi procedure. Ne može obaveza da važi samo za druge, a prava su samo naša. Vreme na raspolaganju za izlaganje o povredi procedure, odnosno povredi člana Poslovnika, jeste tri minuta. Molim vas da u ta tri minuta koncipirate svoje izlaganje onog trenutka kada ste primetili da je došlo do povrede procedure, a molim narodnu poslanicu Natašu Jovanović da me ne ometa u vođenju sednicu, to je kršenje člana 104. Poslovnika Narodne skupštine. To nije pomaganje, to je ometanje. Neće biti tolerisano, zato što je to nepoštovanje Narodne skupštine. Narodna poslanica Vjerica Radeta želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, pozivam se na član 1, a u vezi sa članom 226. Poslovnika. Naravno da ću u toku izlaganja da objasnim ovu vezu. Citiram član 1: "Ovim poslovnikom uređuju se organizacija i rad Narodne skupštine Republike Srbije i način ostvarivanja prava i dužnosti narodnih poslanika". Ovo što vi pokušavate Predlogom izmena Poslovnika je najgrublji mogući način kršenja ostvarivanja prava i dužnosti narodnih poslanika. Zašto sam ovo vezala sa članom 226? Zato što je suština zbog čega želite da promenite ovaj poslovnik, upravo, član 226, koji narodnim poslanicima koristi da bi javnost Srbije obavestili o svim aktuelnim događajima koji su od interesa za građane Srbije. Ukidanje ove mogućnosti bi, zaista, bilo najgrublje kršenje demokratskih principa u ovom parlamentu. Jučerašnji događaj u Haškom tribunalu je dokaz kako biste nas vi, recimo, da ste već usvojili ovaj poslovnik, onemogućili da dodatno objasnimo građanima Srbije, onima koji sinoć nisu pratili prenos iz Haškog tribunala, kako se juče u Hagu desilo nešto neverovatno. Upoznata je javnost Srbije da je prekinuto na neodređeno vreme suđenje predsedniku srpskih radikala, dr Vojislavu Šešelju, a pokušaćemo danas, u toku dana, da objasnimo detaljno o čemu se, suštinski, radi. Pošto sam se pozvala na član 226, želim da nešto pitam gospodina Rasima Ljajića i Nacionalni savet za saradnju s Haškim tribunalom. S obzirom na to da su u svom saopštenju izneli činjenicu da u komunikaciji s predstavnicima Haškog tribunala, koju su nazvali dobrom, nikada nisu imali nijednu primedbu u smislu da je nekom eventualnom svedoku na bilo koji način prećeno, ili da je na bilo koji način ugrožen, pitanje gospodinu Ljajiću – da li je to što je dao kao saopštenje javnosti Srbije zvanično uputio Haškom tribunalu?
Narodna poslanice, član 1. nije osnov po kom dobijate reč, a onda imate izlaganje na osnovu čl. 225. i 226. Pravo da se dobije reč na osnovu člana 100. stav 1. i da se obrazlaže na osnovu čl. 225. i 226. je prećutan dogovor o upotrebi i zloupotrebi tog člana, koji je napravljen, u okviru predsednika poslaničkih grupa, i u ovom sazivu Skupštine, dakle, predsednice Slavice Đukić–Dejanović, kao i predsednika Olivera Dulića u prethodnom sazivu i predsednika Predraga Markovića pre njega, s poslanicima – da će se davati pravo na reč na osnovu čl. 225. i 226, bez obzira na to što, formalno, taj član stoji u delu Poslovnika – prava i dužnosti. To su članovi od 221. do 231. Jedan od tih članova je i član 222. Poslanička grupa SRS-a vrlo otvoreno smatra da član 222. ne mora da primenjuje i da je politički stav da ne mora da učestvuje u utvrđivanju kvoruma, zato što o tome postoji, isto, politički dogovor, zbog nade i želje da se naprave nekakvi minimalni konsenzusi opozicije i vladajuće većine u ovoj instituciji, ko god opozicija bila i ko god vladajuća većina bila. Vrlo često se zloupotrebljavaju čl. 225. i 226. samo zato da bi se potrošilo vreme, što jeste jedan vid opstrukcije, što je legalno i legitimno. U meni ćete, kao narodnoj poslanici, predsedavala ili ne, uvek imati zaštitnika opstrukcije kao sredstva za ostvarenje svojih političkih ciljeva, ali ovo što se dešava danas i juče jeste opstrukcija radi opstrukcije. Dakle, 110 javljanja po Poslovniku juče, 110 prekjuče, bez ikakve druge svrhe osim da se ne pređe na raspravu po dnevnom redu. To je u okviru prećutnog dogovora. Onda je neistina kršenje Poslovnika i omalovažavanje Narodne skupštine u izlaganju obrazložiti upotrebom čl. 225. i 226, na osnovu člana 1, jer to nije. On je posledica prakse u ovoj skupštini, koja se pokazuje lošom, zbog toga što potpuno zaustavlja bilo kakvu drugu saradnju, osim saradnje koja je ostvarena na tome da smo se složili da se čl. 225. i 226. upotrebljavaju bez obzira na to što su iz oblasti prava i dužnosti, a ne iz dela Poslovnika na koji je moguće dobiti reč po osnovu člana 100, jer je procedura povređena. Reč ima narodna poslanica Gordana Pop-Lazić, želi da govori o povredi Poslovnika, i dobija reč na osnovu člana 100. stav 1.
Poštovane kolege narodni poslanici, kao zamenik šefa Poslaničke grupe, želela bih da se, na osnovu člana 104, pre svega, obratim predsednici Skupštine, a i svima vama, jer ne prihvatam da je ovo što mi radimo opstrukcija i da je ovo nerad. Skupština radi. Niko nikoga ne opstruiše. Ako neko nešto opstruiše, onda poslanička većina opstruiše ovaj parlament, tako što već meseca dana ne rešava nešto što je u skupštinskoj proceduri, a što treba da se reši pred nadležnim odborom. To možemo da nazovemo opstrukcijom, jer se nikada nije desilo da se takva jedna tačka dnevnog reda nađe pred Administrativnim odborom, a da Administrativni odbor hitno ne sazove sednicu i to pitanje reši. To bi bila opstrukcija. Drugo, DOS, današnji ZES, opstruiše Srbiju već osam godina na razne načine, donoseći zakone po volji Brisela i Evropske unije. Da li je to ono što Srbiji treba, vreme će pokazati, ili vreme već pokazuje i građani Srbije vrlo dobro to osećaju. Gospođo predsedavajuća, vrlo često umete da kažete da ovu govornicu koristimo za političke tirade, političku priču. Vi ste se zaboravili, mi jesmo političari i mi ovde, tačno je, vodimo politiku. Mi nismo Vladini činovnici, mi nismo ničiji službenici. Možda neki jesu službenici nekih stranih agentura ovde, pa moraju da rade onako kako im oni kažu, pogotovo ove nove atlantističke zvezde, ali, mi se osećamo političarima i dužni smo da vodimo politiku za koju smo dobili poverenje građana. Interesantno je to, gospođo predsedavajuća, da se ovaj parlament nikada, pa čak ni u vreme kada je Vojislav Šešelj bio u štrajku glađu, nije pozabavio tim pitanjem i nije stao u odbranu osnovnih ljudskih prava jednog građanina Srbije pred jednom takvom institucijom, pa nek se radi i o međunarodnoj instituciji, za koju danas svi tvrde da nije formirana, naravno, svi oni koji se razumeju u to, od strane nadležnog organa, koju mi ne moramo tako slepo da slušamo i koja ne mora da bude ona šargarepica ili onaj štap kojim nam se stalno preti da bismo, navodno, ušli u EU. Kao što vidite, Haški tribunal će završiti svoj rad, ali onda i ovaj Oli Ren, koji danas dolazi, i Kacin, neki dan, takođe, kažu – statut Vojvodine, ovakav kakav je, jeste uslov za ulazak u EU. Dakle, nema kraja tom uslovljavanju, a mi ovde moramo da budemo svesniji od bilo koga drugog, da budemo dorasli tom trenutku, da se izjasnimo o svim tim pitanjima, da iznesemo svoj stav i da im jasno kažemo – ne pristajemo više ni na kakve ucene. Svaki građanin Srbije vredniji je od te EU. Hvala i izvinite što sam malo prekoračila vreme.
Nema povrede člana 104, osim što ste u svom izlaganju izneli neistinu da sam ikada, ijednom poslaniku, u ijednom trenutku rekla da drži političke tirade. Možete, uvidom u stenogram, kad god hoćete da tražite dokaz, nećete ga naći. Ono što činim jeste da upozorim poslanika da, kada dobije reč po članu 100. stav 1, bar 15 sekundi od vremena koje mu je na raspolaganju utroši na obrazlaganje povrede procedure, i ništa više. Molim vas da vodimo računa o istinitosti činjenica koje iznosimo za govornicom. Ova govornica jeste mesto slobode govora i svi mi moramo da je branimo. Postoji direktan dokaz da, kao što tvrdim, nikada nijednom poslaniku, dok sam predsedavala, a ni dok sam slušala, nisam osporila pravo na politički govor i politički stav, niti ću. To je suština parlamenta. Što se tiče druge, moguće neistine, a po članu 27. i članu 1, mogu samo da sugerišem Poslaničkoj grupi SRS-a da prisustvuje susretu sa komesarom Olijem Renom. Proverite da li je tačna informacija koju ste izneli, da je to neki novi uslov. Po onome što ja znam, i to je netačno, ali najbolje je oči u oči, licem u lice, proveriti to što smatrate da je uslov koji je postavljen, a nije. Narodni poslanik Zoran Krasić se javio, želi da govori o povredi Poslovnika, i dobija reč na osnovu člana 100. stav 1.
Naravno, u pitanju je član 27. Poslovnika, ne onaj deo koji se odnosi na staranje o primeni Poslovnika, nego na striktno poštovanje Ustava i zakona. Kada kažem član 27. Poslovnika, ne mislim ništa lično, gospođo Čomić, da ste vi ekskluzivni krivac ili neko ko krši tu odredbu. Naime, ta odredba se kod nas sistematski krši, a ja bih sada ukazao na jednom primeru zašto to smatram. Jučerašnje saopštenje Nacionalnog saveta za saradnju s Haškim tribunalom, pored nekoliko stvari za koje se može reći da su korektne, da se potencira protest da Nacionalni savet ne prihvata da se krše ljudska prava Vojislava Šešelja i njegovo pravo da se brani, dalo je jednu šturu informaciju, a ta informacija bi morala da se proširi zbog Vojislava Šešelja, ali i zbog Narodne skupštine i svih poslanika, jer je Vojislav Šešelj iz Narodne skupštine otišao dobrovoljno u Hag, 24. februara 2003. godine. O čemu se radi? Ovo je prvi put da je neko od nadležnih organa, mada Nacionalni savet nije državni organ, ali nema veze, jasno saopštio da u toj saradnji s Haškim tribunalom nikada nije bilo problema sa svedocima Tužilaštva u predmetu protiv Vojislava Šešelja. To je rekao Nacionalni savet. Smatram da je Narodna skupština dužna da zatraži kompletnu informaciju tog saveta, da i narodni poslanici, naša i svetska javnost saznaju pravu istinu, da nema pretnji, nema zastrašivanja, nema bilo kakvih mogućnosti da se taj predmet, u pogledu svedoka, uporedi s nekim predmetima koji su ranije bili u Haškom tribunalu. Nikom normalnom ne bi palo na pamet da bilo šta radi tim svedocima, jer i da se kaže "dobar dan", to bi se u Hagu protumačilo na potpuno drugačiji način i to bi otežalo položaj Vojislava Šešelja. Koristim ovu priliku i pozivam predsednika Narodne skupštine da se obezbedi kompletna informacija, i radi Poslovnika, i radi naše javnosti, radi svetske javnosti i onih u Hagu, koji očigledno imaju neki smišljen sistem kako da okončaju taj predmet, jer oni su ga, u krivično-pravnom smislu, izgubili. Juče je i Tužilaštvo priznalo da je otpao deo optužnice vezan za Zvornik. Čist falsifikat su pokušali da pretvore u istinu, a nije im prošlo. Mislim da moramo da podignemo glas, moramo zbog naših građana.
Nema povrede člana 27, niti ste dali jasno obrazloženje u čemu bi se sastojala povreda procedure. Reč ima narodni poslanik Srđan Spasojević, želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, poštovani predsedavajući, poštovani građani Srbije, javljam se po Poslovniku, članova 225. i 226, a ima i povrede člana 104. Zakazivanje na ovakav način ove sednice, da se pojedini članovi Poslovnika menjaju, zaista je skandalozno, neprimereno i potpuno neprihvatljivo. Ova sednica nije uopšte mogla da se zakaže na ovaj način, jer se, po članu 161, tačno zna šta može da se zakaže po hitnom postupku. Mislim da je više poslanika na to upozorilo, kolega Batić je, takođe, govorio o tome i ne može da se shvati kako se vladajuća koalicija ponaša kada je kršenje Poslovnika evidentno, a onda se danima nama u opoziciji govori da opstruiramo rad. Želim da podsetim građane Srbije da postoji redosled stvari i procedure. Ustav obavezuje da se donese zakon o Narodnoj skupštini, a onda, u roku od 30 dana, novi poslovnik. Radna grupa postoji i za zakon o Narodnoj skupštini, gospodin Novaković je predsednik te radne grupe, kao i radna grupa za izmenu Poslovnika, koju vodi Boško Ristić. Odjedanput, ad hok, dobijamo da uradimo nešto, da promenimo nešto i onda se postavlja pitanje, zašto uopšte treba dalje da radimo u tim radnim grupama i šta da menjamo? Neki delovi Poslovnika treba da se usklade sa zakonom o Narodnoj skupštini, treba da pređu u zakon o Skupštini, i onda dobijamo nešto što, očigledno, poziciju muči, neki članovi koji se žele na ovakav način promeniti. To je suština zašto se ovde ne može raditi na ovaj način, zašto se ne prihvata nešto što radna grupa radi već tri meseca. Naravno, neprihvatljiva je situacija kakvu imamo. Neprihvatljivo je da, ako već govorimo o Poslovniku, član Zakonodavnog odbora nije prisutan, odnosno predsednik Zakonodavnog odbora, neprihvatljivo je i to da predsednik Administrativnog odbora nije prisutan. To što se pojavi na 15-20 minuta, nije suština stvari, to su teme dnevnog reda. Dakle, obavezno je prisustvo tih ljudi. Građani Srbije treba znaju, rekao sam, gospođo Kolundžija. Imamo situaciju da predsednik Administrativnog odbora, zbog svoje dekoncentracije, napravi takvu grešku, kao što je gospodin Markićević rekao, da ga proglasi predsednikom Poslaničke grupe SNS-a. O tome se radi. Prema tome, ima mnogo problema. Mislim da još jedan problem treba da se reši. Ako ta radna grupa bude radila, mora da postoji ograničenje i predsedavajućeg, bez obzira na to ko se tu nalazi; ako smo mi poslanici limitirani novim predlogom na po dva minuta po amandmanu, onda mora i predsedavajući da se ograniči u svojim objašnjenjima novim poslovnikom, inače ćemo imati manje vremena mi koji podnosimo amandmane nego predsedavajući koji daje velika objašnjenja.
Predsedavajuća bi bila presrećna da ne mora da daje nikakva objašnjenja, ali je tok sednice takav da je pravo na davanje reči po članu 100. neprikosnoveno i da mi je dužnost, po istom članu, da objašnjenje dam. Nema povrede po članu 104, kako ste izneli. Deo obrazloženja koji bi se odnosio na povredu procedure – da Ustav obavezuje, Ustav ne obavezuje na rokove, obavezuje samo na donošenje zakona i tu sam s vama saglasna. Objašnjeno je već nekoliko puta da su ove minimalne izmene Poslovnika bez ikakvog uticaja na rad radne grupe koja donosi novi poslovnik i radne grupe koja radi na Predlogu zakona o Narodnoj skupštini. Dakle, u proceduri su samo zato da bi bilo moguće doneti zakon o Narodnoj skupštini i da bi bilo moguće doneti novi poslovnik, jer nas realnost demantuje da je to, ovakvim radom i po ovom poslovniku, moguće. Narodni poslanik Vladan Batić želi da govori o povredi Poslovnika i dobija reč na osnovu člana 100. stav 1.
Gospođo potpredsednice, dame i gospodo narodni poslanici, juče sam dva puta pokušao da ukažem na odredbu člana 98. stav 2. i danas ponovo predlažem da se napravi pauza, jer je očito da ne možemo da izađemo iz ovog lavirinta dok se ne održi ta famozna sednica Administrativnog odbora. Neka izađe šef Poslaničke grupe SRS-a, ili njegov zamenik, i neka kažu da li će pristati da se radi po dnevnom redu dok ne bude sednice Administrativnog odbora. Neko će reći da je to ucena, možda se i meni čini da je to ucena, ali moramo da budemo racionalni – možemo li da radimo ili ne možemo da radimo, a ne da glumimo parlament. Hajde da budemo pošteni, šta će to da se dogodi danas da bismo počeli rad po dnevnom redu? Znamo da će isto biti kao i juče, kao i prekjuče. Znači, pristajemo da učestvujemo u tom teatru apsurda. Još nešto, pošto je to aktuelna tema, danas je u Beogradu Oli Ren. Jedan od prioriteta u njegovim razgovorima su reforme u Srbiji. Kada su u pitanju reforme u Srbiji, prioritet su reforme u pravosuđu u Srbiji. To je zaista prioritet. Samo efikasna i brza pravda je istinska pravda. Ali, posle onoga što se dogodilo u Haškom tribunalu, meni se zaista čini da bi naše pravosuđe trebalo da ima uzor u Haškom tribunalu, a kakav je to uzor? Kakva je to efikasnost? Od kako se bavim politikom, politički sam protivnik Vojislava Šešelja. O njegovoj politici mislim sve najgore, i to je jedna strana medalje, ali ako se nekome sudi šest godina od strane ad hok međunarodnog krivičnog suda, odnosno tribunala koji je formiran Odlukom Saveta bezbednosti, koji bi trebalo da bude uzor nacionalnim pravosudnim institucijama i nacionalnim pravosuđima, čije bi odluke mogle da budu izvor prava, pa posle šest godina dođete u poziciju da se prekida ili suspenduje nastavak postupka, kakva je to pravda? Ne pratim suđenje, ne znam ima li odgovornosti ili je nema, ne mogu da pretpostavim kakva će da bude odluka, o tome uopšte ne pričam, pričam o proceduri, o postupku. Jer, ako kažu – naše pravosuđe kasni, postupci traju godinama, pa ko će da mu bude uzor? Haški tribunal? Na to treba skrenuti pažnju Oli Renu. Izvinite zbog prekoračenja vremena.
Zahvaljujem na sugestiji o pauzi i konsultacijama. Nekoliko puta je rečeno i nekoliko poslanika je najkonstruktivnije moguće davalo taj predlog. Prosto, procena je, i na osnovu člana 27, da sednica teče ovako kako teče, jer su iscrpene sve mogućnosti dogovora u okviru predsednika poslaničkih grupa ili bilo kakvog dogovora o nekoj posebnoj primeni Poslovnika. Narodna poslanica Nada Kolundžija želi da govori o povredi Poslovnika i dobija reč na osnovu člana 100. stav 1.
Poštovana predsedavajuća, dame i gospodo narodni poslanici, pozivam se na član 103. i mislim da su svi dosadašnji govornici koji su se javljali po Poslovniku, zapravo, kršili odredbe člana 103, jer su u obavezi da govore o onome što je tačka dnevnog reda. Upravo ono što je gospodin Batić u prvom delu svog izlaganja rekao pokazuje i opravdava sve razloge za to što su na dnevnom redu danas – izmene i dopune Poslovnika Narodne skupštine. Imamo Poslovnik koji je nedorečen, imamo praksu koja je i ono što je dorečeno unakazila i imamo Parlament u kome neko može da izađe za ovu govornicu i da kaže – pa, radikali neće dozvoliti. Da li je moguće da postoji parlament gde neko, kršeći poslovnik, može da ne dozvoli da parlament radi posao zbog kog smo svi ovde? Pozivam na poštovanje Poslovnika, pozivam da se vratimo na tačku dnevnog reda. Ne postoji nijedno jedino opravdanje da neko postavlja uslove da se nešto u nekom roku završi, onako kako on misli da bi trebalo završiti. Inače, ovaj parlament neće raditi. Poslovi se rade u skladu s Poslovnikom, odbori rade u skladu s Poslovnikom i odluke će se donositi, takođe, u skladu s Poslovnikom. To ne daje nikome za pravo da, na plenarnoj sednici, danas, kada imamo temu koja je vrlo važna, ona zaista jeste važna za sve, jeste važna i za budući rad ovog parlamenta, tu temu smatra nevažnom, jer svoje grupne interese smatra važnijim od toga. To je nedopustivo i molim vas, pozivam da poštujemo Poslovnik, da pređemo na raspravu o onome što imamo danas na dnevnom redu. Odbor će svoj posao raditi i završiti, u skladu s Poslovnikom, i to nikom ne sme biti izgovor ili opravdanje da blokira rad Parlamenta. Hvala vam.
Zahvaljujem na ovom pozivu, a po Poslovniku. Kada je u pitanju poziv na član 98. stav 2, da predsedavajući napravi pauzu ili sastanak, ja mogu da donesem samostalnu odluku. Odluka o tome da li ćemo zaista raditi po dnevnom redu zavisi od svih nas, ne samo od mene. Narodni poslanik Dragan Stevanović želi da govori o povredi Poslovnika i dobija reč na osnovu člana 100. stav 1.
Gospođo Čomić, javio sam se da reklamiram povredu čl. 27. i 104. koji regulišu rad Parlamenta, odnosno primenu Poslovnika i održavanje reda. Smatram da ste ove dve odredbe Poslovnika prekršili, i jutros, i juče, vi, a malopre i predsednik poslaničke grupe ZES-a. Na početku ove sednice, negde oko 10.15 časova, kada niste mogli da obezbedite ni trećinu prisutnih poslanika, vi ste održali predavanje, naravno, u skladu s Poslovnikom, prisutnim poslanicima, da je naša obaveza da damo kvorum zato što smo u radnom odnosu, ili već oni koji su u radnom odnosu. Mogu da razumem da to predviđa Poslovnik. Međutim, juče ste, na ukazivanje povrede Poslovnika kojim se reguliše rad odbora Skupštine, poslali poruku potpuno drugačijeg sadržaja poslanicima koji su bili prisutni. Čini mi se da ste tada rekli, da ste otišli tako daleko da kažete da poslanici većine nisu dužni da daju kvorum u radu odbora. Isti poslovnik reguliše rad i tog odbora i ovog tela, odnosno Skupštine Republike Srbije. Mislim da je nekorektno da koristite poziciju na kojoj ste trenutno i da se, sedeći tu, vodite principom dvostrukih aršina. To je jedno. Drugo, mislim da ste malopre i vi i gospođa Nada Kolundžija, i juče, indirektno, pričali o nekoj strategiji, taktici Poslaničke grupe SRS-a. Poslanička grupa SRS-a se i juče, i danas, i prekjuče, i sutra, i prekosutra, ponašala i ponašaće se u ovom parlamentu u skladu sa pravima koja joj daje i obezbeđuje Poslovnik, koji vi drakonski hoćete da promenite. Nećete moći ni na jedan način u tome da nas sprečite, niti vi, niti bilo ko drugi. Te priče o taktici i strategiji, mislim da se vrlo nekorektno plasiraju s tog mesta, upravo onda kada poslanici koji ne pripadaju Poslaničkoj grupi SRS-a žele da vam ukažu na problem koji tišti i opterećuje rad ovog parlamenta. Naše ponašanje u ovom parlamentu predstavlja odgovor na strategiju koja je definisana, da li na Andrićevom vencu, ili u Krunskoj, sasvim je svejedno, ali ta strategija podrazumeva otimanje mandata, uvođenje drakonskog poslovnika, pokušaj ukidanja televizijskih prenosa sednice Skupštine Republike Srbije i, na kraju, kao deo cele strategije, sada i prekidanje procesa suđenja predsedniku SRS-a dr Vojislavu Šešelju. Još jednom vas pozivam da poštujete mesto na kom jeste, da ne primenjujete politiku dvostrukih aršina, a one koji su krivi i odgovorni, što se ne odnosi direktno na vas, za ovo što se dešava u ovom parlamentu – da ne dele lekcije o efikasnosti i odgovornosti u ovom parlamentu. Hvala.
Narodni poslaniče, nema povrede ni čl. 27. ni 104. Vrlo pažljivo sam slušala vaše izlaganje i obrazloženje. U moje lično ime i u ime svih predsedavajućih, izražavam svoju najdublju zahvalnost što ćete omogućiti da loša praksa u ovom parlamentu prestane sada. Dakle, na početku utvrđivanja kvoruma, čitala sam član 222. Nisam delila nikakve lekcije, niti sam delila poslanike na vladajuću većinu i na opoziciju. Naprotiv. Narodni poslanik dobacuje – to ste juče,doći ćemo i do juče, i na tome sam vam zahvalna, jer ćemo zajedno, vi kao predstavnik opozicije, ja kao predstavnica vladajuće koalicije, učiniti da ovaj parlament sada počne da radi efikasnije. Član 222. je jedan od članova iz dela Poslovnika – prava i dužnosti narodnih poslanika, gde se nalaze i čl. 225. i 226, za koje je dogovorom, praksom, mimo Poslovnika, utvrđeno da mogu biti primenjivani u toku rada sednice Narodne skupštine, kao što je dogovorom, praksom, utvrđeno da član 222. neće biti primenjivan u toku rada sednica. Član 222. glasi: "Narodni poslanik koji se nalazi na stalnom radu u Narodnoj skupštini Republike Srbije dužan je da prilikom utvrđivanja kvoruma, kao i u toku rada sednice, bude prisutan na sednici Narodne skupštine. Narodnom poslaniku iz stava 1. ovog člana, koji neopravdano odsustvuje prilikom utvrđivanja kvoruma ili u toku rada na sednici Narodne skupštine, oduzeće se status poslanika na stalnom radu u Narodnoj skupštini Republike Srbije". To nije lekcija, to nije obraćanje poslanicima opozicije, to je član Poslovnika koji reguliše ponašanje svih nas. Drugi deo vašeg izlaganja ticao se citiranja jednog od mojih objašnjenja juče, da poslanici nisu dužni da daju većinu. Ako izvršite uvid u stenogram sednice od juče, videćete da je to deo odgovora, objašnjenja koje sam dala predsedniku Poslaničke grupe DSS-a, narodnom poslaniku Milošu Aligrudiću, koji je tvrdio za govornicom da su poslanici većine dužni da daju kvorum. Ja sam rekla da je to netačno, pozivajući se na član 222. To je praksa na koju smo mi svi zajedno pristali za vreme mandata ove skupštine, za vreme dok je predsednik Skupštine bio Oliver Dulić, za vreme dok je predsednik Skupštine bio Predrag Marković, jer je to test da li je poslanička većina dovoljno odgovorna, dobrovoljan test na koji smo dobrovoljno pristali. Nigde u Poslovniku nećete naći takvu obavezu. Dakle, nema dvostrukih aršina. Ima striktne primene Poslovnika ili nema striktne primene Poslovnika. Ponavljam, moj odgovor juče narodnom poslaniku Milošu Aligrudiću bio je u skladu sa članom 222. Poslovnika Narodne skupštine, koji sam vam pročitala. Praksa da samo vladajuća većina daje kvorum nije dala rezultate, niti je izgradila poverenje među nama. Praksa da se daje reč na osnovu čl. 225. i 226. nije dala dobre rezultate, jer nije izgradila poverenje među nama. Od ovog trenutka, zahvaljujući vama, dobro je što se to dešava, praktično, zajedničkim radom predstavnika opozicije i predstavnika vladajuće većine, narodni poslanik koji bude tražio reč po članu 100. stav 1. i poziva se na čl. 225. i 226. neće biti u mogućnosti da govori, jer nećemo da primenjujemo dvostruke aršine, jer ćemo svi striktno da poštujemo Poslovnik. Dakle, nijedne povrede člana nema, a vama još jedna hvala za razložno, razumno objašnjenje, da bi ovakve odluke mogle biti donete. Narodna poslanica Gordana Pop-Lazić želi da govori o povredi Poslovnika i dobija reč na osnovu člana 100. stav 1.
Poštovane kolege narodni poslanici, inspirisala me je predsednica Poslaničke grupe ZES-a svojim stavom da izađem za ovu govornicu i oštro protestujem, koristeći reklamaciju člana 104, jer je grubo narušila dostojanstvo narodnih poslanika, pre svega, opozicionih političkih partija i lično se osećam povređeno. Evo zbog čega, zbog dvostrukih aršina koje DS ima kroz svoje celokupno političko delovanje. U jednom momentu, smatrala je da ne treba uopšte da učestvuje u političkom životu Srbije i nije učestvovala u radu Skupštine 90-ih godina. Onda je, 2006. godine, napustila Parlament u jednom momentu, nezadovoljna svojim statusom kao opozicione političke partije. Opet, 90-ih godina, kada je na dnevnom redu bio zakon o lokalnoj samoupravi, podneli su 1500 amandmana. Znam da sam ih zatekla u Ministarstvu, kada sam bila ministar za lokalnu samoupravu, i čuvala sam to kao raritet u Ministarstvu. Nadam se da se i sada čuva. Dakle, to su bili mehanizmi njihovog opozicionog delovanja. Tada su blokirali Parlament, kada je taj zakon trebalo da se donese. To se smatralo legalnim. Pazite, tada, u tom tzv., po vama, totalitarnom režimu. Zamislite se malo, gospodo, kakva je situacija u zemlji? Da svi mediji nisu pod kontrolom vlasti i tajkuna, možda narodni poslanici opozicije ne bi morali baš sve što imaju da kažu kažu za ovom govornicom, možda bi našli neki drugi prozor u svet. Tih 90- ih godina, u tom totalitarnom režimu, većina medija je bila pod vašom kontrolom, lokalnu vlast ste imali u većini opština. Svi ti mediji bili su vaši, mogli ste da pričate šta hoćete i opet ste u to vreme ovde pravili tzv. opstrukciju, a ja mislim da to nije opstrukcija, to je bilo vaše legitimno pravo. Kako ste to sve zaboravili? Kako su to zaboravili oni koji su palili Skupštinu, pa sada uglađeno govore o nekim evropskim vrednostima? Ne verujem da su to baš evropske vrednosti, a možda i jesu, oni koji su vodili krizne štabove, tukli ljude koji se nalaze na rukovodećim funkcijama u pojedinim institucijama i pojedinim javnim preduzećima i, uopšte, preduzećima. Vi koji ste doneli ovakve pogubne zakone, kakve ste doneli po nalogu Strazbura, očekujete da mi svi ćutimo, da u rukavicama razgovaramo s vama i kažemo – divni ste, zlatni ste, nemamo šta da vam zamerimo. Mesec dana stoji nešto što treba Odbor da reši. To je nešto normalno za vas. Za nas nije normalno, jer kada se pojavi tako nešto od strane poslaničke većine, to je već sutradan na dnevnom redu. Hoćete da mi preko toga pređemo. Ne može. Zalažemo se samo za poštovanje Ustava, zakona, tekovina parlamentarne demokratije i ne damo da se to urušava, jer 18 godina to gradimo. (Predsedavajuća: Vreme.) Nismo mi zviždali, ni lupali o šerpe, ni šetali Beogradom, ni rušili beogradske izloge, ni palili Saveznu skupštinu, sve to ste radili, gospodo, vi.
Nema povrede člana 104, niti ste obrazložili kako je tokom procedure taj član povređen. Reč ima narodna poslanica Nada Kolundžija, želi da govori o povredi Poslovnika i dobija reč na osnovu člana 100. stav 1.
Poštovana predsedavajuća, dame i gospodo narodni poslanici, ne radi se ovde o tome ko na šta ima pravo i u kom periodu su prava izgledala ovako ili onako. Ne želim da se vraćam u vreme koje vi tako srećno pominjete kao najsrećnije trenutke demokratije, jer bih u tom slučaju morala da govorim, zaista, o svim krvavim i tragičnim rezultatima tog vremena, što ne želim. Istovremeno, ne želim, apsolutno, da govorim o tome kako ko poima demokratiju i kako ko misli da demokratija za njega važi više nego za neke druge, bio na vlasti ili bio u opoziciji. Dakle, vi demokratiju merite prema sebi i pokušavate da samerite onoliko koliko mislite da vama pripada, pa kada ste na vlasti, onda demokratiju propisujete samo za sebe, a kada ste u opoziciji, onda bi demokratiju da zloupotrebite samo za sebe. To, prosto, nije demokratija. Tu se, naravno, nikada nećemo složiti. Ono što je važno kada već pominjete tih hiljadu amandmana, želim da vam kažem kako je tada vlast odgovorila na legitimno pravo poslanika da podnesu amandmane – tako što je tih hiljadu amandmana grupisala u tri grupei sve ih grupno odbacila. Tek da se razumemo kako je to izgledalo. Dakle, ako već hoćete da kažete da je to tada bilo jako demokratski, na jedan legitiman potez tadašnje opozicije da ukaže na zlokobne posledice jednog zakona, za koji se ispostavilo, zaista, da bi bile zlokobne, vlast je odgovorila tako. Ono što sada hoćemo da vam damo do znanja, i celoj javnosti Srbije, nije da vi nemate pravo da koristite ona prava koja su vam propisana – nemate prava da ih zloupotrebljavate da biste ostvarivali neke svoje ciljeve, da biste ucenjivali, da biste tražili da demokratija važi i dalje više za vas nego za sve druge zajedno. To ne može. Hvala.
Nema povrede člana 104, niti je bilo striktnog obrazloženja povrede člana. Reč ima narodni poslanik Aleksandar Martinović, želi da govori o povredi Poslovnika i dobija reč na osnovu člana 100. stav 1. Narodni poslanici ponekad ne čuju preko mikrofona šta narodni poslanik koji izađe kaže, na koji član se poziva. Ima nekoliko narodnih poslanika, iz raznih poslaničkih grupa, koji, dolazeći do govornice kažu to predsedavajućem, ne bih da imenujem druge poslanike, i predsedavajući, ja ili moje kolege, podrazumevamo kao da je to rečeno za govornicom, formalno, u govoru. Ako nije, onda u trećem minutu zamolim narodnog poslanika samo da kaže član, ništa više. Izvinite, poslaniče, na čekanju.
Dame i gospodo narodni poslanici, ukazujem na povredu člana 104. Poslovnika o radu Narodne skupštine. Čudi me da poslanici SPS-a nisu reagovali na ovo što je rekla gospođa Nada Kolundžija, jer se ta ''krvava vremena'' odnose na vreme kada je SPS bio ključna karika političke vlasti u Srbiji tokom 90-ih godina. Gospođo Kolundžija, hajde da se vratimo na početak ove parlamentarne krize, na septembar 2008. godine. Kriza Parlamenta počela je krađom mandata, odnosno krađom, tačnije rečeno, blanko ostavki i izjava narodnih poslanika SRS-a da svoje mandate stavljaju na raspolaganje Srpskoj radikalnoj stranci. Protagonista te krađe bio je bivši šef Poslaničke grupe SRS-a Tomislav Nikolić. Tada smo, kao i danas, tražili samo ono što je naše, dakle, da se poštuje izborna volja građana, na kraju krajeva, da faktičko stanje u Parlamentu odgovara onome što piše na zvaničnom sajtu Narodne skupštine Republike Srbije, a to je da SRS ima 78 mandata. Ne postoji nijedna izjava kojom je poslanik SRS-a tražio da se SRS-u omogući da u Skupštini Srbije ima 85, 90, 130 poslanika itd. Tražili smo samo onoliko mandata koliko nam je pripalo po rezultatima izbora koji su održani 11. maja. Onda ste vi iz DS-a napravili jedan nevin izraz lica – šta mi sada tu možemo, eto, posvađali se radikali. Da li imate te ostavke? Nemate. Pa, šta mi tu možemo; eto, kada nam date papire, za 24 sata ćemo taj problem da rešimo. To ste rekli i vi. To je rekao i tadašnji zamenik predsednika, a sadašnji predsednik Administrativnog odbora, Nenad Konstantinović. Gospođo Kolundžija, 19. januara, danas je 12. februar, prošlo je skoro punih mesec dana, podneli smo tri ostavke bivših narodnih poslanika SRS-a i njihove izjave da svoje mandate stavljaju na raspolaganje SRS-u. Onda ste vi, gospođo Kolundžija, odnosno vaš predsednik Administrativnog odbora, započeli 34. sednicu Administrativnog odbora, koja je imala 10 tačaka dnevnog reda; okončali ste samo prvu, naprasno ste je prekinuli. Juče je trebalo da bude održan nastavak te 34. sednice, to se nije desilo zbog objašnjenja gospodina Konstantinovića da ne postoji kvorum, iako kvorum nije nibio potreban, jer se rasprava na sednici koja je počela može voditi bez obzira na broj prisutnih poslanika. Onda smo juče dobili, što je neverovatno, gospođo Kolundžija, vi možda niste pravnik, ali makar elementarno treba da poznajete proceduru, objašnjenje Nenada Konstantinovića da će biti zakazana, zamislite, 36. sednica Administrativnog odbora, koja će imati, kao jedinu tačku dnevnog reda, pitanje mandata. Sada zamislite, 34. sednica je počela, nije okončana, u međuvremenu je održana 35. sednica, vi ćete sada započeti 36. sednicu a da ni 34. sednicu niste okončali do kraja. Onda je gospodin Nenad Konstantinović rekao …. (Predsedavajuća: Tri minuta i 30 sekundi.) Završavam, gospođo Čomić, ako mi dozvolite još samo nekoliko sekundi. Dakle, onda je gospodin Nenad Konstantinović rekao da će on da skine tačku dnevnog reda – pitanje mandata, s ove 34. sednice, što nije moguće, jer je dnevni red već izglasan. Ne može se menjati dnevni red sednice koji je već utvrđen. Stoga ste vi, gospođo Kolundžija, odgovorni za stanje koje postoji u Parlamentu. Tomislava Nikolića ostavljam potpuno po strani. On je čedo Borisa Tadića, Boris Tadić ga je izmislio, vi ste krivi… (Predsedavajuća: Četiri minuta i 30 sekundi.) … za stanje u kojem se nalazi Srpski parlament i ako je Parlament blokiran, blokiran je vašom voljom.
Narodni poslaniče, trenutno smo vi i ja krivi, vi govorite četiri minuta. Nema povrede člana 104, niti je dato obrazloženje za povredu člana 104. tokom ove sednice. Narodna poslanica Nada Kolundžija želi da govori o povredi Poslovnika i dobija reč na osnovu člana 100. stav 1.
Poštovana predsedavajuća, javljam se na osnovu člana 103. i pozivam narodne poslanike da govorimo o temi koja je na dnevnom redu, jer nas na to obavezuje član 103. Želim samo da kažem da ste vi, gospodine Martinoviću, upravo potvrdili ovo što ja govorim. Dakle, vi potvrđujete da blokirate rad Skupštine, zbog toga što imate neizmirene račune sa svojim dojučerašnjim partijskim drugovima. To je ono što i ja tvrdim, ali radi se o tome da vi na to nemate pravo. Vi zloupotrebljavate jedan korektan dogovor koji je postojao u ovom parlamentu, da se i neke druge teme i neka druga pitanja otvore, da se pokrenu neke inicijative, i time dovodite u krajnje neravnopravan položaj sve druge poslanike. Vi time ucenjujete celu Skupštinu Srbije, ucenjujete celu Srbiju, zbog jednog spora za koji ste sami krivi. Nismo vam mi birali Tomislava Nikolića za predsedničkog kandidata, nismo vam mi birali Vučića za najboljeg kandidata za gradonačelnika, vi ste ih birali. To što ste se u međuvremenu posvađali i razišli, apsolutno vam ne daje za pravo da ucenjujete ni ovu skupštinu, niti građane Srbije, da bi taj vaš spor bio rešen onako kako biste vi najviše voleli da on bude rešen. Što se nas tiče, nama je svejedno kako će on biti rešen, nasse to, prosto, ne tiče. Mi u tome nećemo da učestvujemo ni na čijoj strani. Verujte mi, što se mene lično tiče, isti ste nam. Dakle, nema za nas neke posebne razlike. Ono što želim da kažem, to je da vi nemate pravo da ucenjujete Skupštinu. Što se tiče sednice Administrativnog odbora, možda ste u pravu. Namera gospodina Konstantinovića je zasnovana na važnosti tačaka koje se nalaze na dnevnom redu Administrativnog odbora, o kojima, zaista, smatramo da treba otvoriti ozbiljnu raspravu, jer se radi o trošenju državnih para i para građana Srbije, za koje je ponekada očigledno da su trošene bez adekvatnih odluka, da su trošene mimo svake kontrole i mimo svakog osećaja za odgovornost i moral. Mi smo tu situaciju zatekli i hoćemo da podvučemo crtu, hoćemo da vidimo šta to u pravilima nije dobro, kako bi se takva praksa popravila. To je za nas izrazito važna tema, za koju smatramo da su zainteresovani da u njenom raspravljanju i donošenju učestvuju sve parlamentarne grupe. Zbog činjenice da je vama jedino važna tema – tri mandata, a da pretrčimo preko svih ovih drugih tema, gospodin Konstantinović je ponudio da se onda ova sednica ne završi, da se samo ta tačka stavi na dnevni red, vezano za mandate. Ali, ako vi tvrdite da to pravno ne može, onda će Administrativni odbor nastaviti 34. sednicu, raspraviti sve tačke dnevnog reda, doneti sve važne odluke i na taj način poštovati Poslovnik. Ničija ideja nije bila da se Poslovnik ne poštuje. (Predsedavajuća: Tri minuta i 30 sekundi.) Izvinite. Hvala vam.
Reč ima narodni poslanik Miroslav Markićević. Želi da govori o povredi Poslovnika i dobija reč na osnovu člana 100. stav 1. Član 103. bih ja rado primenila, ali za to mi treba saradnja svih narodnih poslanika. Ne mogu da primenjujem član 103, niti da izričem mere opomene zato što narodni poslanici imaju strategiju da, upotrebom i zloupotrebom drugih članova Poslovnika, ne dozvole da počne rasprava o tački dnevnog reda. Izvinite, poslaniče, što ste čekali.
Prihvatam izvinjenje. Gospođo potpredsednice, kolege narodni poslanici, poštovani građani Srbije, pozivam se na član 226. i biću kratak, samo minut.
Narodni poslaniče, 226. nije osnov za dobijanje reči. Zahvaljujem vam.
Potrebno mi je jedno obaveštenje.
Vrlo jasno sam kazala u dijalogu s narodnim poslanikom Draganom Stevanovićem, čl. 226. i 225. su u delu Poslovnika – prava i dužnosti narodnih poslanika, i ne mogu biti osnov za dobijanje reči. O tome smo se saglasili narodni poslanik Dragan Stevanović i ja. Zahvaljujem vam. Molim vas da se vratite na mesto. Imate pravo da tražite reč kao predstavnik poslaničke grupe. Narodni poslanik Miroslav Markićević želi da govori o povredi Poslovnika i dobija reč na osnovu člana 100. stav 1.
Zahvaljujem. Želeo sam da kažem da ovo što smo čuli ovde od gospođe Kolundžije nije ništa novo za građane Srbije, ni za nas poslanike. Vi morate da shvatite da postoje narodni poslanici, po prilici iz Nove Srbije, koji hoće da rade. To što pričate ovde non-stop da je blokirana Skupština, to cela Srbija vidi i zna. Šta ćete vi da preduzmete? Vi vodite Skupštinu, vi vodite državu, vi vodite Vladu Republike Srbije. Non-stop to pričate. Svakome je sad, i vrapcu na grani, jasno da vama ovo odgovara zbog nečega. Zašto nema predsednika Administrativnog odbora? Optužujete opoziciju da ne radi, da ne dolazi. Jednom čujemo da je manjina dužna da pravi većinu, a to vi treba da uradite na nekom resornom odboru skupštinskom. Dakle, nemojte da ponavljate, to što ste rekli, gospođo Kolundžija, ovde pre pet minuta, to mi slušamo već 48 sati. Da li ste vi svesni gde mi živimo? Kako se građani osećaju u Vojvodini i na Kosovu? Ljudi štrajkuju, neki su gladni u ovoj Srbiji, za razliku od nas koji sedimo ovde. Da li vi mislite da su oni zadovoljni? Znamo da je blokirana Skupština, pa i oni sami kažu da je blokiraju. Šta ćete vi da preduzmete? Vi to samo konstatujete ovde. Govorite nam već dva dana i živimo kao nojevi u pesku, u virtuelnoj Srbiji, u nebeskoj Srbiji. Gde mi živimo? Je li ovo Skupština? Prekinite ovaj blam i sram ovde, da više ne gledaju građani Srbije. Napravite konsultacije, ima Skupštine ili nema, ili zakažite izbore. Neka biraju građani bolje, i s vaše, i s naše strane. Hvala vam.
Član Poslovnika, narodni poslaniče? Govorili ste kraće od tri minuta, pa nismo stigli u trećem minutu da razmenimo informaciju o tome koji član Poslovnika smatrate da je povređen, a nije, zato što niste dali obrazloženje u čemu se sastoji povreda procedure. Narodna poslanica Nada Kolundžija, želi da govori o povredi Poslovnika i dobija reč na osnovu člana 100. stav 1.
Poštovana predsedavajuća, javljam se po osnovu čl. 103. i 101. Gospodine Markićeviću, razumem nezadovoljstvo mnogih poslanika u ovoj sali zbog ovakve situacije. Moram da kažem da ste vi u pravu kada tvrdite da hoćete da radite po tački dnevnog reda, vi to svojim ponašanjem pokazujete i dokazujete. Ali, ono na šta vi nas, zapravo, upućujete, jeste ono što želimo da prekinemo kao praksu koju smo zatekli ovde – da neko ovde ispostavi neki zahtev, koji nema veze s pravom, nema veze s Poslovnikom, nema veze s procedurom, nema veze ni sa čim na šta neko ima pravo, i da onda kažemo, hajde da vidimo, da se dogovorimo i da negde na drugom mestu dajemo rešenja, koja su sasvim izvan onoga što je dopustivo. Upravo se o tome radi, gospodine Markićeviću, i upravo zbog toga ne možemo da uradimo ono što vi sada sugerišete da uradimo. Dakle, mi ne možemo da pristanemo na to da se ucenama postižu ciljevi koji su grupni ciljevi, pojedinačni ciljevi, koji nemaju nikakve veze s interesima građana, a onda da se tim ucenama izlazi u susret, tako što će se nuditi nešto što oni vole da dobiju. Gospodine Markićeviću, upravo zbog toga želimo da prekinemo praksu koju smo zatekli i koja je dovela do toga da se pravila ovde ne poštuju, da je sve pitanje dogovora, pa čak i poštovanje procedure. Procedure postoje zbog toga da bi se poštovale. Možemo se dogovarati oko toga kako da uređujemo procedure, kako da ih menjamo, kako da ih usklađujemo, da ih učinimo pristupačnijim za sve, ali se ne može pregovarati o tome da li da se one poštuju ili ne. Hvala vam.
Narodni poslanik Miroslav Markićević ima pravo na repliku po članu 101, u svojstvu predstavnika poslaničke grupe.
Iako je šef naše poslaničke grupe u ovom trenutku ušao, molim vas da kažem u 30 sekundi. Gospođo Kolundžija, mogu da vam verujem kao čovek, a da li vi shvatate da moju iskrenost i poštenje zloupotrebljavate i da nastavljate ovu rašomonijadu. Bio sam vrlo konkretan i jasan: prekinite ovo, da ne gledaju građani Srbije, zakažite konsultacije i kažite da li ima Skupštine, ili je nema. Ovo nije Skupština. Tražim od vas da članovi vladajuće koalicije koji se nalaze na čelu resornih odbora u Narodnoj skupštini, da u prvom redu sedi predsednik Zakonodavnog odbora. Govorimo o Poslovniku, a to je najvažniji zakon za nas poslanike u Skupštini. Nije on važan za građane. Neka dođe predsednik Administrativnog odbora, da ga pitamo koje poslaničke grupe uopšte participiraju u Narodnoj skupštini. Pozovite ga; on je na suđenju, on je advokat, on mlati pare negde. Ne plaća ga narod za to. Neka dođe ovde, neka sedne u prvi red. Gde su ostale vođe iz vladajuće koalicije, da objasnimo narodu šta mi ovde predstavljamo? Možda mislite da meni, kao pripadniku opozicije, odgovara da vas danima optužujem. Doći će narod i poteraće nas sve zajedno motkama, neće ih interesovati ni ko je vlast, ni ko je opozicija, jer mi ne radimo ono za šta smo plaćeni ovde, zato što vi vodite ovakvu državu i Skupštinu. Hvala.
Poslanik Miloš Aligrudić želi da govori o povredi Poslovnika i dobija reč na osnovu člana 100. stav 1.
Reklamiram povredu člana 27. Znam da mi je zaludu, jer ćete vi sigurno reći da povrede nema. Dakle, reč je o načinu vođenja sednice s vaše strane, gospođo predsedavajuća. Negde oko 11.07 časova, da li je to bilo 30 sekundi pre ili kasnije, dobila je reč, na osnovu člana 100, gospođa Nada Kolundžija, pri čemu je imala nešto što bih u suštinskom smislu nazvao replikom u odnosu na prethodno izlaganje narodnog poslanika Gordane Pop-Lazić. Žena je izrekla sve što je imala, ne ulazim u detaljnu sadržinu onoga o čemu je govorila, sišla je s govornice, vi ste na to rekli da nema povrede člana 104. i nastavili ste dalje rad. Ako hoćete, molim vas, bilo bi jako dobro da to radite odsad nadalje, rekli ste da nećete davati pravo poslanicima da govore o povredi čl. 225. i 226. Suštinski se s vama tu mogu složiti. Smisao odredaba čl. 225. i 226. nije da se svaki čas javljamo za reč, tvrdeći da je povređen Poslovnik. To je tačno što ste vi rekli, tačno je što ste govorili o određenoj praksi, ali praksa vođenja Narodne skupštine u proteklih nekoliko godina je pokazala da je Skupština u stanju da donese preko 300 zakona i da neometano radi, a vaša praksa u proteklih pet meseci pokazuje da Skupština nije u stanju da radi, ista ta praksa. Onda treba da se zapitamo, o čemu je reč. Da li je moguće da jedna ista praksa, bila ona ispravna ili ne, ali jednoobrazna praksa, dovodi do željenog rezultata u jednom periodu, a do neželjenih efekata u drugom? Rekao bih da je tu pre reč o samom vođenju sednice, načinu upravljanja Narodnom skupštinom, načinu na koji se vladajuća većina odnosi prema opoziciji i kakva se atmosfera ovde stvara. Naravno, svi smo mi tu da se pitamo, ali vladajuća koalicija, zato što se legitimisala kao vladajuća, ima tu vrstu obaveze. Ako već postupate jednoobrazno, ili to želite da radite, ili se zalažete za jednoobrazno postupanje i striktno poštovanje Poslovnika, onda je trebalo da opomenete gospođu Nadu Kolundžiju, kao što ste i mene opominjali do sada iks puta, da navedem član Poslovnika za koji smatram da je povređen. Ako gospođa Nada Kolundžija nije dužna da navede član Poslovnika za koji smatra da je povređen, stenogrami postoje, sve je zapisano, pa ćemo da vidimo, a čak sam upozorio i na vreme kada je to bilo i ko je bio prethodni govornik, a posle toga je bio gospodin Martinović. Znači, Nada Kolundžija je govorila između gospođe Pop-Lazić i gospodina Martinovića, tačno se zna, to može lako da se odredi. Prema tome, hajde da budemo tu dosledni, pa onda opomenite gospođu Nadu Kolundžiju da se nije pozvala na odredbe Poslovnika. Govorim o članu 27. sada i mislim da ste ga time povredili. Voleo bih da to ubuduće ne činite. Ako ne možete dati reč po čl. 225. i 226, a suštinski mislim da ste u pravu, bez obzira na to što smo svi mi to koristili, onda ne vidim zbog čega se ovako ponašate. Ako mislite da ćete izmenama Poslovnika nešto rešiti, ovakvim ophođenjem, šta god da napravite i kakav god Poslovnik da nam nametnete... (Predsedavajuća: 3,30 minuta.) ... a to ćete svakako uraditi, nećete rešiti problem. Hvala vam i izvinjavam se na prekoračenju vremena.
Nema prekršaja člana 27. Verovatno ste propustili da vidite jedan deo sednice u kojem sam objasnila da ima narodnih poslanika koji mi, bez uključenog mikrofona, kažu na koji od članova Poslovnika se pozivaju. Sretna slučajnost je da narodni poslanik Miloš Aligrudić ima taj običaj, koji uvažavam. Uvidom u stenogram, kada ste tražili pravo na reč o povredi Poslovnika, videće se da ne spominjete član Poslovnika, a da ste reč dobili, zato što sam predsedavala i bez uključenih mikrofona. Obično kažete: "čl. 27, 100.", ili "27. i 104." To je bilo i u ovom slučaju, samo ste propustili da čujete da se desilo već u toku sednice. Kada kažem da član 104. nije povređen i da nije obrazloženo, to kažem svakom poslaniku koji, u suštini, samo spomene član Poslovnika, a ne da obrazloženje, kako Nada Kolundžija, tako i bilo ko drugi. Narodni poslanik Velimir Ilić želi da govori o povredi Poslovnika i ima reč.
Gospođo predsedavajuća, dame i gospodo narodni poslanici, javio sam se za reč jer smatram da je povređeno dostojanstvo narodnih poslanika, jer mi ovde sedimo danima i ne rešavamo ništa. Mnogi nas napadaju da se vrši opstrukcija od strane opozicije, a mi nećemo da dozvolimo da se krše neki demokratski principi. Zato se i zalažemo da ono što je nedemokratsko ne prođe u ovom srpskom parlamentu, za koji svi s ponosom želimo da kažemo da je demokratski parlament jedne ozbiljne države kao što je Srbija. Prema tome, molim vas iz vladajuće koalicije da otpoštujete onu narodnu izreku koja kaže: "Rđavoj ovci i runo smeta". Vama je našao da smeta Poslovnik da biste usvojili evropske zakone, a nemate nijedan evropski zakon. Evo, donesite danas jedan jedini da ga pročitate, da vidimo kako glasi. Molim vas da povučete ove siledžijske izmene Poslovnika i da nastavimo da radimo onako kako dolikuje, a mi ćemo se potruditi da ti evropski zakoni, kad dođu ovde, što pre budu usvojeni, onako kako to i dolikuje Srpskom parlamentu, kao što smo i u prethodnim sazivima usvajali po 300 zakona u jednom sazivu. To će se opet ponoviti ako se vi iz vladajuće koalicije uozbiljite, ako vaša vlada bude ozbiljna vlada, ako na vreme dostavlja zakone, ako se, prvo, složite oko zakona. Vi ne možete da nađete rešenje za status Vojvodine. Prosto, ne znate šta hoćete i došli ste u ćoše. Sada nas zabavljate izmenama Poslovnika da biste kupili vreme. Onda ćete nas zabavljati sa Statutom Vojvodine. Da li su to evropski zakoni koji su neophodni da bi Srbija ušla u Evropu? Vi nalazite nešto što iritira poslanike, nešto što nanosi veliku štetu Srbiji. Ne znam šta je vama smetao zakon koji je definisao status AP Vojvodina i da se sada zabavljate, u najvećoj ekonomskoj krizi, u velikim problemima države, u problemima iz kojih ne znate kuda ćete i gde ćete, da sada tu temu podstaknete. Ne mogu da razumem da ste sada insistirali na promeni Poslovnika, na ovako drzak način. Mi smo za novi poslovnik, za zakon o Narodnoj skupštini, za komisiju koja to radi, da to izađe u redovnoj proceduri, onako kako dolikuje, da se prilagodi novom ustavu, i tu ćete imati maksimalnu podršku svih nas iz opozicije. Rešite neke probleme. Zašto ne zakažete Administrativni odbor? Vi juče niste dali kvorum Administrativnom odboru. Zašto vladajuća stranka, DS, nije dovela članove Administrativnog odbora na sednicu? Vi ste dužni da obezbedite kvorum. Zašto nas zamajavate i zašto izazivate sukobe, umesto da ih rešavate, i zašto nijedan problem ne rešavate? Problemi se nagomilavaju iz dana u dan. Ne znam o čemu razmišljate. Kako mislite da izađete iz ove situacije? (Predsedavajuća: Tri minuta i trideset sekundi.) Prema tome, molim vas, sedite, gospodo iz vladajuće koalicije, vi se dogovorite. Vi na glasanju ne možete ništa da usaglasite među sobom, a očekujete da vam mi pomognemo. Mi ćemo pomoći zbog građana Srbije, ali zbog vas, bogami, u ovom momentu možda i ne bi. Hvala.
Narodna poslanica Nada Kolundžija želi da govori o povredi Poslovnika. Narodni poslanik je istakao povredu člana 104, nije obrazložio povredu procedure. Izvolite.
Poštovana predsedavajuća, javljam se na osnovu člana 103. Opet molim da pređemo na raspravu o temi koja je na dnevnom redu, a to je Poslovnik, Odluka o izmenama i dopunama Poslovnika Narodne skupštine. Smatram da ovo što se dešava u sali sada jeste povod, ali i razlog zbog kog je ova tema jako važna i zbog koje je važno da to raspravimo, da vidimo da li postoji nešto što može da popravi ovaj tekst, u zajedničkom interesu. Moram samo da odgovorim da je pitanje statuta ustavna obaveza. Dakle, Ustav je propisao da taj akt mora da se donese i ne radi se o nečijem hiru da se bavi pitanjima koja, tobož, nisu važna, a da se ne bavi pitanjima koja su važnija. To je ustavna obaveza i to je ono što je vaša koalicija proglasila jednim od najvećih svojih političkih uspeha. Mi hoćemo samo da poštujemo taj Ustav i da uradimo sve ono što je iz njega proisteklo. Istina je, možda, da je neka prethodna parlamentarna većina mnogo više postizala nevidljivim dogovorima, nego poštovanjem pravila. Upravo zbog toga, mi hoćemo da to prekinemo, zato što demokratija i pravna država ne počivaju na nevidljivim dogovorima, u kojima se trguje, ne znamo čime i ne znamo u čije ime. Zato hoćemo da menjamo pravila procedure, jer samo ona garantuju da će, ako ih poštujemo, procesi koje vodimo biti transparentni i u najboljem interesu građana Srbije. Upravo zbog toga što su neki nevidljivi dogovori upravljali u nekim periodima ovom skupštinom, mi danas na dnevnom redu, odnosno na dnevnom redu Administrativnog odbora, imamo troškove koji pokazuju svu nerazumnost onoga što se dešavalo u ovom parlamentu, nevidljivo i potpuno sklonjeno od očiju javnosti. Možda je to bio način da ovaj parlament bude efikasniji, jer je svako našao neki svoj interes da pusti da Parlament radi. Demokratija nije da neko zadovolji svoj interes i da pusti da procesi teku. Demokratija je kada se poštuju pravila procedure, kada se ništa ne dešava izvan pogleda javnosti i kada postoji odgovornost za svaku odluku. Hvala.
Da bi član 103. bio primenjen, ili mora da postoji saradnja i svest o pravilima primene člana 103. tokom sednice, ili da predsedavajući ne dozvoli da narodni poslanik, koji to želi, dobije reč, a po članu 100, da govori o povredi procedure. Dakle, ovo prvo, očigledno, nije moguće, a ovo drugo nije moguće zbog toga što nemam prava da ne primenjujem Poslovnik u delu koji kaže da je narodni poslanik primetio da postoji povreda procedure i da traži reč na osnovu člana 100. stav 1. Reč ima narodni poslanik Velimir Ilić. Želi da govori o povredi Poslovnika i dobija reč na osnovu člana 100. stav 1.
Želeo sam da repliciram gospođi Nadi Kolundžiji. Tačno je da je bilo nevidljivih dogovora, da se glasalo iz Bodruma, da se glasalo iz raznoraznih letovališta, odmarališta. Tačno je, gospodo, da vi iz vladajuće koalicije niste bili prisutni, ali mi koji smo ovde sedeli, mi znamo da je sve bilo u redu, jer smo se dogovarali, i pozicija i opozicija. Do danas niste raščistili gde ste bili, gde ste boravili, kako ste glasali i šta ste radili. To je vaš problem. Mi sada tražimo da se uvede red. Ne možete da menjate pojedine stavke Poslovnika na način kako to vi smatrate da može, siledžijski, bez dogovora s opozicijom, bez dogovora s poslaničkim grupama, omalovažavanjem poslanika.Mi tražimo da komisija koja je imenovana za promenu Poslovnika odradi svoj posao, da to Parlamentu na usvajanje, da se otvori rasprava, a uz promenu Poslovnika ide i promena zakona o Skupštini Srbije. To je sasvim regularan proces. Ovo vaše ad hok menjanje, skidanje, nećemo dozvoliti. To ne sme tako da se radi i to nije demokratija. Nemojte nam vi pričati o demokratiji, molim vas, vi nas vodite, takvim vašim ponašanjem, u totalnu anarhiju, u velike probleme. Mi to ne želimo. Želimo da Srbija bude demokratska država, da bude demokratija i da se poštuje odluka većine. Zašto je niste poštovali kada je ovaj parlament izglasao Gasni sporazum, sa 214 glasova, nego ste vi iz vladajuće koalicije počeli odmah da ga rušite? Zašto sada rušite Zakon o akcizama, koji je donesen ovde u Parlamentu, da biste se dodvorili nekim vašim prijateljima, pa tražite da se ponovo vrati? Zašto? Zato što nije izglasano ono što vi hoćete. Nije to demokratija, gospođo Kolundžija. Demokratski smo glasali, većina je izglasala i zakon je donesen. Vaš gazda kaže, ne može tako, niste izglasali kako ja kažem. Ne može da se izglasa ono što vaš veliki šef nalaže. Dajte da šef dođe ovde i da Parlament ugasimo, pa idemo lepo kući, imaćemo neka posla da obavljamo, a šef će vaš ovde sedeti i predlagati zakone. Da li je tako? Mi nismo velikog šefa zadovoljili i on kaže – sve nazad, mora da se izglasa. Zar nije sramota da izađe ministarka finansija i kaže – ovo je bruka, poslanici u Parlamentu glasali protiv našeg dogovora s ''Filipom Morisom''? Molim vas lepo, zašto mi da glasamo i da globimo naš narod sve više? Zašto da glasamo da pivo bude opterećeno akcizama…
Narodni poslaniče, niste naveli član Poslovnika.
… naš radnik ne može da popije čašu piva, da popuši jeftinu cigaretu. Naravno, hoćemo da podržimo ono što je u interesu naroda…
Narodni poslaniče, niste naveli član Poslovnika na koji se pozivate.
… to je demokratija i mi se za nju borimo. Vi sve što vama nije po volji odmah rušite. Kako vas nije sramota? Gasni sporazum, sa 214 glasova za…
U ime demokratije, narodni poslaniče, navedite član Poslovnika na koji se pozivate.
… sutradan ste počeli da ga rušite. Hvala vam i pokažite malo demokratije, povucite ovaj nakaradni.. (Predsedavajuća: Narodni poslaniče, član Poslovnika.) … poslovnik s dnevnog reda.
Narodni poslaniče, bez obzira na to što lično mogu da smatram da svi mi ovde zajedno doprinosimo izgradnji ove institucije, niko nije izuzet od jednakih pravila. Dakle, u početku ste samo rekli da replicirate, niste naveli da tražite repliku. Dobili ste reč kao predsednik poslaničke grupe, bez obzira na to što ima drugih poslanika koji smatraju da je tokom radnog dana povređena procedura, i u obavezi ste da navedete član Poslovnika na koji se pozivate. O tome da li ćete dobiti repliku, odlučuje predsedavajući, i ja sve vas upozoravam da se to radi. Možete lično meni da kažete, to je praksa koja se već utvrdila, a najbolje je kada to u okviru svog izlaganja kažete. Narodna poslanica Nada Kolundžija želi da govori o povredi Poslovnika i dobija reč na osnovu člana 100. stav 1.
Poštovana predsedavajuća, javljam se na osnovu člana 103 – poslanik ima pravo da govori samo o temi koja je na dnevnom redu. Pozivam da počnemo da govorimo o onome što jeste dnevni red. Nije dnevni red pivo i cigarete. Ne znam čiji gazda će koga zvati na pitanje zašto je propuštena prilika da se glasa mimo onoga što je Vlada utvrdila kao interes države, ali nas sigurno neće niko zvati na takvu vrstu razgovora. Ono što želim da kažem jeste to da je tačno, opet potvrđujete da ste se dogovarali mimo svih pravila i mimo onoga što je interes javnosti. Zato, možda, za nas postaju ogroman problem, čak, i neke institucije koje su vrlo važne, kao što je RIK. Kako se desilo da RIK na ovaj način raspolaže društvenim sredstvima? To je praksa koja je nasleđena. Neko je tu praksu uveo i neko je tu praksu vodio izvesno vreme. U trenutku kada smo odlučili da vidimo na koji se način troše pare, mi smo videli mnoge stvari koje su zaista zapanjujuće. Kada se vidi ko je i gde putovao o trošku građana Srbije i kada se postavi pitanje šta je tamo stvarno uradio za interese građana Srbije, onda se vidi da su ti dogovori bili u nečijem interesu i da je možda zbog toga Skupština radila brže, ali ti dogovori su, definitivno, nanosili štetu svim građanima Srbije. Hvala vam.
Član 103. može biti primenjen ili saglasnošću poslanika da poštuju Poslovnik, ili voljom predsedavajućeg da ne dozvoli reč po članu 100. Ni jedan ni drugi uslov nije zadovoljen, nažalost, da počnemo konačno raspravu o dnevnom redu. Narodni poslanik Velimir Ilić ima pravo na repliku, kao predsednik poslaničke grupe, na osnovu člana 101, na osnovu direktnog pominjanja. Vreme za repliku je tri minuta.
Hteo sam da repliciram gospođi Nadi Kolundžiji. Tačno je da je RIK pravio probleme – dnevnice, naplate, anarhija, troškovi skuplji nego troškovi Parlamenta Srbije, ali, ljudi, mi smo verovali u vas iz vladajuće koalicije. Tamo je sedela vaša ministarka pravde do juče. Tamo je sedela vaša članica, što je protivustavno. U toj komisiji sedi predsednik Ustavnog suda Srbije i ministarka pravde, a vi kažete da je bilo malverzacija. Ne mogu da vas razumem. Mi vas podržavamo i zato treba da pokrenemo inicijativu da smenimo ministarku pravde, jer nije smela da sedi tamo, a, naravno, i predsednicu Ustavnog suda. Prvo, kako može predsednica Ustavnog suda da bude član političke partije? Ja mislim da ne može, i svi se poslanici slažu. Ona je javno rekla da je član DS-a i da je postavljena na tu funkciju i sedela je u Izbornoj komisiji. Zamislite šta ste vi onda radili na izborima, kad ste imali tamo dva jaka funkcionera, koji su, nažalost, bili prevaranti, koji su radili protiv interesa srpskog naroda. Druga stvar, gospođo Kolundžija, ne slažem se s vama da time što povećavate akcize radite u interesu građana Srbije. Akcize se povećavaju. Zašto? Da se pokrije budžetski deficit, zato što oslobađate Evropu da svoju falš robu ubacuje u Srbiju i potpuno razori srpsko tržište i srpske proizvođače. Vi ste smanjili sada carine, tobože, štitite automobile ''Zastave'', dajete subvencije, smanjujete carine na stare automobile koji ulaze u Srbiju. Da ne pričam o poljoprivredi, hrani, mleku, mesu i ostalim proizvodima. Potpuno razarate srpsko selo. Povećanjem akciza, izazivate poskupljenja. Kada nafta i naftni derivati u celom svetu drastično opadaju, kod nas sedmično rastu. To povlači lanac poskupljenja. Gde nas vodite, to morate jednog dana ovde da nam saopštite. Ovo je mesto gde ćete reći gde ste nas poveli s takvim poskupljenjima i vašim dodvoravanjima EU. Ne znam šta ćete danas da kažete Oliju Renu. Da li nas je on toliko ponizio, potcenio, kada nam čita lekcije da evropske proizvode oslobodimo svih dažbina, da potpuno uništimo našu privredu, da drastično povećamo nezaposlenost u Srbiji, da ljudi dobijaju otkaze, da će hiljade firmi širom Srbije da se ugasi? Zašto? Zato što dajete šansu uvozničkom lobiju da cveta i potpuno razori srpsku privredu.
Narodni poslaniče, nemam prava da dajem bilo kakva objašnjenja, jer ste dobili pravo na repliku, ali ste u svom izlaganju imali ozbiljnu omašku koja može, bez ikakve namere, naneti štetu ugledu ljudi. Zbog toga obaveštavam Narodnu skupštinu i javnost da je omaška navođenje u izlaganju – predsednica Ustavnog suda. Izvinjavam se predsednici Ustavnog suda, zato što je pomenuta u kontekstu s kojim nema apsolutno nikakve veze i molim i medije da povedu računa. Lakoća s kojom vi komentarišete da je to svejedno je nedopustiva, narodni poslanici. Ako mislite da je govornica mesto gde može da nam sklizne s jezika bilo šta o bilo kome, onda mi imamo mnogo veći problem nego što je naš međusobni dogovor da se slobodom govora tretiraju stvari koje su nedopustive da budu deo slobode govora. Dakle, još jednom izvinjenje Ustavnom sudu i predsednici Ustavnog suda, koja s izlaganjem narodnog poslanikaVelimira Ilića nema nikakve veze. Narodna poslanica Nada Kolundžija želi da govori o povredi Poslovnika i dobija reč na osnovu člana 100. stav 1.
Poštovana predsedavajuća, javljam se na osnovu člana 101 – pravo na repliku. Opet se zamenjuju teze i opet se pokušava, atakom na ljude, zamagliti suština problema. Suština problema jeste sistem koji je ili nesavršen, ili nakazan, ili izvitoperen i pored pravila koja postoje, ili nedostaju pravila, pa je zato sistem loš. Molim vas, ovde nisu krivi ljudi. Mi smo ih birali na ta mesta. Dakle, na nama je odgovornost ako su pravila bila loša, pa smo te ljude doveli u situaciju da su, na neki način, u tom lošem sistemu prozvani. Ne mogu oni snositi odgovornost za to. Molim vas da ta vrsta hajke ne bude zamagljivanje same suštine problema koji imamo. Dakle, mi imamo sistemski problem koji dopušta ili ne dopušta, definiše ili ne definiše pojave koje su loše. Mi imamo obavezu da uspostavimo sistem koji će takvu vrstu deformacije u praksi otkloniti. Još jednom molim, ne govorimo ovde o ljudima, govorimo o sistemskim greškama koje treba otklanjati i upravo je Narodna skupština mesto koje zakonima treba da reguliše i definiše sistem u kome takve pojave neće biti moguće. Još jednom vas molim, ne radi se ovde o ljudima i nije dopustivo da se ovo pretvori u hajku na ljude.
Narodni poslanik Velimir Ilić, želi da govori na osnovu člana 101.
Gospođo predsedavajuća, hteo sam da repliciram gospođi Nadi Kolundžiji. Izvinjavam se ako sam rekao predsednik suda, član Vrhovnog suda, radi se o Sonji Brkić. Međutim, gospođa predsednica Vrhovnog suda je upozorila da ovo ne sme da se radi, a hajka na ljude nije ako imenom i prezimenom kažemo da je ministarka pravde sedela, nažalost, u tom RIK-u. Ministar pravde sedi i pravi svesno prekršaj. Ako se to radi od strane ministra pravde, šta da mislimo o Vladi? Ko će da zaštiti ovu državu, ko će da daje pravnu sigurnost građanima Srbije, ko će da poštuje državne institucije, ako ministar pravde pravi prekršaj i dolazi u ovaj parlament da referiše, da nam da volju da smatramo da u ovoj državi žive institucije, a ne da vladaju pojedinci? Nemamo poverenja u tu Vladu i bruka je za Srbiju da jedan sudija sedi u komisiji, da ministar pravde sedi u komisiji i da sada ovde raspravljamo da je to hajka na ljude. To jeste hajka na one koji krše zakon, a zaduženi su da vode brigu o zakonu i poštovanju zakona u ovoj državi. Molim vas lepo, ministarka pravde je podnela ostavku pre dva dana, a tačno je da je sedela u toj komisiji, da je radila sve ovo o čemu smo diskutovali ovde i da je to bruka za Vladu. Nismo čuli premijera, ako ga imamo, a ako ne, pitaćemo onog što ga zamenjuje i što daje instrukcije, zašto se to događa? Krivi smo što izađemo ovde i kažemo imenom i prezimenom? Trudite se da toga bude manje i biće sve u redu. Da se vratimo na naš problem koji je ovih dana u Parlamentu. Još jednom vas umoljavam, radi dostojanstva ovog parlamenta, nemojte pokušavati na ovaj način da interesno menjate Poslovnik, nemojte, to će vam se kad-tad obiti o glavu. Poslovnik treba da promenimo u skladu s procedurom koja je predviđena, koja je počela i koja je pri kraju, na način koji ovaj parlament zaslužuje. Gospođo Kolundžija, molim vas da dostojanstveno izađete i povučete ove vaše promene koje ste dali, da se ovaj parlament vrati u normalno zasedanje i da počnemo da radimo onako kakav je interes građana Srbije. Ovako, vašim siledžijstvom u promeni Poslovnika, nećemo nigde stići. Znate kako, udariće tuk na luk, to je narod uvek govorio. Nemojte iritirati Parlament ovim što ste pokušali da nam proturite.
Narodni poslanik Tomislav Nikolić želi da govori o povredi Poslovnika i dobija reč na osnovu člana 100. stav 1. Molim predstavnike Poslaničke grupe SRS-a da se ne pripremaju za lupanje o inventar. Jučerašnjih 110 javljanja, prekjučerašnjih 110 javljanja o tome da se mora poštovati Poslovnik. Potpuni kredibilitet se uništava onog trenutka kada počnete da lupate predmetima o inventar, kredibilitet, verodostojnost i sve ono što smatrate da zastupate traženjem reči da se govori o povredi Poslovnika, dokle god smatrate da smete da proizvodite buku. Još jedanput ću zamoliti poslanike da to prestanu da čine. Svaki pokušaj da se to učini tokom izlaganja narodnog poslanika koji dobije reč biće kažnjen merom opomene, jednom, drugom i dalje. Izvinite, poslaniče, što ste čekali. Izvolite.
Dame i gospodo narodni poslanici, juče sam iskoristio 12 minuta.
Narodni poslaniče Jadranko Vukoviću, molim vas da prestanete da lupate o inventar, izreći ću vam meru opomene. Vrlo ozbiljno mislim, nema nikog sem mene u ovom trenutku da sačuva elementarno dostojanstvo Parlamenta i da vam pomogne, poslanici SRS-a, da ne nanosite štetu sebi i da ne nanosite štetu ovoj instituciji. Narodni poslaniče, nemojte da dobacujete predsedavajućem koji vam se obraća s merom upozorenja da ne lupate predmetima o inventar. Izvinite, poslaniče. Nastavite.
Juče sam iskoristio 12 minuta dragocenog skupštinskog vremena i u novinama sam označen kao razlog za opstrukciju; emisije mnogih televizija posvećene su tome kako su naprednjaci uzrok za zastoj u radu Parlamenta. Znam da je to sinhronizovana akcija, za sada vam dobro ide, ali neće moći predugo. Želim da vam kažem da jedva čekamo sednicu Administrativnog odbora, na kojoj će konačno biti razrešena sudbina mandata narodnih poslanika. Onaj ko ne bude time zadovoljan, neka se obrati sudu i neka dalje isteruje pravdu. Ne razumem zašto već tri dana ova sednica pod opstrukcijom traje, izuzev ako vam nisu bili potrebni današnja ''Politika'', ''Pres'', B92. Ne znam da li se ''Pravda'' upustila u tu hajku protiv SNS-a, ali hajka očigledno postoji, odgovara DS-u, i zato vas još jednom molim, pre nego što kažem i ono što me je zaista izvelo za ovu govornicu. Ne bih govorio da je besmisleno tri dana izgubiti u Skupštini Srbije da bi se slušala opstrukcija SRS-a, koji je rekao da će tako nastaviti dok se ne održi sednica Administrativnog odbora. Kada već govorite o RIK-u i o hajci na određene ljude, osećam se prozvanim da odgovorim, pošto sam pokrenuo tu, kako vi kažete, hajku. Nije bila uperena protiv ljudi, bila je uperena protiv pojave. Nije u pitanju sistemska greška, u pitanju je odgovornost ljudi koji su izgubili merila i kriterijume. Tu ima članova svih parlamentarnih stranaka i ne treba da se stidimo zbog toga što su neki naši članovi zaboravili kako žive ljudi u Srbiji; oni članovi koji se toga stide, podneli su ostavke na funkcije članova RIK-a. Dakle, svi članovi RIK-a koji su sada u SNS-u podneli su ostavke u RIK-u. To je dovoljno. Neko je omogućio enormno visoke zarade, ubedio sve članove, zamenike, saradnike, da to nije kažnjivo zakonom, najverovatnije i da nije. Nas upućuje na to da od sada moramo da regulišemo rad RIK-a, čak, i na taj način da ograničimo troškove, što je jako lako, što može da se uradi. Ako oni sami ne mogu da to opredele i ako ne zaslužuju da im poverimo troškove, kao što smo im poverili regularnost izbora, onda ćemo morati da se umešamo mi koji smo ih tamo i izabrali. To nije hajka. Istina je da su tu mnogi viđeni ljudi, da su to najugledniji pravnici u Srbiji, valjda smo birali najuglednije da budu u RIK-u, i ne kažemda je to kontrateg – što si ugledniji pravnik, hoćeš više para, na bilo koji način, ali je očigledno da celokupni sastav RIK-a mora da bude promenjen. Nemojte da zatvarate oči pred tim i nemojte... (Predsedavajuća: Govorite tri minuta i trideset sekundi, molim vas da privedete kraju.) Izvinjavam se, ali sam pokrenuo bar dve teme u kojima sam pominjan. Nemojte da zatvarate oči pred tim, nemojte da izdvajate pojedinačno ljude, svi su oni za to podjednako krivi. Bilo im je lepo da nose novac iz RIK-a, a sada bi da prebace odgovornost samo na jednog ili na dvojicu. Molim vas, gospođo predsedavajuća, da bez konsultacija prekinete ovu agoniju, da sačekamo šta će sutra da uradi Administrativni odbor i da Skupština počne da radi sa saznanjem da je rešila jedno pitanje koje traži SRS. Znam da će oni nastaviti po nekim drugim pitanjima, ali hajde da probleme otklanjamo jedan po jedan. Vama, gospodo poslanici, zahvaljujem što ste umereno lupali danas. (Za vreme govora narodnog poslanika Tomislava Nikolića poslanici SRS-a su lupali o klupe.)
Narodni poslaniče, zahvaljujući na sugestiji o pauzi ili o konsultaciji s predsednicima poslaničkih grupa, a na osnovu člana 27. Napravljena je procena da to ne bi ni na koji način donelo korist ili promenilo tok sednice. Jasna je politička strategija jedne poslaničke grupe da, upotrebom i zloupotrebom članova Poslovnika koji omogućavaju pravo na reč, ne počne rasprava o Odluci o izmenama i dopunama Poslovnika Narodne skupštine. To je naša trenutna zajednička situacija, ali će se rad nastaviti. Narodni poslanik Sreto Perić želi da govori o povredi Poslovnika i dobija reč na osnovu člana 100. stav 1 [[Jadranko Vuković, s mesta: Imam li pravo na repliku?]] Narodni poslanik Jadranko Vuković dobacuje da ima pravo na repliku. (Jadranko Vuković, s mesta: Pitam – da li imam pravo?) Narodni poslanik kaže da pita, a ne dobacuje. Narodni poslanik, ako nije upoznat s odredbama Poslovnika koje se odnose na repliku, ima sledeće mogućnosti, da na osnovu čl. 225. i 226. pita odgovarajuće organe pismenim putem, da pravi konsultacije s predsednikom, zamenikom predsednika svoje poslaničke grupe, da traži prijem kod predsednice Skupštine ili jednog od potpredsednika Skupštine, da se upozna sa svojim pravima kako da dozna šta piše u Poslovniku. Situacija u kojoj je bio upozoren da ne proizvodi buku lupanjem predmeta o inventar nije osnov za repliku, nego je upozorenje pred izricanje kaznene mere. (Jadranko Vuković, s mesta: Vi me javno prozivate.) Izričem vam drugo upozorenje, zbog dobacivanja iz klupe. Izričem vam prvu opomenu, narodni poslaniče, zbog dobacivanja iz klupe. (Jadranko Vuković, s mesta: Kako vas nije sramota?) Narodni poslanik dobacuje – kako vas nije sramota. To se računa u nepristojnu komunikaciju s predsedavajućim. Izričem vam drugu opomenu. (Jadranko Vuković, s mesta: Hoćete još?) Narodni poslanik i dalje nastavlja s nepristojnom komunikacijom, vičući – hoćete li još? Narodni poslaniče Jadranko Vukoviću, ovo je Narodna skupština Republike Srbije. Ponašanje koje vi demonstrirate, osim što krši sve članove Poslovnika koji propisuju naše međusobno ophođenje, jasnije nego išta drugo, ocrtava šta su namere političke strategije koju hoćete da temeljite u ovoj skupštini. Moja je obaveza da to sprečim. Da li i dalje imate nameru da dobacujete s mesta? Sledeća mera je oduzimanje reči. Nakon izricanja mere oduzimanja reči, sledi udaljenje sa sednice Skupštine 20 dana. Ako insistirate da te mere budu primenjene, stojim vam na raspolaganju, bez obzira na to koliko nepopularno i koliko nepodobno to bilo za bilo koji parlament, ali ako nećete da mi ostavite nikakvu drugu mogućnost, stojim vam na raspolaganju za izricanje mere oduzimanja reči i udaljenja sa sednice. Izvolite, narodni poslaniče, i izvinite što ste čekali. Ovo je primena Poslovnika i staranje o redu na sednici Narodne skupštine od strane predsedavajućeg.
Dame i gospodo narodni poslanici, gospođo predsedavajuća, moram da kažem da sam zadovoljan načinom na koji vodite ovu sednicu. Okrenuću se kad izgovorim ovu rečenicu, da vidite da to nije cinično, pa čak ni onda kada šefu Poslaničke grupe Nove Srbije date reč za repliku, iako Poslovnik ima prednost, ali on je šef poslaničke grupe i treba da ima prednost u odnosu na neke poslanike. Ne bih da polemišem o tome. Dakle, zadovoljan sam. Imam osećaj da vama pripada ta dužnost da predsedavate Narodnom skupštinom kada je situacija malo napetija. Pošto se gospođa Nada Kolundžija sprema da izađe, moj osnov javljanja jeste upravo član 104. Poslovnika o radu Narodne skupštine. Ona se vrlo često, a vi to dobro znate, kao dobar poznavalac Poslovnika, javi ovde, bar danas, po članu 103, samo ona da kaže i samo ona da pozove narodne poslanike da se vrate na temu. Ko je Nada Kolundžija, pa da njena bude poslednja? Šef jedne poslaničke grupe, i to, bez dileme, uvažavam. Još jedan način na koji je ona vređala dostojanstvo Narodne skupštine jeste što kaže da neki poslanici traže ovde više prava u odnosu na neke druge. Poslanici SRS-a traže, izvorno, onoliko prava koliku ima težinu oko 1,3 miliona glasača u Srbiji, striktno primenjujući Ustav, zakon i Poslovnik o radu Skupštine. Mi samo želimo na osnovu toga da govorimo. Dalje je rekla da mi pozivamo DS ili, pak, nju lično, gospođu Nadu Kolundžiju, da reši problem u SRS-u. U ime SRS-a, poručujem joj da SRS nema svojih unutrašnjih problema i da nikad neće pozvati nijednu političku stranku da rešava probleme u njoj, jer bi to bilo kršenje nekakve demokratske procedure i demokratskog razvoja bilo koje političke stranke. Govorila je o rezultatima nekih politika. Rezultati politike SRS-a služe na ponos svim članovima SRS-a i mi smo ponosni i našom politikom i našim predsednikom stranke, a rezultati politike DS-a jesu sledeći – nepravilne, pljačkaške, nazovite ih kako god hoćete, privatizacije, veliki broj ljudi koji je ostao bez posla, zloupotreba demokratije, glasanje sa raznih mesta, a ne odavde, iz ovog parlamenta, i niz drugih, kako ona kaže, dogovora. Mi ćemo da radimo isključivo na osnovu Poslovnika. U Narodnoj skupštini Republike Srbije postoji određeni problem i mi tražimo da vladajuća većina rešava taj problem. Kolege narodni poslanici, malo mi je čudno da su članovi RIK-a, mada bih se s nekim diskutantima mogao složiti u određenim stvarima, iz DS-a podneli ostavku, i iz neke druge stranke. Uzalud je slanje signala građanima Srbije da mi jesmo opozicija. Zalažemo se da se poštuje izborna volja građana, ali poštovani građani Srbije, valjda vam je sad sve jasno... (Predsedavajuća: Tri minuta i 30 sekundi.) ... rezervna stranka DS-a jeste neka najmlađa stranka, a vi procenite kako se zove. Zahvaljujem i izvinjavam se.
Nema povrede člana 104, niti ste obrazložili u čemu bi se ta povreda sastojala, osim što ste bili na ivici kršenja članova Poslovnika, jer odričete pravo drugim poslanicima da koriste pravo koje vi sami koristite. Koji će član poslanik citirati da je povređen, to je njegovo ili njeno pravo. Molim vas da se toga čuvate u svojim izlaganjima, šta god sadržaj izlaganja bio, a da potrošite bar 15 sekundi da citirate u čemu je povreda procedure, jer se za to dobija reč. Narodni poslanik Milorad Buha želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javio sam se po članu 27. Poslovnika o radu Narodne skupštine. Moram upozoriti, juče sam to učinio, na odredbu člana koja se odnosi na obavezu predsednika da vodi računa o radu skupštinskih organa, kako to tamo stoji, blagovremenom i usklađenom radu. Administrativni odbor je jedan od tih organa i predsednik Skupštine mora voditi računa, prema odredbi ovog člana, o blagovremenom zakazivanju sednice i radu ovog odbora. SRS ima legalan zahtev, upućen Administrativnom odboru pre tridesetak dana. Napraviću jednu paralelu. U ovom parlamentu je pre tri meseca bilo više zahteva poslanika da se sazove sednica Odbora za industriju. U dva navrata nisam bio prisutan u sali. Predsednik Skupštine je, koristeći odredbe ovog člana, zakazala sednicu, sednica je održana dva ili tri dana posle toga. U ovom slučaju se izbegava primena ovog člana i preko 30 dana Administrativni odbor ne uzima u raspravu zahtev SRS-a. SRS ne traži da se reši to pozitivno. Rešite, pozitivno ili negativno, odbacite zahtev, odbijte zahtev, dajte uredno obrazloženje, u pravnom sistemu ove države postoji pravo na žalbu i mi ćemo ga iskoristiti, ali rešite. Ovo je direktna blokada Parlamenta, u organizaciji vladajuće većine i uz podršku predsednika Skupštine. Za nerešavanje odgovornost snosi predsednik Skupštine i vladajuća većina. Iza svega toga postoji još neko ko je važniji i koji, u krajnjem slučaju, donosi odluke. Predlažem da se na sednicu Administrativnog odbora pozove američki ambasador Manter i da čovek donese odluku, jer inače donosi sve vitalne odluke, i vezane za ovaj parlament, i za razne druge državne organe. Neka čovek reši ovu situaciju i da skinemo to sa dnevnog reda. On će najverovatnije odbiti naš zahtev, ali nam omogućite da dobijemo tu negativnu odluku, da bismo mogli iskoristiti pravna sredstva, da bismo se upustili u sudski i drugi postupak koji nam stoji na raspolaganju. Hvala.
Narodni poslaniče, nema povrede člana 27, niti ste dobro citirali nameru za povredu, pošto se sednica odbora zakazuje od strane predsednika, odnosno predsednice Skupštine, samo kada je konstitutivna ili kada predsednik odbora nije u zemlji, pa ne može to da uradi, što je bio vaš primer. Dakle, nije tačno da niste bili u sali, nego niste bili u zemlji. To je informacija koju ste dali. Narodni poslanici dobacuju, kakve to ima veze? Ima veze s istinitošću podataka koji se iznose za govornicom kada se dobija pravo na reč. Sednica Administrativnog odbora je zakazana blagovremeno od strane predsednika Administrativnog odbora, pre nego što je počela sednica koja je u toku. Blagovremeno su obavešteni članovi Administrativnog odbora i sednica će biti nastavljena, po poslednjem obaveštenju koje ima predsednik Administrativnog odbora, sutra, 13. februara. Ništa od onoga što navodite nije istinito i predstavlja jednu vrstu zloupotrebe prava na dobijanje reči, te vas molim i upozoravam da se to ne čini kada se dobije reč na osnovu člana 100. Poslovnika Narodne skupštine. Narodni poslanik Dobrislav Prelić želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se na osnovu čl. 27. i 104. Naime, najgrublje je prekršeno dostojanstvo Narodne skupštine, gospođo Čomić, od vas kao predsedavajuće. I dalje nastavljate da izričete opomene poslanicima SRS-a. Upravo ste dve opomene izrekli gospodinu Jadranku Vukoviću. Poznavajući gospodina Vukovića, siguran sam da nije lupao, jer tako ne bi reagovao sigurno. Međutim, uspeli ste da ga isprovocirate i da ga kaznite dva puta. Juče vam je gospođa Gordana Pop-Lazić citirala član 106, tražeći od vas da obrazložite na osnovu čega ste kaznili gospodina Aleksandra Martinovića. Objasnili ste – iz samo vama poznatih razloga, verovatno, zbog čega ste ga kaznili. Svu vašu nemoć, gospođo Čomić, da vladate, pokušavate da prebacite na SRS. Jako dobro znamo kako ste došli na vlast. Jedini zadatak je bio doći na vlast po svaku cenu. Posle toga, opstati na vlasti po svaku cenu. Kada ste videli da je to nemoguće, pokušali ste da napravite puč u SRS-u. Verujte, gospođo Čomić, da smo iz toga izašli samo jači. Apsolutno ništa ne tražimo od vas, sem da poštujete Ustav i zakone, da zakažete sednicu Administrativnog odbora, jer ste mesecima govorili i pravdali se – gde su vam te ostavke, podnesite ih. Pre mesec dana smo podneli ostavke. Sada nalazite neka obrazloženja koja, jednostavno, ne piju vodu. Da li su to neka obećanja i nevidljivi dogovori o kojima je upravo danas govorila gospođa Nada Kolundžija? Mi smo ubeđeni da jesu. Sve ovo što radite, a i juče je videla cela svetska javnost, prekidom suđenja prof. dr Vojislavu Šešelju, govori da ste više nego u panici. Kada je ostalo samo šest sati i 15 minuta, gde je prof. dr Vojislav Šešelj do nogu potukao Haško tužilaštvo, činjenica je da se plašite njegovog povratka u zemlju. Siguran sam da ćete zakazati Administrativni odbor, a posle toga ćemo mi reagovati, ako bude bilo potrebe. Što se tiče Tomislava Nikolića i ovoga što je gospođa Kolundžija rekla, da ga nije ona kandidovala za predsednika, ni Aleksandra Vučića, to je za nas završena priča, a vama početak muka. Hvala vam.
Gospodin Tomislav Nikolić, replika.
Sada razumem zašto je prethodnik nekoliko sati bio član naše poslaničke grupe. Dakle, iz vas je izašlo ono što ste sada rekli s ove govornice. Zaista, DS čekaju velike muke, ali to je politika. Ne mislite, valjda, da ih od vas čekaju muke? Ovako kako se ponašate, oni 1.000 godina mogu da budu na vlasti. Njih treba da pobedi neko ko će da dokaže da je bolji, da sa mnogo više ozbiljnosti misli o državi, da sa mnogo više ozbiljnosti želi da se upusti u borbu protiv kriminala, da sa mnogo više ozbiljnosti shvata ovu narodnu skupštinu. Ovo kako vi srozavate ugled Narodne skupštine među građanima Srbije nije znak da želite da ih pobedite. Ovo je znak da želite da se bavite politikom, na način na koji smo se bavili pre 15 godina i znali da ne možemo da vodimo državu. Zajedno smo stigli do mere odakle može da se vodi država. Žao mi je što vi padate sa te mere, ali zato smo mi tu i zato su demokrate u panici. Malopre je neko od vas rekao – ovo što se radi u medijima, to niste vi organizovali, to su organizovali "žuti". Naravno, i zato je neko od vas malopre dobro rekao – oni sada igraju, oni su na vlasti. Rezerva, zamena za njih, onaj ko ulazi umesto njih je SNS. Molim vas, gospodine Markoviću, da me ne ometate dok govorim. (Za sve vreme govora narodnog poslanika Tomislava Nikolića, poslanici SRS su lupali o klupe.)
Bojan Mladenović, reklamira Poslovnik.
Dame i gospodo narodni poslanici, javljam se po čl. 27, 103, 104, 225. i 226. Više puta su prekršeni ovi članovi.
Molim vas, po čl. 225. i 226, nema osnova za javljanje i nemate reč, a recite gde je povreda Poslovnika po ostalim članovima koje ste naveli.
Član 27 – predsednik Narodne skupštine stara se o blagovremenom i usklađenom radu radnih tela Narodne skupštine, što nije učinjeno preko 30 dana, ili oko 30 dana stoji naš zahtev za zakazivanje sednice Administrativnog odbora, koja nije još uvek održana. Zakazana je za sutra, pitanje je da li će se ona uopšte održati.
Gospodine poslaniče, zloupotrebljavate taj član. Dobro znate da je zakazana sednica za sutra za 10 časova.
Jeste, ali kažem, sa zakašnjenjem od 30 dana.
Molim vas, nema osnova za reklamiranje Poslovnika.
Član 103. je povređen. Govornik može da govori samo o pitanju koje je na dnevnom redu. Prethodnik nije govorio o dnevnom redu.
Imao je repliku i imao je pravo da vam odgovori.
Šef poslaničke grupe Nada Kolundžija je puna tri minuta, i više od tri minuta pričala o sistemima, koji, takođe, nisu na dnevnom redu.
Kršite ovaj član Poslovnika, gospodine poslaniče, jer ne govorite o dnevnom redu.
Kažem kako je načinjena povreda Poslovnika i ukazujem vam na to, pošto niste bili u sali, i moje je pravo da ukazujem.
Nema povrede Poslovnika. Prethodni govornik je imao repliku i odgovarao je prethodnom poslaniku. Prema tome, replika podrazumeva i sadržaj koji smo čuli od gospodina Nikolića.
Ne govorim sada o prethodniku, govorim o gospođi Nadi Kolundžiji, koja se javila i pričala puna tri minuta o sistemima koji uopšte nisu bili na dnevnom redu. Ukazujem da je tu bila načinjena povreda Poslovnika. Znači, govorila je o sistemu, govorila je o ministarki pravde Snežani Malović, kako je zbog grešaka u sistemu postavljena na dve funkcije. Niste bili u sali i niste čuli njeno izlaganje. Pogledajte. Puna tri minuta i preko toga je pričala u vezi s tim, znači, načinila je povredu člana 103. Poslovnika i nije govorila o pitanju koje je na dnevnom redu. Pokušala je da odbrani ministarku pravde Snežanu Malović u njenom sukobu interesa, zato što je ona ujedno i član RIK-a. Molim vas, ako sistemi nisu u redu, kako je ona navela, zašto je vladajuća koalicija napravila grešku i osobu postavila na dve bitne funkcije?
Niste ukazali na povredu i ne možete sada elaborirati tu povredu beskrajno i na taj način se udaljavati od dnevnog reda. Izvolite.
Moram da vam ukažem na to kako je izgledala povreda, pošto niste bili u sali, i zbog čega je ona pričala puna tri minuta o tome, a niko je nije prekinuo. Radi se o sukobu interesa, koji su sve dnevne novine objavile, kao i mediji. Završavam ovom rečenicom, ne bih više dužio ovu raspravu, ako je sistem bio loš, vladajuća koalicija nije smela da jednu osobu predlaže na dve veoma bitne funkcije i tako Snežanu Malović dovede u sukob interesa. Postavljena je i za ministra pravosuđa, a i za člana RIK-a. Time su napravili veliku grešku i stavili osobu da je u sukobu interesa. Hvala.
Gospodine Mladenoviću, pokušala sam najdobronamernije da vam ukažem na činjenicu da zloupotrebljavate Poslovnik. Neću vam izreći opomenu, ali vas upozoravam da ubuduće ne možete činiti povrede Poslovnika na način kako ste to sada uradili. Vi, zapravo, zloupotrebljavate Poslovnik. Gospodin Boris Aleksić ima reč.
Dame i gospodo narodni poslanici, poštovani građani Srbije, reklamiram povredu čl. 27. i 104, dostojanstvo Narodne skupštine. Gospođo Đukić-Dejanović, kada ste maločas rekli da se govornik udaljava od teme dnevnog reda, to bi zaista mogla da bude povreda, da je uopšte počelo da se raspravlja o dnevnom redu. Znači, kada izađe poslanik, reklamira povredu nekog člana Poslovnika, onda on obrazlaže u čemu se sastoji ta povreda. On može da se pozove na bilo koji član i osnovno demokratsko pravilo je da ga pustite da barem jedan minut obrazloži, mada ima pravo da tri minuta obrazlaže, u čemu se sastoji ta povreda. Dok vi niste bili tu, gospođa Čomić je učinila sledeću stvar. Rekla je da, od nekog trenutka njenog predsedavanja, više neće da se primenjuju čl. 225. i 226. Rekla je da smo do sada primenjivali čl. 225. i 226, ali da od onog trenutka kada je ona to javno rekla više neće moći da se čuje. Znači, sopstvenom voljom, ona je rešila da primenjuje ili ne primenjuje Poslovnik. Na ovaj način, gospođa Čomić se, praktično, ponaša kao despot. Znate, u Principatu, koji je smenio Rimsku republiku, jedna poslovica je postala dominantna, a to je da princepsa zakoni ne obavezuju. Dakle, princeps je mogao da radi šta god želi. Duh parlamentarizma se krši ovde. Gospođa Kolundžija je, takođe, izlazila i pričala o parlamentu, o članu 103. Ne znam da li je neko objasnio šta znači reč parlament, od koje reči vodi poreklo – od reči ''govoriti, raspravljati''. Ako vi u novom predlogu odluke kojom se menja Poslovnik o radu Narodne skupštine smanjujete mogućnost narodnim poslanicima da govore, sa 15 minuta, na dva minuta, vi ukidate parlamentarizam. Poslanik ne može da obavlja svoju osnovnu dužnost, vi mu zabranjujete da govori. Vi nam zabranjujete da se obraćamo na osnovu čl. 225. i 226. Šta da radimo? Kako da pitamo ministre? Kako da tražimo informacije koje su nam neophodne u radu? Hoćete li da nam podelite njihove brojeve mobilnih telefona, da im šaljemo poruke? Hoćemo li da organizujemo video-konferencijsku vezu? Hoćemo li da nabavimo golubove pismonoše, možda telepatijom? Dajte da utvrdimo kako možemo da dobijemo informacije. Recimo, osnovna funkcija parlamenta je kontrolna funkcija, a ne funkcija donošenja zakona. Mi smo najviše predstavničko telo. Vlada je ništa u odnosu na nas. Pogledajte šta je Vlada uradila Zakonom o sudijama sa sudijama. Znači, jedina stručna grana vlasti, imamo dve političke grane vlasti, izvršnu i zakonodavnu, sudska grana vlasti je stručna grana vlasti... (Predsednik: Vreme.) ...završavam, izvinjavam se. Zakonom o sudijama, oni su lustrirali sudije, prekršili su Ustav i kažu – pravo većine. Podsetiću vas, Aristotel je u svojoj ''Politici'' vladavinu većine stavio kao izopačeni oblik vladavine... (Predsednik: Hoćete li, molim vas? Dvadeset sekundi govorite duže.) ...koji je suprotstavljen Republici. Znači, molim vas, dozvolite narodnim poslanicima da rade. Hvala. Izvinite na prekoračenju.
Gospodine poslaniče, pre svega, povredili ste Poslovnik, na taj način što niste govorili o povređenoj odredbi, nego o vašim opservacijama vezanim za učešće u povredi Poslovnika drugih poslanika. Dakle, niste se pridržavali ovog poslovnika, to je prvo. Drugo, mi smo, praktično, otvorili dnevni red i gospođa Kolundžija je iznela ekspoze u ime predstavnika predlagača. Nije istina da nismo na tački dnevnog reda. Dakle, dve stvari zameram i molim vas da se ovo ne ponovi. Gospodin Momir Marković ima reč. Molim poslanike da ukazuju na to koji je član povređen i u čemu se sastoji povreda Poslovnika. Izvolite, gospodine.
U toku izlaganja od tri minuta, poslanik je obavezan da ukaže koji je član povređen. Pre nego što pređem na ovo, čestitam svim srpskim radikalima u Srbiji, u svim srpskim zemljama i ma gde se nalazili, slavu Sveta tri Jerarha. Srećna slava i onima koji su je doskora slavili, a slava je srećna što je oni više ne slave. Pre nego što pređem na član Poslovnika, moram da ukažem, gospođo predsednice, vi niste bili tu, ali je bila gospođa Čomić, na jednu veliku nepravdu koja je učinjena jednom narodnom poslaniku. Naime, gospodin Markićević je izašao i niko nije čuo njegovu žalbu, vapaj; čovek je ogorčen, uvređen, osramoćen izjavom predsednika Administrativnog odbora. Čovek ne sme da se pojavi u rodnom Čačku od bruke i sramote. Nema veće bruke i sramote za srpskog nacionalistu od perčina do peta, kakav je gospodin Markićević, nego da mu se kaže da je član, a kamoli još i predsednik Poslaničkog kluba SNS-a. Za nacionalistu nema veće sramote. Zato bih vas molio da ispravite taj lapsus lingve predsednika Administrativnog odbora i da građanima Srbije kažete da gospodin Markićević nije ni član ni predsednik Poslaničkog kluba SNS-a. Sada se vraćam, reklamiram povredu člana 161. Poslovnika. Valtazar Bogišić, jedna od najpametnijih srpskih glava, svojevremeno je rekao – što se grbo rodi, vreme ne ispravi. Kod samog zakazivanja ove sednice i stavljanja ove tačke po hitnom postupku, napravljen je prekršaj i sada ću da vas podsetim – na osnovu čl. 135. i 160, a u skladu sa članom 161. Poslovnika, tražili su po hitnom postupku. Da pročitam, radi građana Srbije, član 135, koji kaže – pravo predlaganja zakona i drugih propisa i opštih akata imaju Vlada, svaki narodni poslanik, skupština autonomne pokrajine ili najmanje 15 hiljada birača. Član 160. kaže: "Predlog poslovnika, deklaracije, rezolucije, preporuke, odluke ili zaključka može podneti predlagač zakona, u pisanom obliku, sa obrazloženjem". Ni u jednom ni u drugom članu nema razloga za hitan postupak. Da pređemo na član 161, koji kaže: "Po hitnom postupku može da se donese samo zakon kojim se uređuju pitanja i odnosi nastali usled okolnosti koje nisu mogle da se predvide, a nedonošenje zakona po hitnom postupku moglo bi da prouzrokuje štetne posledice po život i zdravlje ljudi, bezbednost zemlje i rad organa i organizacija". Da li je, dame i gospodo narodni poslanici, ugrožen život i zdravlje ljudi time što Predlog odluke o izmeni i dopuni Poslovnika nije stavljen u redovan postupak, u redovnu proceduru?
Htela sam samo da vas podsetim da govorite skoro minut duže. Govorite skoro četiri minuta, a nema povrede nijednog člana i upravo ovo što navodite kao argumentaciju za povredu su argumenti da nema povređenih članova.
Član 161, kod zakazivanja po hitnom postupku ….
Obrazloženo je i dobili ste to. Predlagač zakona je u pismenom obrazloženju, a i usmeno, naveo koje su to štetne posledice koje bi nastale za slučaj da ne učinimo izmene i dopune Poslovnika. Prema tome, ne stoje vaše tvrdnje i nijedan od navedenih članova nije povređen.
Javiću se ponovo, pošto moram da završim priču, da bih pokazao gde je povređen član 161.
Prvo, ne možete sada da dobijete reč, zato što treba da govori drugi govornik. Drugo, vi ste članove koje ste naveli pokušali da obrazložite, upravo, argumentovali činjenicama koje govore da oni nisu povređeni. Zahvaljujem. Ima reč gospodin Dušan Marić, povreda Poslovnika.
Dame i gospodo narodni poslanici, javljam se po članu 104. U 11.40 časova, gospođa Nada Kolundžija je ovde izrekla jednu neistinu koja, po meni, predstavlja tešku povredu dostojanstva Narodne skupštine i mene kao narodnog poslanika. Naime, ona je konstatovala kako je blokiran rad Narodne skupštine. Kao što vidite, Skupština radi. Nigde ne piše da rasprava o bilo kom predlogu zakona, o bilo kom predlogu odluke, mora da traje jedan, dva ili tri dana. Smatram da je dostojanstvo Narodne skupštine povređeno i tvrdnjom gospođe Kolundžije da mi raspravljamo o nevažnim temama. Mi raspravljamo o pitanjima koja su u ovom trenutku, po našem mišljenju, najvažnija za rad Skupštine Srbije. To je pitanje pokušaja DS-a da izmenama Poslovnika ukine parlamentarnu demokratiju u Srbiji i ućutka opoziciju. Druga tema o kojoj raspravljamo ovih dana jeste krađa poslaničkih mandata SRS-a i prekrajanje izborne volje građana. Režim mesecima obmanjuje javnost kako mi …
To što sada govorite, ne odnosi se na odredbu člana koji reklamirate da je povređen. Što se tiče dostojanstva Skupštine, niste obrazložili čime je dostojanstvo Skupštine narušeno.
Ako Skupština radi, a građani Srbije vide da radi, ako se nalazim za ovom govornicom, ako iznosim određene političke stavove, ako, koristeći odredbe Poslovnika Narodne skupštine Republike Srbije koji je na snazi, ukazujem, npr., kako je predsednik Poslaničkog kluba DS-a na grub način povredila moje dostojanstvo kao narodnog poslanika, u svakom slučaju, radim upravo to što vi kažete ne radim, znači, objašnjavam čime je povređeno dostojanstvo Skupštine. Gospođa Kolundžija je povredila i dostojanstvo Narodne skupštine, tvrdnjom da mi ovde raspravljamo o beznačajnim temama i da sprečavamo usvajanje vrlo važnih zakona, proevropskih zakona, koji će omogućiti bolji život građana Srbije. U svojim rukama držim spisak zakona koji se nalaze u skupštinskoj proceduri. Pošto mi je vreme pri kraju, da ne bih bio prekinut, javiću se ponovo po Poslovniku i građane Srbije upoznati s tim, kako vladajuća koalicija tvrdi, izuzetno važnim zakonima koji će omogućiti Srbiji brži ulazak u EU. Hvala.
Gospodine poslaniče, htela bih da vas podsetim da smo prešli na dnevni red, da je ukupno vreme rasprave u načelu za poslaničke grupe pet časova, u skladu sa članom 94, da nije bilo povrede dostojanstva u kazivanju gospođe Kolundžije. Uostalom, možete tražiti da se Skupština o tome izjasni u danu za glasanje, ali javnost i vas podsećam da već treći rad ne radimo po dnevnom redu. Jedan dan rada, odnosno nerada, košta pet miliona građane Srbije i sasvim je izvesno da su pitanja koja vi ovde pokrećete svojevrsna blokada Parlamenta. Gospodin Ljubomir Kragović ima reč. Izvolite.
Dame i gospodo narodni poslanici, ukazujem na povredu člana 104. Poslovnika. Povređeno je dostojanstvo Narodne skupštine. Naime, nije samo sednica Skupštine ono što treba da se prenosi i da se izloži u javnosti, nego i rad skupštinskih odbora, koji zasedaju tokom zasedanja Skupštine, i kada nema sednice Skupštine. Naime, šta se dešavalo? U toku jučerašnjeg dana je bila sednica Odbora za Kosovo i Metohiju i nijedne jedine sekunde u udarnom ''Dnevniku'' nije bilo reči o toj sednici. Ako ovde kažemo da uzalud trošimo vreme, da gubimo pet miliona evra, ukazujem vam da smo mi pokušali nešto da uradimo kako ne bismo izgubili 15% srpske teritorije, kako bismo sprečili da izgubimo 150.000 Srba koji su ostali na Kosovu i Metohiji, kako bismo omogućili da se 250.000 prognanih vrati na prostor Kosova i Metohije. Naime, Odbor je juče jednoglasno, ponovo ukazujem na to, za razliku od ove skupštine, ovog doma, a Odbor je juče imao kvorum za rad i odlučivanje, doneo zaključke, u kojima se kaže: 1) daOdbor za Kosovo i Metohiju podržava predlog Skupštine zajednica opština Kosova i Metohije da se održi sednica i da budu prisutni poslanici Narodne skupštine Republike Srbije. Ta sednica treba da se održi 17. februara 2009. godine, u 12 časova, u Zvečanu. Takođe, Odbor je doneo zaključak kojim apeluje na predsednika Narodne skupštine Republike Srbije Slavicu Đukić-Dejanović da 17. februara 2009. godine ne zakazuje sednicu Narodne skupštine Republike Srbije u Beogradu, kako bi narodni poslanici bili slobodni …
Gospodine Kragoviću, reklamirali ste član 104. koji govori o dostojanstvu Skupštine, a govorite o radu Odbora. Ne možete o tome govoriti. Upozoravam vas da ne možete govoriti o radu Odbora sada kada ste reklamirali član 104. Možete obrazložiti samo gde se poslanici nisu jedni drugima obraćali s uvažavanjem i da li je bilo ulaženja u privatne živote drugih poslanika. Upravo to stoji u članu 104. Dakle, ako ima takvih elemenata, izvolite, obrazložite. O radu Odbora ne možete govoriti.
Upravo želim da vam kažem da na RTS-u vlada medijski mrak kada se pomene termin Kosovo i Metohija. Odbor za Kosovo i Metohiju nijedne sekunde nije predstavljen, a radio je. Bilo je 10-15 kamera… (Predsednik: Vreme.) Javiću se ponovo.
Narodni poslanik Vladan Jeremić ima reč. Upozoravam vas, da ne bih izricala mere, molim vas, govorite o članu koji je povređen i u čemu se sastoji povreda Poslovnika. Nikakvih problema nema da o tome govorite, ali zaista o tome. Oduzimaću reč i izricaću mere ako se ne budete toga pridržavali. Izvolite.
Želeo bih ovom prilikom da ukažem na povredu člana 104. i, eventualno, člana 87. Poslovnika o radu Narodne skupštine Republike Srbije, jer ako ste, gospođo predsedniče, malopre saopštili da mi ovde radimo po dnevnom redu, onda me interesuje zašto ne prisustvuju predstavnici predlagača zbog onog o čemu treba da raspravljamo danas. Dok to ne utvrdimo, ono na šta sam hteo da ukažem, bilo je za vreme dok niste bili prisutni ovde. Smatram, bez obzira na različitost u mišljenjima, daje predsednik Poslaničke grupe ZES-a povredila ne samo dostojanstvo nas ovde, narodnih predstavnika, nego i zdrav razum. Dakle, o njoj govorim, ne o šefu Poslaničke grupe Napred Srbijo, on poštuje dostojanstvo Narodne skupštine, izuzev, možda, kada se izuva, kada ispušta neartikulisane krike ili čupa poslanike.
Upravo kršite član 104. i ružno govorite o kolegi poslaniku.
Ne. Izvinjavam se. Mi poslanici SRS-a smo, po mišljenju gospođe Nade Kolundžije, krivi, praktično, za sve što se ovde dešava. Mi smo krivi što se danas ne radi po predviđenom dnevnom redu, koji, uzgred budi rečeno, treba da aminuje totalno ućutkivanje opozicije ovim novim izmenama i dopunama Poslovnika o radu, baš kao što smo, verovatno, krivi što danas u februaru pada sneg, kao što su i naši predstavnici u Vladi krivi što mnogobrojni tzv. evropski zakoni nisu još uvek u skupštinskoj proceduri. Samo ću, javnosti radi, da podsetim da ukupno tri takva zakona čekaju na usvajanje u Vladi, da ih je 14 na razmatranju, a za 12 još uvek nije počelo ni pisanje, da ne kažem – prepisivanje. Opstrukcija se, dakle, ne ogleda u tome što smo, možda, na neki način koristili te članove 225. i 226. kako bismo iznosili mnogobrojne probleme s kojima su građani Srbije suočeni. Opstrukcija se, možda, ogleda u činjenici da je jedno od malopređašnjih pojašnjenja predsedavajuće trajalo sedam minuta i 46 sekundi. Opstrukcija se, verovatno, ogleda u činjenici da se ne poštuju zakoni i Ustav ove države. Ono što je gospođa Kolundžija pomenula, oni i ne treba da budu ni na jednoj strani, izuzev na strani zakona. Dakle, opstrukciju ne samo Skupštine, nego i Srbije, po mom mišljenju, sprovodi režim, koja se ogleda u svakodnevnim otpuštanjima radnika, u poskupljenjima, u odricanju dela teritorije i u jednom podaničkom odnosu onih koji trenutno imaju i ''nož i pogaču'' u svojim rukama. Sve je to, naravno, propraćeno određenim medijskim tretmanom i jasno je zašto stižu ovi nagoveštaji o ukidanju TV prenosa i znatno restriktivnijem novom poslovniku o radu. Dakle, mi smo krivi što se ... (Predsednik: Vreme.) ... evo, samo da završim rečenicu...
Uz to, nijedan navedeni član niste obrazložili, niste pokazali da se gospođa Kolundžija bilo kome obraćala bez uvažavanja, niti da je ulazila u privatni život bilo koga. Prema tome, niste argumentovali to što ste rekli da reklamirate, a prošlo je i vreme. Zaista vas sada upozoravam, a sledeći put ću vam izreći meru. Gospođa Gordana Paunović-Milosavljević.
Dame i gospodo narodni poslanici, javljam se po Poslovniku, član 104. Htela bih da kažem da SRS ne vrši ucene, ni opstrukciju, niti zloupotrebu ovog uvaženog doma. Kako bi vam sve to dokazala, htela bih da citiram publikaciju Narodne skupštine, predstavničkog tela građana Srbije, koju je izdala Narodna skupština. Znači, Narodna skupština Republike Srbije je kuća svih građana, u kojoj oni, preko svojih predstavnika, aktivno učestvuju u uređivanju društva. S obzirom na to je neposredno istraživanje stavova teško izvodljivo, građani biraju narodne poslanike u Parlament. Takođe, hoću da kažem...
Koleginice Milosavljević, vi ne obrazlažete gde je povređen član 104. Molim vas, ili pokušajte to da obrazložite ili nećete imati ...
Hoću da kažem da gospođa Čomić i gospođa Nada Kolundžija treba malo bolje da se upoznaju s ovim, a ne da samo upućuju kritike na rad Poslovnika.
Molim vas, nema obrazlaganja u vašem kazivanju povređenog člana, stoga ne možete dalje govoriti. Zahvaljujem. Reč ima gospodin Aleksandar Martinović.
Dame i gospodo narodni poslanici, molim vas, gospođo Đukić-Dejanović, da mi vratite vreme, zato što je počelo da teče pre nego što sam izašao za govornicu. Dame i gospodo narodni poslanici, ukazujem, na povredu člana 104. Poslovnika o radu Narodne skupštine od strane predsednika Poslaničke grupe ZES-a, gospođe Nade Kolundžije. Njena objašnjenja zašto je nastupila kriza u radu Parlamenta su prilično detinjasta i neubedljiva. Ne radi se ovde o tome da su se srpski radikali posvađali bilo s kim i da je pitanje otetih mandata SRS-a naš hir koji mi sada ovde isterujemo. Ovde je reč o jednom principijelnom pitanju...
Gospodine Martinoviću, samo da vas podsetim, vi ne obrazlažete razloge povrede člana. Opet pričate, kao i vaše kolege, jednu priču koja je u više navrata ovde izrečena. Građani su je čuli. Poslanici su je čuli, makar da nije u skladu s Poslovnikom. Bilo je mogućnosti da je kažete. Ako se već pozivate na član 104. st. 1, 2. i 3, treba da navedete tačno kako se to gospođa Kolundžija nekome obraćala, ne uvažavajući ga, i na koji način je ulazila u privatan život drugih lica. To je sadržaj ovog člana. Izvolite, znam da to dobro znate.
Hvala vam, gospođo Đukić-Dejanović. Zaista duboko cenim i vas lično i način na koji vodite ovu skupštinu i siguran sam da ste i vi, kao i mi poslanici SRS-a, na istom zadatku, a to je da povratimo duh parlamentarizma i demokratije u ovaj dom. Trudim se da objasnim kako je to gospođa Nada Kolundžija povredila Poslovnik. Nisam čovek neke naročite pameti. Verujem da bi poslanici iz vladajuće koalicije to uradili mnogo bolje nego ja. Šta ćete! Radi se o tome da pitanje mandata nije stvar ničijeg hira. Ne redi se ovde o tome da mi nemamo šta drugo da radimo nego da povlačimo pitanje mandata. Neće SRS biti ni mnogo jača, ni mnogo slabija sa ili bez ta tri mandata. Ovde je reč, gospođo Đukić-Dejanović, nadam se da me razumete, o jednom principijelnom pitanju, sme li u državi Srbiji da se krade. Da li se na krivičnim delima, na brutalnom kršenju Ustava i zakona, može zasnivati bilo čije pravo? Ako može, onda je to kraj države Srbije. Ako legalizujete krađu u Parlamentu, kako smete onda da kaznite nekog običnog građanina koji nekome ukrade 1000 dinara? Onda ukinite sudove, ukinite zakone, onda kažite – možemo da radimo sve što je u našem interesu. Ubeđen sam da vi ne mislite tako. Dakle, nije ovde pitanje tri puka mandata. Nije tačno ovo što je rekla gospođa Nada Kolundžija, da mi insistiramo da Administrativni odbor donese odluku kojom se konstatuje prestanak mandata tri bivša narodna poslanika. Ne, mi samo tražimo da se održi sednica... (Predsednik: Vreme.) ... izvinjavam se, završavam, da traje rasprava, to nam je juče onemogućeno, i da Administrativni odbor donese odluku o našem zahtevu. Da li će da ga uvaži, ili će da ga odbije, to je na Administrativnom odboru. Nema rasprave. Beži se od rasprave. O tome se radi. Nijedan poslanik SRS-a nije izašao za ovu govornicu i rekao, molim vas, Administrativni odbor mora da vrati mandate. Ne mora. Neka nam da suvislo objašnjenje, o tome se radi.
Naravno da niste obrazložili niti argumentovali u čemu je povređen član 104. Ovaj put vas upozoravam, a sledeći put ću vam izreći opomenu. Narodni poslanik Dragan Stevanović. Kolege poslanici, nemojte me dovoditi u situaciju da vas upozoravam, a zatim i kažnjavam. Molim vas, poštujte Poslovnik i trudite se da obrazložite član koji reklamirate. Nisu to pretnje. Mislim da je ovo zaista kolegijalno upozorenje, molba. Evo, molim vas.
Gospođo predsedniče Skupštine, javio sam se malopre dok je predsedavala gospođa Čomić. Naravno, nisam stigao na red, pa mi je drago što je ona tu, ne bih voleo da se pogrešno protumači ovo što hoću da kažem. Malopre sam ukazivao na jednu povredu Poslovnika, člana 27, o dužnosti predsednika da se stara o primeni Poslovnika. Čini mi se da me je gospođa Čomić malo drugačije razumela nego što je bila moja namera. Iz te činjenice je proistekao zaključak da se članovi 225. i 226. Poslovnika više ne mogu koristiti na način na koji su se do sada koristili u ovoj skupštini, a vidim, gospođo Đukić-Dejanović, da ste vi tu praksu, takođe, nastavili. Ako mi dozvolite, gospođo Čomić, ja sam čovek koji veruje da bi se s vama oko mnogo čega, kada je politika ili rad Parlamenta u pitanju, u principu usaglasio. Ovo nije maliciozno, nije licemerno, to stvarno i mislim i osećam. Ali, danas kada sam ukazivao na povredu člana 27. i na politiku, ili princip, dvostrukih aršina, govorio sam to isključivo u kontekstu obezbeđivanja kvoruma za rad sednica Skupštine, odnosno odbora, koji se, takođe, reguliše Poslovnikom o radu Skupštine. Vi ste to protumačili na način na koji vam je odgovarao i doveli ste to u kontekst sa članovima 225. i 226. Prema tome, mislim da ste zloupotrebili, ponavljam, poziciju i ne dozvoljavate poslanicima da govore po članovima 225. i 226. i traže ono što se podrazumeva kao informacija ili obaveštenje. Mislim da je tu izostala, takođe, reklamiram povredu člana 27, reakcija na jednu konstataciju predsednika poslaničke grupe koja nimalo nije naivna i može se definisati kao skandalozna, a to je da problem koji tišti i opterećuje ovaj parlament, ono na čemu SRS insistira na sednici Administrativnog odbora, na rešavanju problema mandata, nema veze s pravom i s Poslovnikom. Ja sad, s ovog mesta, pitam, ako to govori šef poslaničke grupe, šef vladajuće većine – u kojim oblastima i u kojim kategorijama se može naći odgovor na pitanje mandata i rada Administrativnog odbora u Skupštini? Ako se to ne rešava pravom i Poslovnikom, koji mehanizmi to mogu da reše, pa da se SRS opredeli za te mehanizme? Ili ste otkrili pozadinu svega, ili nam je poslata jedna vrlo loša i nekorektna poruka. Molio bih da me predsedavajući informiše o tome kojim mehanizmima se rešava postupak i proces koji SRS postavlja kao pitanje pred ovaj parlament?
Gospodine Stevanoviću, naravno da niste niti obrazložili, niti rekli koji je član Poslovnika povređen. I vas upozoravam, sledeći put ću u ovakvom slučaju izreći određenu sankciju. Što se tiče vašeg pitanja, bez obzira na to što ono apsolutno nije bilo u skladu s reklamiranjem Poslovnika, vi ste se pozvali na neki član 27, pa šta je bilo itd., dva puta pričate istu priču, samo vam mogu reći nešto što je vama dobro poznato. Administrativni odbor, RIK i sudovi su nadležni za pitanja koja ste pomenuli kao pitanja za koja ste zainteresovani. Vi to dobro znate. Administrativni odbor je zakazan za sutra. On je pod krovom Narodne skupštine i dobro znate da je sednica zakazana za sutra. Gospodin Mirko Munjić ima reč. Molim vas, gospodo poslanici, da obrazložite član za koji tvrdite da je povređen.
Dame i gospodo, gospođo predsedniče, reklamiram član 86. Poslovnika. Citiraću prva dva stava, pa vas molim da mi ovo vreme ne računate. "Predsednik Narodne skupštine otvara sednicu Narodne skupštine i, na osnovu službene evidencije o prisutnosti narodnih poslanika, konstatuje broj narodnih poslanika koji prisustvuju sednici. Ukoliko predsednik konstatuje da na početku radnog dana, u sali za sednice, nije prisutna najmanje jedna trećina narodnih poslanika, sednica se odlaže za jedan sat." Gospođo predsedniče, vi niste bili na početku ove sednice, potpredsednik Narodne skupštine je povredio ovaj član 86, time što je, utvrđujući kvorum, utvrđujući ovu jednu trećinu narodnih poslanika, utvrdio da u tom momentu, u 15. sekundi, ima svega 82 narodna poslanika, tako da nije primenio stav 2. člana 86. ovog našeg poslovnika, da odloži zasedanje Narodne skupštine za jedan sat. Mislim da ćete uvidom u stenogram to videti i da ćete videti da je ovo moje obrazloženje zaista adekvatno. Sve ovo što se dešavalo nakon toga, sve ove posledice, proizašle su iz ovakvog kršenja i nepoštovanja Poslovnika od strane vas kao vladajuće većine. Možda je vama najvažnije da se ograniči ili smanji javna rasprava u ovom parlamentu, kako bi se time zadovoljio, možda, ''Kacini'' ili neki dušebrižnici, nazoviprijatelji Srbije, kako bi se smanjio broj poslanika u Narodnoj skupštini, kako bi se ukinuli TV prenosi, kako bi se Poslovnik o radu Narodne skupštine drastično reducirao na uštrb rada narodnih poslanika itd. Ili je vama značajno da sve prenesete na neke komisije, agencije, nevladine organizacije, ali samo pod jednim jedinim uslovom, da sve to bude nezavisno od Parlamenta, pa i po cenu da se takvim političkim puzanjem uvede diktatura na mala vrata. Hteo bih još nešto da kažem. U vašem opravdavanju svega ovoga, govorim o vladajućoj većini, time što mirno prihvatate sve ovo što se radi, nema ni ''d'' od demokratije. Kaže se da je na dvoru nekog sultana postojao jedan … (Predsednik: Vreme.) Izvinite, citirao sam pola minuta. Hoćete li mi dozvoliti? (Predsednik: Izvolite.) Završiću s ovim. Na dvoru jednog sultana, postojao je jedan državni, ili dvorski službenik, koji se zvao Evet-efendija. Taj Evet-efendija imao je jedini zadatak da klima glavom, samo da klima glavom, u znak odobravanja na sve ono što bi rekao sultan. Zarad interesa srpskog naroda i zarad interesa onih čije ste sudbine uzeli u vaše ruke, mislim da bi trebalo da o ovome razmislite. Hvala.
Gospodine poslaniče, kvorum za rad Narodne skupštine u danima kada ona počinje da radi određuje se elektronskim sistemom, odnosno svaki poslanik je dužan da se identifikuje prilikom ulaska u salu i da ubaci identifikacionu karticu u poslaničku jedinicu, po Poslovniku. Izveštaj o tome ću vam dostaviti. Imam uveravanja predsedavajućih da je danas, kada je sednica počela, bio ispunjen ovaj uslov iz Poslovnika. Jadranko Vuković ima reč.
Dame i gospodo narodni poslanici, uvažena gospođo Slavice Đukić-Dejanović, javljam se po Poslovniku, član 104. Niste bili u sali, ova vaša zamenica, Gordana Čomić, me je kaznila. Voleo bih, ako imate mogućnosti, da proverite preko stručnih službi zašto me je kaznila. Nisam lupao u trenutku kada me je ona opominjala, to će vam potvrditi mnoge kolege. Međutim, moram vam skrenuti pažnju, kao ženi koja se bavi nekim poslom i koja najbolje poznaje profil ličnosti, i moje i svakog u ovim klupama, na koleginicu. U njenim očima, kada je gledam, a vi ne morate to ni da komentarišete, primetio sam veliku dozu mržnje kada se obraća poslanicima SRS-a. Gospođo Slavice Đukić-Dejanović, javio sam se da bih reagovao na izlaganje gospođe Nade Kolundžije, koja je za ovom govornicom brutalno optužila Borisa Tadića. Zamislite, srpski radikal brani predsednika Srbije?!
Izvinite, nisam mogla da shvatim koji član Poslovnika?
Član 104.
Pokušajte to da obrazložite, jer sve ovo što ste do sada govorili imalo je više elemente kršenja člana 104.
Gospođo Slavice, ona je za ovom govornicom, u vašem odsustvu, rekla – nećemo dozvoliti neke tajnovite razgovore i dogovore. Naša poslanička grupa je optužena za ovom govornicom od strane Tomislava Nikolića i još nekih da smo primili neke pare, dva miliona. To je demantovao gospodin Tadić. Gospođa Kolundžija kaže da je bilo tajnovitih razgovora, neće ih više biti. Ona direktno optužuje Borisa Tadića. Neka se Boris Tadić ponovo izjasni. Voleo bih da kažete – primio je taj i taj, pa ćemo ga mi ovde napasti, bio on naš ili vaš. Nije korektno da se tako odnosi prema poslanicima u vašem odsustvu. Nije sporno, može nas, verovatno ćemo to učiniti u vašem odsustvu, omogućićemo da dobijemo svi po 20 dana odsustva, pa onda, lepo, završite 200 zakona. To će biti naš sledeći korak, ukoliko budete dozvolili da na takav način vodi ovu skupštinu gospođa Čomić.
Gospodine Vukoviću, kao poslanika i kao svog kolegu, vrlo vas uvažavam, ali dozvolite da komentarišem da gospođa Čomić nije ova, ona je potpredsednik Skupštine, predsedavala je i, ako je povredila Poslovnik, imate pravo da tražite da se Skupština o tome izjasni u danu za glasanje. To je prvo. Drugo, zaista niste obrazlagali član 104. za koji ste rekli da je povređen, već ste pričali svoje impresije, koje se ne mogu podvesti pod ovo. Ljudski razumem, ali poslovnički nije u redu. Važi za vas, kao i za vaše kolege, zaista vas molim da ubuduće obrazlažete povredu Poslovnika, inače ću morati da izričem sankcije. Reč ima gospodin Spasojević. Nije prisutan. Reč ima gospođa Dušanka Plećević.
Dame i gospodo narodni poslanici, reklamiram čl. 104. i 161. ovog poslovnika i mislim da se radi o povredi dostojanstva Skupštine tokom celog današnjeg dana, kao i povreda člana 161, koji se odnosi na hitnost postupka u donošenju zakona o Skupštini. Vladajuća većina je pred poslanike iznela predlog o promeni Poslovnika, s obrazloženjem da je to u interesu efikasnijeg rada, ali suštinski, za nas iz opozicije, on svojom restriktivnošću u pogledu prava narodnih poslanika predstavlja povredu dostojanstva i Skupštine i Poslovnika. Što se tiče člana 161, nisam pravnik po struci, ali sam konsultovala pravnika, taj član se odnosi na donošenje zakona po hitnom postupku. Poslovnik nije zakon već opšti akt, možda je deo zakona o Narodnoj skupštini, ali nije akt i nije u redu da se po hitnom postupku donose delovi nekog zakona koji nije u skupštinskoj proceduri. U pitanju je vrlo podla namera vladajuće većine da ućutka opoziciju, kako bi se prikrilo njeno aktivno učešće u drobljenju Srbije i u udruženom pljačkaškom poduhvatu rasprodaje i uništavanja zajedničke imovine i dobara od strane njenih ministara, direktora javnih preduzeća, direktora raznih agencija itd.
Gospođo Plećević, ne obrazlažete ni član 104, a član 161. i ne možete, zakasnili ste, zakon je po hitnom postupku, odnosno odluka o izmenama Poslovnika je već po hitnom postupku, u vreme koje je po ovom poslovniku usaglašeno s činjenicama. Ponovo vam kažem, predlagač je i pismeno i usmeno obrazložio razloge za hitan postupak i mislim da ovaj momenat nije vreme za reklamiranje člana 161.
Ali, to nije zakon.
Molim vas, to je akt, odnosno odluka kojom dopunjujemo i menjamo Poslovnik. Obrazloženje za to ste čuli, pismeno ga dobili, i nije bilo primedaba na hitan postupak. Što se tiče člana 104, pokušajte da ga obrazložite.
Odnosi se na dostojanstvo Skupštine, samim donošenjem pred poslanike ovakvog predloga izmene Poslovnika. Htela sam da obrazložim zbog čega želite da ućutkate opoziciju novim predlozima o izmeni Poslovnika. Ako vi to ne dozvoljavate, onda je to....
Gospođo Plećević, treba da obrazložite gde je procedura u diskusiji povređena, naravno, možete izneti svoj stav. Pet sati imamo vremena za načelnu raspravu, ali to je već po dnevnom redu i to uopšte nije sporno. Reklamirate Poslovnik, kažete da je procedura povređena, pitam – gde? Da li je bilo privatnih uvreda, da li je narušeno dostojanstvo Skupštine, ulaženjem u privatni život bilo kog poslanika, ukazivanjem gospođe Kolundžije ili koga već navodite kao razlog za ovu povredu Poslovnika?
Ne samo tokom ovog dana, nego i tokom jučerašnjeg i svih ovih dana od kada je počela rasprava o ovoj tački dnevnog reda.
Gospođo Plećević, niste obrazložili povredu Poslovnika. Reč ima gospodin Momir Marković.
Hteo bih da završim, gospođo predsednice, priču koju sam počeo. Isteklo mi je vreme, pri tom mi niste računali da sam citirao tri člana Poslovnika, tako da sam imao vremena i u prvom javljanju da završim svoje izlaganje. Stav 2. člana 161. glasi: "Predlagač zakona je dužan da, u pisanom obrazloženju predloga zakona, navede štetne posledice koje bi nastale zbog nedonošenja ovog zakona po hitnom postupku". Dakle, kod zakazivanja sednice, predlagač ovog zakona nije naveo šta će se desiti u državi Srbiji ako se odluka o izmeni Poslovnika ne donese po hitnom postupku, koliko će štete imati država Srbija, koliko građani Srbije, koliko će radnih mesta nestati, koliko će se privatizovati privatizacijom još ovo malo što je ostalo, koliko će se povećati akcize, porez i sve ostalo ukoliko ne donesemo ovu odluku po hitnom postupku. Dame i gospodo narodni poslanici, suština je da se priprema gušenje demokratije i u Parlamentu i u državi Srbiji. Još nešto da kažem, taman ono vreme koje sam prekoračio, ostaviću tih 30 sekundi, kad je jutros pomenuto paljenje Skupštine kao vid demokratije, možda je pogrešno protumačeno, možda je DOS pokušao da se na taj način vrati u kolevku demokratije. Znate da je majka demokratije Atina. U Atini nisu postojale zgrade, nego se demokratija, bukvalno, odvijala u amfiteatru, a amfiteatar nije imao krov. Paljenjem Skupštine, uništenjem tog krova, Dom Savezne Skupštine bi postao amfiteatar i onda bismo se vratili korenima i izvorima demokratizma. Zahvaljujem, ostavljam ovih 50 sekundi.
Po drugi put odgovaram da je obrazloženje dato i u pismenom i usmenom obliku od gospođe Nade Kolundžije, predstavnika predlagača. Razlozi za hitan postupak su i u pismenoj i u usmenoj formi dati poslanicima. Gospodin Dušan Marić ima reč.
Dame i gospodo, reklamiram povredu članova 23, 87, 103, 104. i 226. Počeću od člana 23 – u Narodnoj skupštini obrazuju se poslaničke grupe, po pravilu, najkasnije sedam dana od dana izbora predsednika Narodne skupštine. Znate da su izbori završeni 11. maja, nakon toga je došlo do konstituisanja Narodne skupštine. Ovde imamo predstavnike poslaničke grupe, kako ih naziva parlamentarna većina, koji su svoju poslaničku grupu konstituisali u septembru. Stav 2 – poslaničku grupu čine narodni poslanici jedne političke stranke, druge političke organizacije ili grupe građana koja ima najmanje pet narodnih poslanika. U trenutku kada su bivši poslanici SRS-a, koji su napustili SRS, obavestili javnost i rukovodstvo Skupštine da su formirali poslaničku grupu, oni nisu postojali kao politička stranka, druga politička organizacija. Član 87 – na sednicama Narodne Skupštine, pored narodnih poslanika, učestvuju članovi Vlade, ovlašćeni predstavnici drugih predlagača zakona i sekretar Republičkog sekreterijata za zakonodavstvo, kao i druga lica koja predsednik Narodne skupštine pozove. Ovde raspravljamo, kako vi tvrdite, o izuzetno važnim temama. Mi, takođe, tvrdimo da su izmene Poslovnika suštinski važne za demokratiju u Srbiji, međutim, ovde ne vidimo nijednog predstavnika Vlade. Član 103 – govornik može da govori samo o pitanju koje je na dnevnom redu. Gospođa Nada Kolundžija, koja se sad vratila, desetak puta je izlazila za ovu govornicu i govorila o raznim temama, ali nije govorila o temi koja je na dnevnom redu, to su izmene Poslovnika Narodne skupštine. Stav 2 – niko ne može prekidati govornika, niti ga opominjati, osim predsednika Narodne skupštine, u slučajevima predviđenim ovim poslovnikom. U vreme dok je za ovom govornicom bio moj kolega, narodni poslanik Munjić, poslanik DS-a, gospođa ili gospođica, koja ima vrlo simpatičan glas i još simpatičniji repić, najmanje pet-šest puta je dobacila – vreme, vreme. Vi niste postupili u skladu s Poslovnikom i niste joj izrekli opomenu. "Za vreme govora narodnih poslanika ili drugih učesnika u pretresu nije dozvoljeno dobacivanje, odnosno ometanje govornika na drugi način, kao i svaki drugi postupak koji ugrožava slobodu govora." Sada sam se osvrtao na jedan takav slučaj, gde ste vi propustili priliku da reagujete. Član 104 – narodni poslanici dužni su da poštuju dostojanstvo Narodne skupštine. Počeo sam da obrazlažem. Izvinjavam se, isteklo mi je vreme, hvala na ovih šest sekundi.
Naravno da nema povrede Poslovnika. Pročitaću vam samo da se poslanička grupa konstituiše tako što se predsedniku Narodne skupštine podnosi spisak članova koji je potpisao svaki član poslaničke grupe. Na spisku se posebno naznačava predsednik poslaničke grupe i njegov zamenik. Nije bilo povrede Poslovnika. Gospodin Krasić.
Pozivam se na član 27. Poslovnika Narodne skupštine. Gospođo Čomić, sad ste me zbunili. Hteo sam da pričam o nečemu što je bilo pre nego što ste vi seli. Kako ćete vi to sad da protumačite? Verovatno preuzimam veliki rizik da budem pogrešno protumačen. Starati se o primeni Poslovnika, poštovati Ustav i zakon, to je, po članu 27. Poslovnika Narodne skupštine Republike Srbije, primarna obaveza onoga koji predsedava, i to je prvi među jednakima. Ako taj prvi među jednakima smatra da je svevišnji i da ne postoje više jednaki s njim, onda nastupaju ovakvi problemi. Oni se manifestuju od zakazivanja sednice, preko utvrđivanja dnevnog reda, pa i samog rada na sednici Narodne skupštine. Naravno, ne mogu da se pozovem na Poslovnik kad treba da prokomentarišem kakav je pogled, dikcija, glas i emocije, jer to je stvar ukusa i nečega što je karakteristika neke ličnosti, i ja o tome ne pričam, to nije politička tema, ali ono što, svakako, jeste politička tema u Srbiji, to je pitanje legitimiteta rada i legalnosti odluka Narodne skupštine. Mi smo, kao vrhunac demokratije i stav DS-a kako treba da izgleda parlamentarizam i kako narodni poslanici treba da ispunjavaju svoje obaveze u Narodnoj skupštini, dobili ovu inicijativu da se promeni Poslovnik, da bismo ovde ućutali, a neko je zaključio da je Srbiji neophodno ćutanje u ovom trenutku, da se ćuti o KiM-u, da se ćuti o Vojvodini, da se ćuti o ekonomskoj krizi, socijalnoj bedi i da se ćuti povodom onoga što se dešava u Haškom tribunalu, gde istina ne može da živi, jer tamo joj nije mesto. Onaj koji je prvi među jednakima mora da obezbedi da Narodna skupština bude sigurna kuća za parlamentarizam, za demokratiju, a ne da se dešava svojevrsna opstrukcija od onih koji su na vlasti i koji predstavljaju većinu u Narodnoj skupštini. Ako predsednik nekog odbora koji pripada opoziciji, ili je član opozicione stranke, kao član nekog odbora ne dođe na sednicu odbora i ne obezbedi kvorum, to se, na neki način, shvata i razume, jer je vlast dužna da obezbedi većinu. Međutim, kad predstavnici vlasti ne žele da obezbede kvorum u jednom tako važnom organu kao što je Administrativni odbor, to je drugo. Moram da skrenem pažnju, ljudi koji prate ovaj prenos odavno već znaju, sve je urađeno po preporukama predsednika Narodne skupštine, iniciran je postupak pred Administrativnim odborom. Vidite i sami, skoro mesec dana Odbor ne donosi odluku. Molim vas, kada se pozivate na institucije, na legalnost, malo pogledajte šta vi radite i kakvu vrstu opstrukcije vršite u Narodnoj skupštini. Vaša opstrukcija daje loše rezultate u radu Narodne skupštine. (Predsedavajuća (Gordana Čomić): Tri minuta i trideset sekundi.)Zamolio bih vas da u danu za glasanje stavite i ovaj moj predlog – da je predsednik Narodne skupštine prekršio član 27, a naveo sam veliku količinu razloga kojima potkrepljujem tu svoju tvrdnju.
Nije povređen član 27. Skupština će se izjasniti, a u svom izlaganju niste naveli obrazloženje. Sadržaj vašeg izlaganja je vaša percepcija o nečijim namerama, osim što ste izneli neistinit podatak o tome ko treba da obezbeđuje kvorum na sednici Narodne skupštine ili na sednicama odbora. To je praksa koja je dala potpuno loše rezultate, a u nameri da se omogući saradnja i minimum dogovaranja između vlasti i opozicije, po članu 222. Poslovnika Narodne skupštine, na učešće u kvorumu obavezni su svi narodni poslanici, kojoj god od poslaničkih grupa pripadali, vladajućoj većini ili opoziciji. Molim vas da se čuvate iznošenja neistinitih tvrdnji, pošto one predstavljaju osnov za izricanje kaznenih mera, a po Poslovniku Narodne skupštine. Reč ima narodni poslanik Milorad Krstin. Nije u sali. Narodni poslanik Ljubomir Kragović. Nije u sali. Narodni poslanik Marko Milenković želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, na osnovu člana 100, reklamiram povredu Poslovnika, član 27 – predsednik Narodne skupštine stara se o primeni Poslovnika Narodne skupštine. Ovde ne mislim na gospođu Đukić-Dejanović, koja to radi na mnogo prefinjeniji, elegantniji način. Mislim na potpredsednika Narodne skupštine u ulozi predsedavajućeg, gospođu Čomić, jer očigledno da juče i danas nije na visini zadatka, kada je u pitanju staranje o primeni Poslovnika. Staranje o primeni Poslovnika od strane gospođe Čomić nije objektivno, jer je protežirala gospođu Nadu Kolundžiju i njihovu zlatnu rezervu Tomislava Nikolića, koji su mogli da pričaju o najslobodnijim temama, dok je neopravdano, s druge strane, kaznila narodnog poslanika Jadranka Vukovića, primenjujući dvostruka merila. Primena Poslovnika po standardu dvostrukih merila je direktno kršenje člana 27. Poslovnika Narodne skupštine. Na taj način, prekršen je i član 106, koji reguliše momente kada se daje i izriče opomena narodnom poslaniku i vrši se opstrukcija i blokada rada Parlamenta, isto kao juče, kada je narodnom poslaniku Martinoviću izrečena i druga opomena, zaboravljajući da treba naizgled da se zalaže za primenu demokratskih principa u Parlamentu. Po pravu na slobodu govora i mišljenja, o obavezama i dužnostima narodnih poslanika, svi mi s ove govornice moramo da precizno ukažemo na sve povrede Poslovnika i da sve to potanko, detaljno obrazložimo, ne bismo li na taj način ubedili i poslanike iz vaših redova da u danu za glasanje glasaju za grubu povredu Poslovnika. To mora svaki predsedavajući Narodne skupštine da nam dozvoli. Naravno, tražim da se Narodna skupština, u danu za glasanje, izjasni o povredama članova Poslovnika, 27. i 106. Hvala.
Narodna skupština će se izjasniti, a povrede člana 27. nema. Niti ste izneli istinite podatke, niti ste obrazložili u čemu se sastoji povreda. Reč je narodna poslanica Nada Kolundžija dobijala istim, kako ste u izlaganju naveli, aršinom kao i predsednik Poslaničke grupe Dragan Todorović, kada zatraži reč kao predsednik grupe, pre svih drugih, i tu se radi o prećutnom dogovoru unutar šefova poslaničkih grupa da se, kada voljom narodnih poslanika teče sednica u kojoj se samo poslanici javljaju da bi dobili reč i govorili o povredi Poslovnika, onog trenutka kada se jave predsednici poslaničkih grupa i Vladan Batić, njima da prednost. To je dogovor predsednika poslaničkih grupa. Ako vas predsednik vaše poslaničke grupe nije o tome obavestio, to vam ne daje pravo da u svom izlaganju govorite o povredi člana 27. Naprotiv, time kršite Poslovnik Narodne skupštine, član 104, u ophođenju s predsedavajućom. Narodna poslanica Nada Kolundžija ima jednaka prava i ta jednaka prava je imala kao i bilo ko drugi od predstavnika ili ovlašćenih predstavnika i zamenika poslaničkih grupa, onda kada predsednici ili zamenici nisu prisutni u sali za sednice. Član 106. ne može da bude predmet glasanja, jer je izricanje mere opomene za učinjen prekršaj obaveza predsedavajućeg. Prekršaj koji je narodni poslanik Jadranko Vuković učinio bio je očit i narodnim poslanicima iz vaše poslaničke grupe i drugim narodnim poslanicima, a možete se o tome informisati kod narodnih poslanika iz vaše poslaničke grupe koji su pokušali da ga obuzdaju i zaustave u kršenju Poslovnika, da ne bi došlo do neprijatnog procesa izricanja kaznenih mera. Vas sada upozoravam da ne zloupotrebljavate pravo koje dobijate na osnovu člana 100, da ne iznosite neistinite podatke u izlaganju za govornicom i da time ne omalovažavate Narodnu skupštinu u celini, bilo ko da predsedava. Zaista vas upozoravam da će sledeći put biti izrečena mera po članu 106, ako se nakon upozorenja predsedavajućeg nastavi kršenje odredaba Poslovnika Narodne skupštine. Narodna poslanica Aleksandra Janković želi da govori o povredi Poslovnika i dobija reč na osnovu člana 100. stav 1.
Jako mi je žao što ne postoji kategorizacija ovih povreda Poslovnika na laku, srednju i tešku, jer bih sada prijavila tešku povredu ličnog dostojanstva, kao psihologa, kao žene, kao narodnog poslanika, budući da sam od šefice Poslaničke grupe DS-a čula da se mi iz opozicije, koji smo u ogromnom broju prisutni, a pozicije, za promenu, opet nema, bavimo nevažnim temama. Pre svega, ono što sam htela da kažem jeste da danas treba čestitati praznik svima onima koji srcem i dušom i krštenjem pripadaju Srpskoj pravoslavnoj crkvi, a kojih, po informaciji koju sam dobila od ministra vera, u Srbiji ima 85%. Srećan vam praznik, srećna Tri jerarha. Ono što je ovde bitno, jeste da se radi o tri velika svetitelja, o svetom Gligoriju Bogoslovu, svetom Vasiliju Velikom i svetom Jovanu Zlatoustom, a ustanovljeno jedinstveno praznovanje ova tri svetitelja je istog dana. Zašto? Zato da bi se, eventualno, sprečili konflikti ili trvenja među onima za koje bismo, savremenim rečnikom, rekli da su fanovi jednog od njih i koji su se, prosto, takmičili u tome ko je od njih najveći i najbolji. Svetitelji su ostali smireni i skromni, ličnim primerom pokušavajući da pokažu da cilj duhovnog razvoja nije razvijanje sujete, nego poštovanje dostojanstva ličnosti svakog čoveka, koji jeste bogoliko biće i koji, koliko god na izgled i po stavovima bio različit od nas, zaslužuje da ga uvažimo i saslušamo. Ne treba nama ni novi poslovnik, ne treba nam ni u starom ova tačka 104 – poštovanje dostojanstva Skupštine, da bismo zaista bili časni ljudi, koji su iskreno zaljubljeni u svoj narod i u svoju državu Srbiju. Šta je to zaista nevažno u temama koje smo hteli da pokrenemo? Sva novija istraživanja pokazuju da je 53% Srba pesimistično i na ivici depresije, iz najmanje devet razloga: rast cena, slabljenje dinara, povećanje rata kredita indeksiranih u evru, otežano dobijanje novih kredita, smanjenje redovnih zarada, kašnjenje u isplati zarada, izostanak vanrednih primanja, manja mogućnost zapošljavanja, a, naravno, veća mogućnost otpuštanja. Zar su ovo, stvarno, nevažne teme? Možda za šeficu Poslaničkog kluba DS-a, jer ona očigledno ne živi u istoj ravni u kojoj živi njen narod, koji se danas opet batrga po ovim klizavim ulicama, nosi kese na nogama, jer na nogama, takođe, ima obuću koja je tako kvalitetna da može da se koristi uglavnom samo za sahrane. To je nešto što mi vredno uvozimo iz zemalja EU, za jednokratnu upotrebu. Moje dostojanstvo kao Srpkinje, kao hrišćanke i narodnog poslanika, uvredilo je i to što nam Manter pravi Vladu, što nam Gros pravi Poslovnik, a Oli Ren danas prvo obilazi ''Boru cara'', a onda vrši inspekciju po Skupštini, da vidi ko su dobri a ko nisu dobri poslanici. Onda će da napravi listu onih koji su persona non grata, da je vrati Bori, pa će on već na neki način intervenisati. Ovo je i uvreda svih onih građana Srbije koji su Ustavom konačno dobili suverenu državu, koja, po Deklaraciji Saveta bezbednosti UN, nikako ne može da ima narušen suverenitet i integritet. Kada bi se, recimo, Obama sada prihvatio da na slučaju Srbije (Predsedavajuća: Tri minuta i 30 sekundi.) ... samo još malo, analizira sve prekršaje međunarodnog prava, a posebno Rezolucije 1244 Saveta bezbednosti, bio bi to za njega ozbiljan crnački posao. Ono što me danas dodatno izvređalo, kao i ogroman broj prisutnih poslanika opozicije, jeste informacija iz dnevnih novina da će pevač Miroslav Ilić biti naš ambasador u Tunisu. Čovek je, doduše, još uvek na godišnjem odmoru, pa razmatra ponudu, koja svakako ne može da ima veze s tim da mu je zet, zvani "devojka iz grada", ministar odbrane. Ono što je pitanje, jeste da li je Miroslav Ilić kadar DS-a ili SPS-a, što, na kraju, nije ni važno, jer su oni potpisali ono – ''mir, mir, mir niko nije kriv''. Očigledno je da se na ovaj način sprovodi diplomatska ofanziva za očuvanje Kosova, verovatno kroz "Polomiću čaše od kristala".
Nema povrede člana 104, niti ste u svom izlaganju obrazložili u čemu je povređena procedura, osim što smo zajedno kršili Poslovnik, jer ste govorili skoro minut duže nego što to Poslovnik predviđa. Narodni poslanik Dragan Stevanović želi da govori o povredi Poslovnika i dobija reč na osnovu člana 100. stav 1.
Gospođo Čomić, zamolio bih vas da iskoristite svoj autoritet, položaj i poziciju koje imate u ovom parlamentu i da zaštitite dostojanstvo ove skupštine, dostojanstvo svakog od nas poslanika koji sedi u ovom parlamentu, nevezano za činjenicu da li sedi na levoj ili na desnoj strani. Evo u čemu se sastoji moja molba, ili zahtev. Naime, malopre sam govorio o jednoj orkestriranoj hajci, ili taktici i strategiji, koja za cilj ima omalovažavanje, unižavanje ovog parlamenta, najvišeg zakonodavnog tela u Srbiji, i stvaranje, da kažem, nečega što bi predstavljalo inicijaciju i urušavanje sistema vrednosti u ovoj državi. Danas je u jednim dnevnim novinama izašao tekst u kojem su se oni koji predstavljaju, iz mog ugla gledano, socijalni talog, ili socijalnu kontaminaciju, obrušili na ovaj parlament, na sve poslanike u Parlamentu, na sve nas zajedno, na njegovo dostojanstvo, i na ozbiljan način doveli u pitanje kredibilitet ovog najvišeg zakonodavnog tela. Ne najvišeg zakonodavnog tela samo zato što se bavimo tom zakonodavnom aktivnošću, nego zbog činjenice da su nas ovde poslali građani Republike Srbije. Danas je objavljen tekst koji, između ostalog, sadrži i ovo – zahtevamo od najvišeg predstavničkog tela da prestane da ponižava građane Srbije, da troši ogroman novac poreskih obveznika na nerad i javašluk, vreme je da kažemo dosta. Pretnja se nastavlja – upozoravamo da se, u periodu nadolazeće krize i neizvesnosti, predstavnici naroda mogu suočiti s narastajućim nezadovoljstvom građana zbog neodgovornog ponašanja itd. Ako se osvrnete na kraj teksta, daću vam ove novine, i pogledate ko je uputio pretnju poslanicima, iza ovih pretnji stoje Centar za regionalizam, Evropski pokret u Srbiji, Građanska inicijativa, Helsinški odbor, Komitet pravnika za ljudska prava, Nezavisno društvo novinara Vojvodine, Zelena mreža Vojvodine, Otvoreni liceji i Centar za civilno-vojne odnose. Ponoviću, daću sebi za pravo da kažem, oni koji predstavljaju, apsolutno, ali apsolutno, socijalnu kontaminaciju u ovoj državi, drznuli su se i dali sebi za pravo da se obruše kroz jedan novinski tekst na najviše zakonodavno telo u ovoj državi. Mislim da je, bez obzira na političke stavove, obaveza predsednika, ili predsedavajućeg, ili predsedništva ove skupštine da reaguje na ovaj tekst i da brani dostojanstvo Skupštine i zaštiti integritet svih narodnih poslanika koji ovde sede. Zahvaljujem.
Još jedan dokaz da poslanik opozicije i ja možemo da sarađujemo u korist ove skupštine, jer se u većini slažem s ovim što ste u svom izlaganju kazali. Ono što mogu, kao predsedavajuća, kao poruku predsednici Narodne skupštine, smatrajući da je rad Skupštine javan i da svi imaju pravo i obavezu da kritikuju naš rad, ali da se tek kroz dijalog može utvrditi mera opravdanosti kritike, kao i da kroz dijalog možemo utvrditi kojim se to jezikom može kritikovati bilo ko, to je da da predložim, ukoliko predsednica bude zauzeta, da predstavnike nevladinog sektora koji su izneli svoj kritički osvrt na rad Narodne skupštine Republike Srbije pozovemo u Skupštinu, da s predstavnicima svih političkih stranaka, odnosno poslaničkih grupa, u direktnom razgovoru, razmene mišljenja o tome šta sve, po njima, nedostaje, a s naše strane – šta su sve informacije koje oni nemaju o radu poslanika. Stoga, zahvaljujem narodnom poslaniku Draganu Stevanoviću. Narodni poslanik Dušan Marić želi da govori o povredi Poslovnika i dobija reč na osnovu člana 100. stav 1.
Dame i gospodo, moram da izrazim svoje zadovoljstvo što sednicom ponovo predsedava gospođa Čomić, zato što zaista cenim način na koji ona to radi. Javljam se po članu 101. i članu 226.
Narodni poslaniče, tokom ove sednice nema prava na dobijanje reči pozivanjem na član 226, jer je član 226. iz dela Poslovnika koji reguliše prava i dužnosti narodnih poslanika, a ne povrede procedure i povrede člana. Možete dobiti reč po drugom osnovu, ali po ovom ne. Zahvaljujem. Moraćete se javiti ponovo za reč. Narodni poslanik Zoran Krasić želi da govori o povredi Poslovnika i dobija reč na osnovu člana 100. stav 1.
Član 27. Poslovnika. Ne samo da se ostavi predsedavajući, nego da sve što radimo ovde bude u skladu s Ustavom i zakonom. Moram da vam skrenem pažnju, naročito gledaocima koji ovo prate, dok još bude ovog prenosa, ovo nije opstrukcija, ovo je samo ukazivanje na nešto što se dešava, što svi građani Srbije osećaju da nešto nije u redu, ali se ne rešava. Mi smo postupili po uputstvu koje smo dobili od predsednika Narodne skupštine. Tražili smo da se taj problem reši u okviru institucija, po pouci gospođe Slavice Đukić-Dejanović. Inicirali smo postupak pred Administrativnim odborom, ali vidite i sami, evrofanatici blokiraju Administrativni odbor, nema kvoruma, ne može da se radi, nema upozorenja na član 222. Već smo čuli jedno vrlo interesantno tumačenje. Pomoz Bog, došao nam je gospodin Konstantinović, sunce nas je ogrejalo, sada će Administrativni odbor da to reši, vidite da je kritika urodila plodom. Martinoviću, stavite se na raspolaganje, vidite da se upornost u politici isplati, vidite da smo doveli i predsednika Administrativnog odbora da napokon krene u rešavanje ovog problema, u skladu s pravnom poukom koju smo dobili od Narodne skupštine i predsednika Narodne skupštine. To je ta povreda. Gospođo Čomić, jedan savet, nije dobro kada kažete da ne može po Poslovniku, a tema nam je Poslovnik i po Poslovniku, nije dobro da kažete narodnom poslaniku da je to što se on poziva na neki član – u delu prava i obaveza narodnog poslanika. Kako onda da ispunjava svoja prava i svoje obaveze, ukoliko ne bi mogao da se pozove na taj član koji reguliše njegova prava i obaveze? Naravno, tražimo da se reši ono što je oteto, na jedino moguć i zakonit način, gospođo Čomić, jer, znate i sami, nije problem Poslovnik Narodne skupštine, problem je jedno političko nasilje, I, ne morate vi meni da verujete, ali i ovi iz inostranstva, a i ovi vaši državni organi imaju sve više hrabrosti da kažu da ono što se dešava u Haškom tribunalu, u predmetu protiv Vojislava Šešelja, i te kako ima veze s ovim što se dešava s našim mandatima, i te kako ima veze s onim što se dešava na Kosovu i Metohiji i onim što se dešava na teritoriji Vojvodine. Naravno, vi ćete reći – nema povrede Poslovnika, moram da prihvatim da nema, ali stičem utisak da nismo javnost ubedili da je sve u najboljem redu.
Narodni poslaniče, nema povrede člana 27. Vaš je zahtev da objasnim kako da narodni poslanik obavlja svoje dužnosti i obaveze. Tako što će primenjivati Poslovnik, koji svi zajedno donosimo. To znači, konkretno, da informacije i obaveštenja koji su mu potrebni dobavlja po delu Poslovnika – prava i obaveze, odnosno prava i dužnosti, a da Poslovnik primenjuje u delu kojim se reguliše tok sednice na Skupštini. Svaki pokušaj mešanja podrazumeva nameru poslanika da zloupotrebi Poslovnik, svaki pokušaj da se ovde objasni da se može primenjivati član iz prava i dužnosti Poslovnika, a za tok sednice Skupštine, daje opravdanje za to da smo daleko od dogovora o tome da smo zajedno odgovorni za ovu instituciju. Pošto dogovor ne može da bude postignut, onda predsedavajući mora da preuzme odgovornost i da instituciju sačuva od štete, a da ima ikakve nade, molila bih da mi poverujete i da poslaničku grupu, koja ima lošu strategiju, sačuvate od nepotrebne štete. Narodni poslanik Milorad Krstin želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, gospođo predsedavajuća i uvaženi građani Srbije, javljam se na osnovu člana 104. Poslovnika, pošto sam, non-stop sedeći u ovoj sali, u više navrata slušao izlaganja šefa Poslaničke grupe ZES-a, koja je ovde objašnjavala da je SRS kriva za opstrukciju od utorka i da je ovaj parlament u blokadi. Moram da podsetim građane na jednu stvar. Mesec i po dana nije Parlament radio i proradio je onog momenta kada je uhapšen Radovan Karadžić. Tada niko nije izašao da kaže da je opstrukcija vršena od ZES-a, niko nije rekao pravi razlog za mesec i po dana nerada ovog parlamenta, nego se sada prebacuje sve na SRS, koji samo traži da se nastavi famozna 34. sednica Administrativnog odbora. Ponavljam, mesec i po dana nije radio Parlament zbog hapšenja Radovana Karadžića.
Narodni poslaniče, nema povrede člana 104, niti ste u jednom delu svog izlaganja obrazložili, niti pokušali da obrazložite, na šta vas obavezuje član 100, u čemu se sastoji povreda procedure. Upozoravam vas da ne zloupotrebljavate Poslovnik Narodne skupštine, da ne zloupotrebljavate pravo da se dobije reč i da poštujete odredbe Poslovnika koje vas obavezuju, istim onim pravom da dobijete reč, i na to šta u svom izlaganju morate da saopštite Narodnoj skupštini, a to je – u čemu se sastoji povreda procedure. To niste učinili, čime ste napravili osnov za prekršaj iz člana 104, za izricanje kaznenih mera na osnovu člana 106. Molim vas da to ne činite. Narodni poslanik Momir Marković želi da govori o povredi Poslovnika i dobija reč na osnovu člana 100. stav 1.
Kao što sam u prethodnom izlaganju rekao, prekršen je član 161. stav 2. kod zakazivanja ove sednice. Ako je nešto zakazano mimo propisanih uslova, nema šanse da se iz toga izvuče nešto što je dobro. Stav 2. člana 161. kaže: "Predlagač zakona je dužan da u pisanom obrazloženju predloga zakona navede štetne posledice koje bi nastale zbog nedonošenja ovog zakona po hitnom postupku". Našao sam obrazloženje u ovom predlogu zakona – razlozi za donošenje odluke: "Proces pridruživanja EU podrazumeva usklađivanje domaćeg zakonodavstva sa pravnim tekovinama EU...", kakve veze ima hitan postupak s ovom rečenicom, dalje: "...a samim tim i donošenje velikog broja novih zakona". Pitam vas, gospođo predsedavajuća, da li mogu poslanici dobiti popis zakona koji su došli u Narodnu skupštinu, koji su u proceduri i čekaju da ih Narodna skupština donese, popis zakona koje su Vlada ili drugi predlagači predložili Narodnoj skupštini i samo čekaju da ih mi razmatramo i usvojimo, da bismo se približili EU. Odgovorno tvrdim da, osim onih nekoliko koje smo dobili, nema u pripremi za proceduru i u proceduri nijednog zakona. Dalje se kaže: "Efikasniji i brži postupak za donošenje zakona doprinosi racionalizaciji u radu Narodne skupštine". Ovde su pronašli toplu vodu. Naravno da donošenje zakona doprinosi efikasnosti rada Narodne skupštine, ali prethodne pretpostavke, da bi Narodna skupština efikasno radila, nisu ostvarene zahvaljujući krađi 21-og mandata SRS-a, zahvaljujući tome što Administrativni odbor ne radi svoj posao. Dalje, kaže se: "Imajući u vidu da radna grupa radi na novom tekstu Poslovnika koji treba da bude usvojen nakon donošenja zakona o Narodnoj skupštini, a koji će morati biti usaglašen i s Ustavom, predlagač ovih izmena smatra da ove izmene treba da budu prelazno rešenje...". Dame i gospodo narodni poslanici, ko koga prelazi u ovom prelaznom rešenju? Šta znači prelazno rešenje ako zakon o Narodnoj skupštini treba za koji dan, za koju nedelju da dođe u Narodnu skupštinu, da i o tom zakonu raspravljamo? Zašto bismo onda usaglašavali izmene i dopune Poslovnika, a za 20 dana ponovo raspravljali o Poslovniku? Zašto ne donesete zakon o Narodnoj skupštini, zašto ga ne pustite u proceduru? Zakažite i to po hitnom postupku, pa da raspravljamo o tome, da se donese zakon o Narodnoj skupštini, pa tek onda Poslovnik. Taj zakon o Narodnoj skupštini ipak mora da bude usaglašen s Ustavom, jer, koliko se sećam, Ustav je najviši pravni akt i ne može se Ustav usaglašavati sa zakonima, nego zakoni s Ustavom. (Predsedavajuća: 3.30 minuta.) Izvinjavam se, samo još jednu rečenicu. Naravno, ukoliko nije na vlasti DOS, u bilo kom agregatnom stanju.
Narodni poslaniče, nema povrede članova 161. i 27. koji ste naveli, a vi ste zloupotrebili pravo dobijanja reči i kršili član 104. Niti ste obrazložili u čemu se sastoji povreda, niti je ovo trenutak toka sednice kada možete da istaknete povredu procedure u načinu na koji je sednica zakazana; sva obaveštenja su pročitana u trenutku otvaranja sednice. Najozbiljnije vas upozoravam, način na koji smatrate da imate prava da tražite reč na osnovu člana 100. i da govorite o povredi Poslovnika ne podrazumeva nipodaštavanje Poslovnika Narodne skupštine i prava da se reč dobije, nipodaštavanje predsedavajućeg koji Poslovnik primenjuje, svih narodnih poslanika i Narodne skupštine u celini. Vaša je obaveza da, kada dobijete reč, kažete koji je član Poslovnika povređen i u čemu se sastoji povreda, što niste učinili. Jer se ne radi o povredi procedure. Najtužniji deo je što vi i ja to znamo. Molim vas da ovo bude poslednji put da zloupotrebite pravo koje vam je dato da dobijete reč. Svaki naredni slučaj će biti kažnjen merama opomene iz člana 106. Reč ima narodni poslanik Zoran Popović, želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se po čl. 225. i 226. Poslovnika, jer su mi potrebna određena obaveštenja od Agencije za privatizaciju, kako bih mogao da obavljam funkciju narodnog poslanika.
Narodni poslaniče, ne možete da dobijete reč na osnovu čl. 226. i da tražite obaveštenja tokom ove sednice, koja je u toku. Zahvaljujem vam. Narodni poslanik Dušan Marić želi da govori o povredi Poslovnika i dobija reč na osnovu člana 100. stav 1. Odredbe Poslovnika Narodne skupštine ne služe da bismo ih zloupotrebljavali, nego da bismo ih upotrebljavali i time doprinosili uspešnom radu ove institucije. Hvala.
Javljam se po članu 104. Poslovnika Narodne skupštine. Smatram da je više puta u toku svog izlaganja predsednik Poslaničkog kluba DS-a, gospođa Nada Kolundžija, grubo povredila dostojanstvo Narodne skupštine, pre svega, Poslaničke grupe SRS-a. O čemu se radi? Gospođa Kolundžija je višeputa podvukla da mi ovde raspravljamo o beznačajnim stvarima, na jednoj strani, dok, na drugoj strani, na usvajanje u ovoj skupštini, u proceduri, čekaju izizetno važni zakoni koji će omogućiti brže približavanje Srbije EU i poboljšanje životnog standarda građana Srbije. Pošto građani Srbije vide šta mi ovde radimo, na njima je da ocene da li je to dobro, da li je to u njihovom interesu ili nije. Dužan sam, da bih pokazao i drugu stranu medalje, da bih pokazao u čemu se sastoji povreda dostojanstva, da građane Srbije i narodne poslanike upoznam s nekoliko vrlo važnih zakona koji čekaju u proceduri Narodne skupštine. Prvi je Predlog zakona o cevovodnom transportu gasovitih i tečnih ugljovodonika i distribuciji gasovitih ugljovodonika, zatim, Predlog zakona o potvrđivanju Roterdamske konvencije o postupku davanja saglasnosti na osnovu prethodnog obaveštenja za određene opasne hemikalije i pesticide. Milion nezaposlenih u Srbiji jedva čeka usvajanje ovih zakona. Zatim, Predlog zakona o elektronskoj trgovini. Stočari na Pešterskoj visoravni, zemljoradnici u Vojvodini i Pomoravlju, takođe, s nestrpljenjem čekaju usvajanje ovog zakona, pa da počnemo s elektronskom trgovinom. Molim vas, pazite sada, Predlog zakona o potvrđivanju Sporazuma o ustanovljenju međunarodne klasifikacije figurativnih elemenata žigova, sačinjenog u Beču, 12. juna 1973. godine. Ako ovo ne usvojimo, propade država. Četvrto, Predlog zakona o rakiji i drugim alkoholnim pićima. Peti zakon je Predlog zakona o etanolu. Veoma značajno za 6.000 radnika iz Velike Plane koje je dosovski režim izbacio s radnih mesta na ulicu; kada već nemaju šta da jedu, da bar piju po standardima EU. Šesti zakon je Predlog zakona o izmenama i dopunama Zakona o reproduktivnom materijalu šumskog drveća. Ako već nismo u stanju da poboljšamo natalitet među Srbima, da to učinimo bar među bukvama. Osmi zakon je Predlog zakon o dobrobiti životinja. Petsto hiljada građana Srbije, koji prema zvaničnim statističkim podacima žive ispod granice siromaštva, jedva čekaju usvajanje ovog zakona o dobrobiti životinja. Sledeći zakon je Predlog zakona o potvrđivanju Ženevskog akta Haškog sporazuma o međunarodnoj registraciji industrijskog dizajna, usvojenog na Diplomatskoj konferenciji 1999. godine. Dakle, po mišljenju gospođe Nade Kolundžije, ovo su ti izuzetno važni zakoni koji će poboljšati životni standard građana Srbije, a mi to, diskusijom o Poslovniku Narodne skupštine i o otetim mandatima SRS-a sprečavamo. Hvala.
Narodni poslaniče, nema povrede člana 104, ako se povredom ne bi moglo tretirati da se niste na odgovarajući način obratili narodnoj poslanici Nadi Kolundžiji. Dakle, narodna poslanica Nada Kolundžija je predsednica Poslaničkog kluba ZES-a i osetljivost na to kako sami sebe zovemo je prilično visoka i u vašoj poslaničkoj grupi, te vas molim da o tome vodite računa kada se obraćate drugim narodnim poslanicima, ne samo zato što nas na to obavezuje Poslovnik Narodne skupštine. Niste obrazložili u čemu se sastoji povreda Poslovnika, osim što ste prekršili član 104, jer ste u svom izlaganju ispričali da vi tačno znate o kojim se zakonima govornica, narodna poslanica Nada Kolundžija izjašnjavala, što je netačno. Narodni poslanici dobacuju za imenicu – govornica. ''Govornica'' je imenica ženskog roda, imenica muškog roda je ''govornik''. Srpski jezik ima nastavke za imenice ženskog roda. Vidim da je neodoljiv komentar dobacivanje narodnih poslanika, te uzimam sebi za pravo da vas podsetim da se o jednoj narodnoj poslanici za ovom govornicom govorilo u muškom rodu, i to vam je oprošteno. Mada neznanje ne oslobađa krivice. Molim vas da, koristeći član 100. i želeći da kažete da je došlo do povrede člana 100, ne kršite taj član sami. Inače, biće prinude za primenu člana 106. Narodni poslanik Boris Aleksić želi da govori o povredi Poslovnika i dobija reč na osnovu člana 100. stav 1.
Hvala, gospođo Čomić. Dame i gospodo narodni poslanici, poštovani građani Srbije, reklamiram povredu člana 27. Poslovnika o radu Narodne skupštine Republike Srbije, koji glasi: ''Predsednik Narodne skupštine'', isto važi i za predsedavajućeg, ''vrši poslove predviđene Ustavom, predsedava sednicama Narodne skupštine, stara se o primeni Poslovnika Narodne skupštine, stara se o blagovremenom radu radnih tela Narodne skupštine'', vidimo da imamo problema s Administrativnim odborom, ''i vrši i druge poslove predviđene zakonom i ovim poslovnikom.'' Gospođa Čomić je, koju svi mi uvažavamo, dala sebi za pravo da suspenduje glavu 16 – prava i dužnosti narodnih poslanika, koja je sadržana u Poslovniku o radu Narodne skupštine. Kada je gospodin Krasić pitao zašto je to uradila, ona je rekla da je morala da preuzme odgovornost. Ne znam koji vam član Poslovnika daje mogućnost, konkretno, da preuzmete odgovornost i da suspendujete deo Poslovnika o radu Narodne skupštine. Pazite sada …
Narodni poslaniče, nemate pravo da govorite o suspenziji bilo kog dela Poslovnika Narodne skupštine, pogotovo zato što to nije slučaj koji se dogodio tokom sednice Narodne skupštine danas, juče ili sutra. Molim vas da odolite lakoći kojom ugrožavate način funkcionisanja ove institucije. Suspenzije nijednog dela Poslovnika nije bilo. To je vrlo ozbiljna optužba i molim vas da se do kraja vremena od dva minuta, koje vam je na raspolaganju, čuvate toga da izričete neistine takve težine za govornicom Narodne skupštine.
Gospođo Čomić, zaista sam vam zahvalan na ovakvom obaveštenju, ali vi ste sami rekli da se neće primenjivati članovi Poslovnika iz glave 16. To ste vi sami rekli, a rekli ste nekoliko puta. Dakle, zašto ste ih primenjivali od juna? Zašto su poslanici od juna imali pravo da se javljaju...
Narodni poslaniče, nekoliko puta je upozoreno da se neće tolerisati zloupotreba prava na reč koja se dobija na osnovu člana 100. stav 1. Nekoliko puta je ovde objašnjeno zašto, od kada i na koji način je dopuštano da se primenjuju tokom sednice čl. 225. i 226. Vaš je izbor da li ćete o tome biti obavešteni od strane vašeg predsednika poslaničke grupe, zamenika predsednika poslaničke grupe ili vašeg kolege, koji su bili u sali dok je objašnjavanje trajalo. Moja je obaveza da vas upozorim da ne možete zloupotrebljavati pravo na dobijanje reči i iznositi neistine, raspitivati se za objašnjenja koja su već data tokom ovog radnog dana. Hvala vam, narodni poslaniče. Narodni poslanik Radiša Ilić želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, pozivam se na čl. 198. i 199. koji se bave poslaničkim pitanjima...
Narodni poslaniče, više nego jasno je rečeno da se reč na osnovu člana 100. može dobiti ako navedete šta je od procedure povređeno tokom sednice, ni u kom drugom slučaju. Članovi 198. i 199. ne mogu biti povređeni tokom ove sednice i toka ove sednice. Zahvaljujem. Određujem pauzu u trajanju od sat vremena. Rad u popodnevnom delu nastavljamo u 15 časova. Hvala. [[Posle pauze, u 15.05.]] Dame i gospodo narodni poslanici, nastavljamo rad u popodnevnom delu sednice. Da li se neko od predsednika poslaničkih klubova ili potpredsednika javlja za reč? Narodna poslanica Vjerica Radeta želi da govori o povredi Poslovnika i dobija reč na osnovu člana 100. stav 1.
Ne verujem da bi gospođa Čomić napravila takav propust da zanemari spisak poslanika prijavljenih po Poslovniku. Javljam se na osnovu člana 27. i apsolutno podržavam, gospođo Čomić, vaša nastojanja da se pridržavate člana 27. Poslovnika u vreme dok sedite na mestu predsedavajućeg. To jeste vaša obaveza u svakom slučaju, samo, koliko god puta da sam čitala Poslovnik, nigde nisam videla neki post skriptum gde piše: ''primeniti na poslanike SRS-a''. Dakle, Poslovnik se odnosi, i sve ono što su prava i obaveze narodnih poslanika, na sve. Ne želim da govorim o tome da se čuje graja i dobacivanje s ove druge strane, iz prostog razloga što je svakome od nas jasno da ovaj parlament nije biblioteka i da je potpuno normalno da postoji i neka komunikacija između poslanika, čak i poneko dobacivanje. Nama to nikada nije smetalo i nikada nismo skretali pažnju na tako nešto, ali, s obzirom na to da je to uobičajeno s vaše strane, iz vladajuće većine, gospođo Čomić, neverovatno je da to ne primećujete, ali primećujete ako vam nešto dobaci, ili nekom poslaniku koji govori s ovog mesta, narodni poslanik iz SRS-a. Nije dobro, gospođo Čomić, da pravite razliku između narodnih poslanika, ovde smo svi s istim pravima i obavezama. Sve nas su građani Srbije poslali u ovaj parlament. Imate problem, vi kao vladajuća većina, što ste dozvolili da ovaj parlament funkcioniše u neustavnom stanju. Dozvolili ste da ovde, umesto 21 narodnog poslanika SRS-a, sedi 21 čovek, neki koji su nekada bili članovi, pa i poslanici SRS-a. Sada se obraćam vladajućoj većini i šaljem poruku preko vas Borisu Tadiću i građanima Srbije – to je vaš problem, napravili ste neustavno stanje u Parlamentu i ovo nije prvi put. Sećate se vremena kada ste izbacivali celu poslaničku grupu, pa kada je bilo 310, umesto 250 narodnih poslanika, pa kada se glasalo iz Bodruma, pa iz Soluna. Dakle, sve je to nešto što vas prati od kad ste uveli takozvanu demokratiju u Srbiju. Sada vas molim, gospođo Čomić, da prilikom primene Poslovnika imate isti aršin prema svim narodnim poslanicima. Prekoračila sam vreme, izvinjavam se zbog toga, ali moraćemo ovo još više puta da vam objasnimo na konkretnom primeru.
Narodna poslanice, nema povrede člana 27. Utisak koji ste izneli je neistinit i molila bih da povedemo računa u sastavljanju izlaganja i obrazlaganja za povredu Poslovnika. Moramo poštovati i ostale članove Poslovnika koji se tiču čuvanja i uvažavanja, a ne omalovažavanja, ugleda Narodne skupštine. Dakle, morali biste naći bar jedan primer da Poslovnik nije bio jednako primenjen na bilo kog od narodnih poslanika koji je Poslovnik kršio. Na moju žalost, broj opomena koje su izrečene je veći kada je u pitanju Poslanička grupa SRS-a nego kada je u pitanju Poslanička grupa Za evropsku Srbiju, ali sam ih izrekla članovima obeju poslaničkih grupa. Tako sam činila i tako ću činiti. Molim vas da ne zloupotrebljavamo pravo da dobijamo reč na osnovu člana 100. Ako hoćemo da obrazlažemo povredu procedure, onda obrazložimo gde je učinjena ta povreda, jer ovo što ste pokušali nije obrazloženje i lako je dokazivo da imam potpuno jednak stav prema svih 249 poslanika Narodne skupštine u primeni Poslovnika. Narodna poslanica Nataša Jovanović želi da govori o povredi Poslovnika i dobija reč na osnovu člana 100. stav 1.
Gospođo Čomić, dame i gospodo narodni poslanici, prekršen je član 27. i član 31. Poslovnika, pa ću da citiram, što neće da mi se uračuna u vreme od tri minuta. Član 31: "Potpredsednici Narodne skupštine pomažu predsedniku Narodne skupštine u vršenju poslova iz njegovog delokruga. Predsednika Narodne skupštine, u slučaju privremene sprečenosti, zamenjuje jedan od potpredsednika Narodne skupštine, koga on odredi, o čemu obaveštava sve potpredsednike i sekretara Narodne skupštine. Ako predsednik Narodne skupštine ne odredi koji ga od potpredsednika zamenjuje, u slučaju privremeni sprečenosti, zamenjivaće ga najstariji potpredsednik". Koliko znam, gospođo Čomić, gospodin Novaković je najstariji potpredsednik, kao džentlmen mi je to priznao, nije mi bilo teško ni da to proverim na sajtu Narodne skupštine. Niste ovlašćeni od strane predsednika, ili jeste, u nekom vašem ličnom dogovoru sa Slavicom Đukić-Dejanović…
Narodna poslanice, ne možete iznositi neistine za govornicom Narodne skupštine. Molim vas da svoj pokušaj da obrazložite da je negde prekršen član 31. uskladite s ostalim članovima Poslovnika Narodne skupštine. Odmah vas obaveštavam da nije nastupio slučaj privremene sprečenosti i molim vas da ne zloupotrebljavate pravo na dobijanje reči, a po članu 100. stav 1. je nekoliko puta rečeno da je to osnov za izricanje mera opomene, na osnovu člana 106 – neuvažavanje i nepoštovanje Narodne skupštine i urušavanje ugleda Narodne skupštine, pa vas molim da svoje obrazloženje o povredi procedure samerite pravilima i Poslovniku Narodne skupštine.
Onda tražim, obaveštenje kao potpredsednik Narodne skupštine – zašto u ovom trenutku sednicom ne predsedava predsednik, ako nije privremeno …
Narodna poslanice, ne možete da tražite obaveštenja te vrste ako ste dobili reč po članu 100. stav 1 – da obrazložite povredu procedure tokom ove sednice. Drugi put vas upozoravam da je to osnov za primenu člana 106. i izricanje mere opomene.
Izričem vam prvu opomenu zbog nepoštovanja…
Narodna poslanice, Nataša Jovanović, izričem vam prvu opomenu zbog nepoštovanja Narodne skupštine, zbog omalovažavanja dobijanja prava na reč i zbog urušavanja ugleda Narodne skupštine, zbog stava da se možemo igrati s pravilima, koja su jasno zapisana u Poslovniku Narodne skupštine, u kom slučaju i po kojim pravilima se dobija reč na osnovu člana 100, na šta je svaki narodni poslanik obavezan. Narodni poslanici koji dobacujete i s leve i s desne strane i ometate me dok predsedavam, molim vas da svi pročitamo, ako dosad nismo, odredbe člana 104. Poslovnika – šta je dozvoljeno a šta nije dozvoljeno kada je u pitanju tok sednice Narodne skupštine. Narodna poslanica Gordana Pop-Lazić želi da govori o povredi Poslovnika i dobija reč na osnovu člana 100. stav 1.
Poštovane kolege narodni poslanici, poštovana predsedavajuća, ne znam, kako biste vi rekli, ''za čega'' ste dali opomenu vašoj koleginici koja vam pomaže u radu, gospođi Nataši Jovanović, ali vezano za član 105, koji reklamiram, stav 1, koji kaže da se o redu na sednici Narodne skupštine stara predsednik Narodne skupštine ili predsedavajući, ukoliko predsednik Narodne skupštine nije tu. Pred celokupnom srpskom javnošću i pred svim ovim poslanicima koji danas sede u Parlamentu, vi ste dokazali da, ne samo da se ne starate o redu, nego pravite haos u Narodnoj skupštini. Ne znam zašto vi to radite.
Narodna poslanice, ne možete iznositi neistine za govornicom Narodne skupštine, u pokušaju da se zloupotrebi pravo da se dobije reč na osnovu člana 100. stav 1. Sedi ovde, elektronskim sistemom evidentirano, nas 47, vizuelno, verovatno, više i nema govora da tokom ove sednice, u trenutku dok izričete stav da je došlo do povrede procedure, ima bilo kakvog haosa. Molim vas da svoja obraćanja i međusobna ophođenja samerimoodredbama Poslovnika Narodne skupštine.
Poštovana predsedavajuća, evo, da samerimo, kako vi kažete, sve ovo što se u Skupštini dešava. Da li vi to ne dozvoljavate da ja imam svoj stav i svoje mišljenje? Da li vi hoćete da prekršite i Ustav, na taj način što mi ne dozvoljavate da izrazim svoj stav i to kako doživljavam vaše predsedavanje Narodnom skupštinom? Mislim da je to, apsolutno, moje pravo, a vi možete da se ne složite s tim. Možete i s mesta predsedavajućeg da mi odgovorite, a možete i da zatražite reč i izađete na repliku, što bi bilo jako dobro, da mi replicirate i kažete šta je to sa čim se vi ne slažete, odnosno zašto je moj stav oprečan vašem, pa da vidimo ko je u pravu, a ne da zloupotrebljavate mesto predsedavajućeg i da isključujete povremeno, kako vam se već prohte, govornika koji izlazi za govornicu. Samo sam htela da vas upozorim da nema potrebe da dižete tenziju i da pravite koncentracioni logor od ovog parlamenta...
Molim vas da ozbiljno razumete upozorenje da će Poslovnik Narodne skupštine striktno biti primenjivan. Nije sloboda govora da Narodnu skupštinu zovete koncentracionim logorom, nije čak ni metafora, niti ste dobili reč zato da izričite svoje utiske i stavove o tome kako neko vodi ili ne vodi sednicu Narodne skupštine. Reč ste dobili na osnovu člana 100. stav 1. U obavezi ste da kažete koji je član povređen i da obrazložite povredu procedure. Tu nema mesta za utiske i nema mesta za neistinite činjenice. Molim vas da, u minutu koji vam je preostao na raspolaganju, obrazložite u čemu se sastoji povreda procedure, člana 105. Poslovnika Narodne skupštine.
Zahvaljujem, gospođo predsedavajuća, iskoristiću ovaj minut na najbolji mogući način. Dakle, još jednom ću da pročitam, član 105. stav 1. kaže da se o redu na sednici Narodne skupštine stara predsednik Narodne skupštine. Sve ovo što vi radite, ovo koliko ste me puta prekinuli u izlaganju, a niste dokazali da nisam u pravu da vi pravite haos u ovoj skupštini, dokazuje da sam ja u pravu.
Nema povrede člana 105. Zaista vas molim da, u korišćenju prava na dobijanje reči po članu 100. stav 1, zajedno poštujemo Poslovnik Narodne skupštine i da obrazložimo u čemu se sastoji povreda procedure i koji član je povređen tokom sednice Narodne skupštine, zbog čega narodni poslanik mora da traži reč na osnovu člana 100. stav 1. Narodni poslanik Dragan Todorović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, pozivam se na član 27. stav 1. tačka 3) – predsednik, ili onaj ko predsedava Narodnoj skupštini, stara se o primeni Poslovnika Narodne skupštine. Molio bih vas, gospođo Čomić, da skupštinsko zasedanje vodite tako da ne budete partijski opredeljeni kada su u pitanju pripadnici jedne ili druge stranke, ili vaše stranke, nego da imate isti aršin prema svima. Mislim da bi to bilo, pre svega, dobro za vas i DS. Što se tiče SRS-a, nama je svejedno. Vi ste dobili odrešene ruke i vi ćete raditi tako kako radite, nemamo ništa protiv. Doživeli smo mi ovde, u ovoj sali, da upada i specijalna policija i da nas iznose, šta sve nisu radili, kažnjavali itd.; oni koji su to radili, sedeli su na ovim mestima na kojem vi sada sedite. Čini mi se da vas čeka ista sudbina, da ćete se premestiti gore, a na tom mestu će sedeti neko drugi. Ko će sedeti, odlučiće građani Srbije. U vreme dok nisam bio prisutan, u prepodnevnoj raspravi, predsednik Poslaničke grupe ZES-a, gospođa Nada Kolundžija, iznela je veliku neistinu i mislim da ste bili dužni da reagujete, kao predsedavajući, s obzirom na to da ste malopre intervenisali, verujući da to što govori narodni poslanik nije istina, mada vi nemate pravo da na bilo koji način presuđujete i dajete ocenu da li je nešto istina ili nije. Stvar je poslanika, odnosno javnosti, da proceni da li je istina ili nije. Gospođa Nada Kolundžija je izrekla stav koji je, prosto, neprimeren, potpuno obrnuta teza, nešto što vi pokušavate sve vreme – da za stanje za koje ste vi odgovorni optužite SRS. Sećate se koliko je juče vremena potrošeno samo da bismo saznali u koje vreme se održava Administrativni odbor, da su neki poslanici neopravdano dobili opomene zato što nisu znali koje je vreme, bez obzira na vaše opravdanje, da bi danas Nada Kolundžija rekla da mi ucenjujemo Parlament. Molim vas, da li je to primereno zdravom razumu? Mi ucenjujemo, zato što tražimo da se radi po Poslovniku Narodne skupštine, a vi ste ti koji rade u skladu s interesima građana, sa zakonom, s Ustavom, pa obmanjujete na takav način, kao što ste to uradili juče, zakazali sednicu za koju ste unapred znali da neće biti održana, jer ste se dogovorili da nema kvoruma, što je potpuno prozreto, najavljujete da će to biti sutra, gubimo već treći dan oko jednostavne stvari. (Predsedavajuća: Tri minuta i 30 sekundi.) Izvinjavam se, nisam pratio, javiću se kasnije. Oprostite, molim vas.
Zato postoji predsedavajući, da prati da li govornik govori koliko je po Poslovniku namenjeno za želju da se govori o povredi Poslovnika. Kazali ste da je povređen član 27. Nije. Ja se staram o primeni Poslovnika, i to striktnoj primeni Poslovnika. Još jednom, za narodne poslanike koji nisu pročitali, ili nisu stigli da pročitaju, a primećuju da je procedura povređena, član 100. i pravo da se dobije reč pre drugih, da bi se govorilo o povredi Poslovnika, podrazumeva obavezu narodnog poslanika da citira koji je član Poslovnika povređen tokom procedure i rada Narodne skupštine, da obrazloži u čemu se sastoji ta povreda, da sasluša objašnjenje predsedavajućeg da li je ili nije do povrede došlo i da se onda, u ponovnom javljanju za reč, izjasni o tome da li želi da se o povredi Poslovnika, koju je citirao i obrazložio, Skupština izjasni u danu za glasanje. To je primena Poslovnika. To ja radim. Sve drugo je zloupotreba ili pokušaj zloupotrebe primene Poslovnika Narodne skupštine. Pošto naši prećutni dogovori o zloupotrebi i upotrebi odredaba Poslovnika Narodne skupštine nisu dali nikakav rezultat i nikakav napredak u, po nama, zajedničkoj ideji da se dogovaramo o radu, a zloupotreba je da se primenjuju čl. 225. i 226, a ne član 222, iz dela prava i dužnosti, više neće biti kršenja Poslovnika davanjem prava na reč. Zloupotreba je da se dozvoli da se samo citira član, nakon reči, a ne obrazloži se, i to neće više biti moguće, jer to nije primena Poslovnika i tu se s narodnim poslanikom Draganom Todorovićem u potpunosti slažem. Svaki predsedavajući je ovde da striktno primenjuje Poslovnik, i ja to činim. Vaša opažanja, ili utisak da se Poslovnik ne primenjuje jednakim aršinima, netačni su i postoji dovoljno dokaza u stenogramu da se to uoči. Molim vas da ne zloupotrebljavamo pravo na reč da bismo iznosili neistine za govornicom Narodne skupštine. To da se Narodna skupština naziva koncentracionim logorom, da se ovaj tok sednice naziva haosom, neće biti dozvoljeno. To je kršenje odredaba Poslovnika Narodne skupštine i upozoravam vas da će upotreba takvog jezika biti osnov za primenu člana 106., izricanje mera opomene. Narodni poslanik Dragan Todorović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, gospođo Čomić, pošto nisam završio prethodno javljanje i prekoračio sam vreme, sada ću govoriti 30 sekundi manje. Molim vas, ako to ne budem primetio na dva minuta i 30 sekundi, opomenite me da se vratim na mesto. Gospođo Čomić, pre nego što krenem na obrazlaganje, moram nešto da vam kažem. Od živih ljudi na ovom svetu, jedino za papu važi da je nepogrešiv, ostali smrtnici veruju i za Boga da je nepogrešiv. Ovako objašnjavajući svoju ulogu, vi na neki način dovodite u sumnju da, možda, niste preuzeli na sebe suviše prava, koja vam ne pripadaju. Ne sumnjam da vi verujete u to što kažete, ali dozvolite, smrtni smo ljudi, svi grešimo, pa će vam neki filozofi reći da i vi, verovatno, grešite, ne zato što to želite i volite, jednostavno, zato što smo ljudi, pa zbog toga i vi možete da dođete u situaciju da pogrešite. Ono što sam hteo da kažem u prvom javljanju, vezano za Nadu Kolundžiju i pokušaj obmanjivanja građana Srbije, jeste da vi, pri tom, niste reagovali, a imali ste mogućnosti i potrebe da reagujete, jer je gospođa Kolundžija i vas juče dovela u zabludu, time što je sa govornice iznosila činjenice za koje niko nije znao, ni poslanički klubovi, ni članovi Administrativnog odbora. Zbog toga se stvorila takva gužva, fama u Skupštini Srbije, zato što su poslanici, pre svega, SRS-a, bili isprovocirani da saznaju da li će biti održan Administrativni odbor ili neće. Sada, kada uzmemo da završimo stvar, Administrativni odbor nije održan zato što je sprečen od strane DS-a, ne zato što nije bilo kvoruma, čime vi pokušavate ponovo da obmanjujete građane Srbije, jer kvorum nije bio potreban. To je nastavak prethodne sednice. Izvinjavam se.
Vašeg obrazloženja povrede člana 27. nema. Ne znam da li su papa ili Bog nepogrešivi. Mogu da sumnjam da papa mora biti da je pogrešiv. Za Boga ne znam, ali njih dvojica, jedan sasvim sigurno, imaju posla s mnogo komplikovanijim stvarima nego ja. Imam posao da primenim član 100, koji kaže – poslanik koji želi da govori o povredi Poslovnika, dobija reč preko reda, na osnovu stava 1. Stav 2. kaže – poslanik koji je dobio reč mora da citira koja odredba Poslovnika je povređena i da obrazloži u čemu je povreda. Sledeći stav kaže da je predsedavajući dužan da objasni šta se s tom povredom desilo. Poslednji stav kaže da narodni poslanik ima prava da traži da se Skupština izjasni o tome da li je do povrede procedure došlo, u danu za glasanje, ako je nezadovoljan onim što objašnjava predsedavajući. Stvar je toliko jednostavna da ne verujem da bi se papa time bavio. Mislim da ne bi ni trebalo. Što se tiče Boga, mogu samo da kažem da važi da on sve vidi, manje-više. Sada ste dobili reč i niste obrazlagali u čemu je povreda Poslovnika i nema načina da obrazložite u čemu je povreda Poslovnika, čl. 27, jer te povrede nije bilo. Sadržaj vašeg izlaganja nije za tok ove sednice. Molim vas i upozoravam da ne zloupotrebljavamo pravo na reč. Pravo na reč je dragoceno i osvojeno pravo. Nemojmo ga zloupotrebljavati. Imamo svi prostora u ovoj našoj zajedničkoj kući da ono što smatramo svojim pravom ostvarimo na mestu gde se to pravo ostvaruje, a ovde da pratimo primenu Poslovnika, striktno. Ne treba nam ni papa, ni Bog. Srbija je svetovna država. Na nama je odgovornost da primenjujemo pravila. Narodni poslanik Dušan Marić želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se na osnovu člana 104, zato što smatram da je pre sat vremena grubo povređeno moje dostojanstvo kao narodnog poslanika, dostojanstvo Narodne skupštine i dostojanstvo svih narodnih poslanika hrišćanske veroispovesti. Pre sat vremena, od stručnih službi Skupštine Srbije, Poslanički klub SRS-a je dobio kalendar koji svojim sadržajem grubo vređa dostojanstvo Narodne skupštine. O čemu se radi? Skupština Srbije je štampala kalendar za 2009. godinu. Molim kamermana da ovo zumira. ''Skupština Srbije'' je ispisano latiničnim pismom. Ovim ne samo da je prekršeno dostojanstvo Narodne skupštine i narodnih poslanika, na ovaj sveti dan, nego je grubo prekršen Ustav Republike Srbije. Član 10. Ustava Srbije glasi – u Republici Srbiji, u službenoj upotrebi su srpski jezik i ćiriličko pismo. Prihvatio bih kao prihvatljivo i ne bih tumačio kao uvredu da je kalendar odštampan na dvojezičnom pismu, pa da imamo i ćirilicu i latinicu. Mi iz SRS-a, koji smo tolerantni i poštujemo nacionalne manjine, prihvatili bismo to kao gest pomirenja i saradnje. Međutim, neprihvatljivo je da Skupština Srbije štampa kalendar latiničnim pismom i da na taj način krši Ustav Srbije. U proteklih nekoliko dana, imali smo prilike da čitamo u novinama i gledamo na fotografijama kako se širom Vojvodine postavljaju table s nazivima mesta na mađarskom jeziku. Nema ni traga od ćirilice, nema ni traga od srpskog pisma. Sada sam čuo informaciju da je Skupština Bečeja donela odluku, usvojili su izgled grba na latinskom jeziku. Nema ni ćirilice, nema ni srpskog jezika. Ono što je još uvredljivije od samog pisma koje je korišćeno za štampanje ovog kalendara, jeste sadržaj kalendara. Izvinjavam se, pošto mi ističe vreme, da ga ne bih prekoračio, ponovo ću se javiti po Poslovniku, pošto ovu uvredu ne mogu da obrazložim za 20 sekundi, koliko mi je ostalo na raspolaganju. Hvala vam.
Narodni poslaniče, u 20 sekundi koliko vam je ostalo na raspolaganju mogli ste da stavite par rečenica u kojima bi bilo izvinjenje Narodnoj Skupštini za neistine koje ste izneli u toku pokušaja obrazlaganja povrede procedure, člana 104. Narodna skupština nije štampala nikakve kalendare, i vi to vrlo dobro znate, pošto ste kalendar koji imate u rukama dobili na poklon, znate da ste ga dobili u poslaničkim grupama i da Narodna skupština nije štampala nikakve kalendare. Drugi deo nepoštovanja Narodne skupštine, izrugivanja ruglu prava da dobijete reč po članu 100, jeste drugi deo vašeg obrazloženja, u kom ste se bavili dizajnom kalendara koji nije štampala Narodna skupština Republike Srbije, a sve što ste izneli predstavlja kršenje Poslovnika, člana 104, zato što ništa od onoga što ste ispričali nema veze s procedurom i tokom sednice Narodne skupštine. Ako postoji dobra ilustracija na koji način se rugamo instituciji u kojoj sedimo, onda je to izlaganje koje ste sada imali. Ja vas najozbiljnije upozoravam da takva zloupotreba Poslovnika Narodne skupštine ne može biti tolerisana i da ću, u slučaju da pokušate još jedanput da se ovako narugate Narodnoj skupštini, biti prinuđena da primenim član 106. Narodni poslanici dobacuju – i žandarmeriju. Ne žandarmeriju, nego član 106, koji podrazumeva da se merom opomene kazni onaj poslanik koji predsedavajućem više ne ostavi nikakvu drugu alternativu. Molim vas da to ne radimo, zbog toga što to nije dobro ni za jedan parlament, a pogotovo ne za Parlament Srbije, u kom želimo da izgradimo odnose zajedničke odgovornosti za funkcionisanje Narodne skupštine Republike Srbije. Narodna poslanica Vjerica Radeta želi da govori o povredi Poslovnika i dobija reč na osnovu člana 100. stav 1.
Gospođo Čomić, javljam se na osnovu člana 27, uverena da ćete mi dozvoliti da dođem do kraja svog obrazloženja, da bismo vam konačno objasnili kako mi to pokušavamo da skrenemo pažnju na povredu Poslovnika. Vi to danas nijednom poslaniku SRS-a niste dozvolili.
Molim vas da ne iznosite neistine za govornicom Narodne skupštine. Citiraću vas, malopre ste rekli da nijednom poslaniku SRS-a nije dozvoljeno da obrazlaže svoj stav da je došlo do povrede procedure, odnosno do povrede nekog od članova Poslovnika Narodne skupštine. Do 15 časova, u prepodnevnom delu Skupštine, bilo je 59 javljanja svih narodnih poslanika koji su želeli da govore o povredi Poslovnika. Od tih 59, najmanje 49 je bilo članova Poslaničke grupe SRS. Upozoravam vas da smatram ruganjem Narodnoj skupštini, omalovažavanje Narodne skupštine, vaš stav da mislite da imate pravo da izađete, dobijete reč na osnovu člana 100. i kažete: "niste dozvolili nijednom poslaniku SRS-a da obrazloži u čemu se sastoji povreda Poslovnika". Molim vas da u nastavku svog izlaganja od dva minuta i 30 sekundi ne ponovite takav stav, jer će to biti povod za izricanje opomene.
Lično, sada osećam da ste povredili moje dostojanstvo, na osnovu člana 104. Poslovnika, kada ste rekli da moje obrazloženje smatrate ruganjem Narodnoj skupštini. Pitam se, zaista, šta bi mi se desilo i kakva bi me kazna zadesila kada bih rekla da smatram ruganjem vaš način vođenja sednice. Naravno, neću to da kažem, jer vi to radite onako kako vam je trenutni zadatak. Danas je tu Oli Ren, danas verovatno treba da pokazujete strogoću prema poslanicima SRS-a. Pokušaću nekako da dođem do člana 27. stav 1, tačka 1, 2. i 3. Tačka 3 –predsednik se stara o primeni Poslovnika Narodne skupštine. To je ono što vi pokušavate da zaustavite narodnog poslanika koji hoće da vam kaže šta to znači starati se o Poslovniku Narodne skupštine. Nije, gospođo Čomić, vaše neprikosnoveno pravo da kažete: "Nema povrede, ja se odlično staram".
Narodna poslanice, molim vas da stvarno pazimo šta izgovaramo za govornicom. Ni u jednom trenutku, ni u jednom jedinom trenutku, nisam rekla: "Ja se odlično staram". Ako imate nameru da u tri minuta koja su vam na raspolaganju obrazložite da je predsedavajuća prekršila član 27, onda vas molim da to svoje obrazloženje, koncentrisano u skladu s Poslovnikom, izložite narodnim poslanicima i da ne iznosite neistine. Ni u jednom trenutku, nikada, niti sam danas, niti ranije, niti ću reći – ja se odlično staram. Kažem, nema povrede, a na pitanje zašto donosim neku meru, kažem – na osnovu člana 27. i toga što moram da se staram o primeni Poslovnika Narodne skupštine. Imate minut i 15 sekundi da dovršite obrazlaganje o povredi člana 27.
Hvala lepo, ako smem, naravno. Podsetiću vas na vreme kada ste, takođe, bili potpredsednik Narodne skupštine, kada smo, po istom ovom članu, mi iz SRS-a govorili da je neko u Narodnoj skupštini glasao iz Bodruma. Vi ste s tog mesta tada tvrdili isto što sada tvrdite.
I to je neistina, narodna poslanice. Izričem vam prvu opomenu. Dva upozorenja ste imali da ne iznosite neistine za govornicom Narodne skupštine. Osim što je neistina, nije ni na koji način povezano s povredama procedure tokom ove sednice i ne može biti deo obrazloženja, što ukazuje da kršite član 104. i odredbe o obavezi međusobnog uvažavanja pri ophođenju i odredbe o uvažavanju Narodne skupštine. Imate 35 sekundi da dovršite obrazloženje.
Pokušaću, naravno, ukoliko mi to dozvolite. To što tvrdite da vraćanje na ''aferu Bodrum'' nema veze s ovim što se sada dešava, to je vaš stav. Ovde izlazim s političkim stavom SRS.
Narodna poslanica, upozoravam vas, niste dobili reč da obrazlažete politički stav, niti je u toku rasprava o bilo kojoj tački dnevnog reda. Narodna poslanica Gordana Pop-Lazić dobacuje da je ona to rekla. Nije. Rekli ste da ja kažem da ne možete držati politički tirade. Gledaćemo, uvidom u stenogram, da je, kada ste dobili reč da govorite o povredi Poslovnika, narodna poslanica Gordana Pop-Lazić rekla da kažem da nisu dozvoljene političke tirade. Ja sam rekla da to nije istina i ponavljam da to nije istina. Narodnoj poslanici Vjerici Radeti kažem da reč na osnovu člana 100. nije dobijena u okviru rasprave i nema prostora za izricanje političkog stava. Vaša je obaveza da obrazložite u čemu se sastoji povreda procedure, i to je striktna primena Poslovnika, ponavljam, na osnovu člana 27 – stara se o primeni Poslovnika. Imate 20 sekundi da završite obrazlaganje o povredi procedure.
Gospođo Čomić, iskoristiću još ovih osam sekundi, 12 sam ćutala. Pošto ne dozvoljavate da rečima obrazložim kako vi kršite Poslovnik, pokušala sam i ćutanjem, ali, očigledno, moraću još u toku dana.
Reč ima narodni poslanik Dragan Todorović. Želi da govori o povredi Poslovnika. Narodna poslanica Gordana Pop-Lazić insistira da ima prednost. Reč ima narodni poslanik Dragan Todorović. Želi da govori o povredi Poslovnika i dobija reč na osnovu člana 100. stav 1.
Hvala veliko, gospođo Čomić. Reklamiram član 104. stav 2 – narodni poslanici dužni su da se jedni drugima obraćaju s uvažavanjem, računajući tu i obične narodne poslanike i one koji predsedavaju Skupštinom Republike Srbije, gospođo Čomić. Bez obzira na to što je situacija neprijatna i što je vi na neki način tako doživljavate, verujte da, što se tiče SRS-a, ni u kom slučaju nemamo nameru da provociramo. Jednostavno, imamo potrebu da ukažemo na povredu Poslovnika. Sada hoću, prvo, da vam kažem, gospođo Čomić, da vaše procene, stvarno, verujte mi, ne mogu baš da budu merodavne. Uzmite Haški tribunal, koji je pojam nepravde, izvitoperenog sudstva, pa i tamo, bar, fingiraju na neki način neki proces, neke pokušaje da glume da se u skladu s nekim statutom tog Haškog tribunala i procedurom odvija proces. Pretpostavljam da pomno pratite suđenje Vojislavu Šešelju i, kada dođe do problema, to pretresno veće, koje čini troje sudija, dogovara se, pa glasaju, vidite, dvojica sudija "za", jedan "protiv". Gospođo Čomić, pošto trenutno imate ovde još dva potpredsednika Skupštine, mislim da ne bi bilo loše da se konsultujete, pogotovo ako ste u dilemi itd., pa da, sigurno, donesete pravedniju odluku. Ali, da vam i ja pomognem. Kada bi izašao neki poslanik i reklamirao kršenje članova od člana 1. do člana 27, to bi stvarno moglo da se smatra opstrukcijom, kao kršenjem Poslovnika, jer nemate šta da govorite kako se konstituiše Narodna skupština, izbor potpredsednika itd. Kada bi se sada pojavio neki poslanik i prijavio kršenje tih članova, to bi stvarno bilo nesuvislo i očigledno kršenje Poslovnika. Gospođo Čomić, sve od člana 27. do poslednjeg člana, s ovim izmenama i dopunama, pravo je razmatranja poslanika, jer stoji u tom poslovniku i to je logički. Bez obzira na sve razloge, vi morate uvažiti da je to pravo narodnih poslanika. Član 104. omogućava, kada se direktno neko nađe uvređen, povređen, pa reklamira, ali ima pravo narodni poslanik ... Izvinjavam se.
Zahvaljujem narodnom poslaniku Draganu Todoroviću na sugestijama. U pravu ste potpuno da moje procene ne moraju biti merodavne. Zato postoji dan za glasanje i volja narodnog poslanika da traži, nezadovoljan objašnjenjem, jer, slažem se s vama, moje procene ne moraju biti merodavne, da se o tome izjasni Narodna skupština u danu za glasanje. Slažem se i sa sugestijom da, ukoliko ima dilema, konsultujem kolege potpredsednike. Nemam nikakvih dilema o tome da je član 100. sasvim jednostavno primeniti. (Dragan Todorović, s mesta: To me i plaši.) Kažete da vas plaši, ali vaš izraz lica govori da se vi tome radujete, što može da vidi cela srpska javnost. Zaista zahvaljujem i na ophođenju i na načinu na koji ste obrazložili ideju o tome šta treba da radi predsedavajući. Narodna poslanica Gordana Pop-Lazić želi da govori o povredi Poslovnika i dobija reč na osnovu člana 100. stav 1.
Uvaženo predsedništvo, poštovani narodni poslanici, reklamiram povredu čl. 100, 103, 104. i 105. Poslovnika. Ako mi dozvolite, pokušaću da to obrazložim u ova tri minuta koja mi stoje na raspolaganju. Zašto član 100? Zbog toga što taj član omogućava narodnom poslaniku da navede koje su odredbe Poslovnika povređene, kao što sam sada izašla, da citira te odredbe. Može da govori tri minuta o tome, ne računa mu se vreme potrebno za citat, a stav 3. kaže da je predsednik Narodne skupštine dužan da, nakon toga da objašnjenje. Dakle, nakon ta tri minuta koja nam stoje na raspolaganju, a ne u toku ta tri minuta, dok mi ovde govorimo, a vi nas prekidate. Stav 4. kaže da, ako nismo zadovoljni, a vi morate da nas pitate da li smo zadovoljni vašim objašnjenjem, jer ste dužni da nam date objašnjenje, kažemo da nismo zadovoljni i tražimo da se Skupština u danu za glasanje o tome izjasni. Vi to niste u ovom popodnevnom delu zasedanja nijednom učinili, niste nas nijednom pitali da li smo zadovoljni vašim objašnjenjem, a svi su mogli da vide da ste nas više puta u toku izlaganja prekinuli. Dakle, smatram da ste prekršili Poslovnik i, dok sam još za govornicom, molim da se u danu za glasanje sve ove naše reklamacije Poslovnika stave na glasanje, kada za to bude bilo vreme. Član 103. kaže da niko ne može prekidati govornika, niti ga opominjati, osim predsednika Narodne skupštine, u slučajevima predviđenim ovim poslovnikom. Dakle, ne po nekom vašem subjektivnom nahođenju, da biste izazvali neki eksces, neki sukob, pretpostavljam da vam je to u interesu, moje lično, subjektivno osećanje je takvo, a ne mora da znači da sam u pravu, a ti članovi su, pretpostavljam, tumačeći Poslovnik, a verujem da ćete se sa mnom složiti, čl. 106, 107. i 108, oni koji govore o tome kako se izriču određene mere, ukoliko predsedavajući smatra da je narodni poslanik uradio nešto što zaslužuje opomenu ili neku drugu kaznu. Dakle, nemojte da zloupotrebljavate to vaše mesto. Smatram da ste prekršili član 103. i opet, dok sam za govornicom, molim da se u danu za glasanje o tome izjasnimo. Nemojte da tekovine demokratije na ovaj bizaran način, kako se to danas radi, urušavamo. Mislila sam da smo te dečije boginje odavno preležali. Hvala.
Nema povrede čl. 103, 104. i 106. Narodna poslanica je kao povredu obrazložila prekidanje govornika ili govornice za vreme dok izlaže, ili obrazlaže povredu Poslovnika. Samo i isključivo onda kada rečenicom, narodni poslanik ili poslanica koji imaju pravo da govore, krše Poslovnik, postupam po svojoj obavezi iz drugih članova, prekidam i upozoravam da se ne krše odredbe Poslovnika. Upozorenje je za debatu. Što se tiče narodnih poslanika, smatram da se nijedna opomena ne bi smela izreći pre nego što se kaže upozorenje da postoji mogućnost, ili da se stvara prostor za izricanje mera. To je razlog. Kada vidim da je do kršenja Poslovnika došlo, ne izričem opomenu, u to se možemo uveriti, nego samo kažem upozorenje, molim vas da se to ne čini. Nemam nikakvu obavezu, ni poslovničku, ni u praksi, da pitam poslanika da li je zadovoljan,. Kada narodni poslanik koncipira svoje izlaganje o povredi, ima slobodno i potpuno pravo da tu svoju želju izrazi, u situaciji kada prvi put obrazlaže povredu, ili da traži reč i da tada kaže da želi da se Skupština izjasni. Molim vas, pažljivim čitanjem, možete da vidite da striktno primenjujem Poslovnik u svim njegovim odredbama. Vi ste izrazili želju da se o ovome što ste obrazložili kao povredu Poslovnika izjasni Narodna skupština. Da, Narodna skupština će se izjasniti o primedbi koju je izrekla narodna poslanica Gordana Pop-Lazić o kršenju citiranih članova Poslovnika. Narodni poslanik Dragan Todorović želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, reklamiram povredu Poslovnika, član 33, gde se kaže: "Sekretar Narodne skupštine pomaže predsedniku i potpredsednicima Narodne skupštine u pripremi i vođenju sednica, rukovodi Službom Narodne skupštine, stara se o sprovođenju zaključaka Narodne skupštine, vrši i druge poslove određene zakonom i ovim poslovnikom." Gospođo Čomić, siguran sam da vi to niste uradili namerno, ali, uvidom u stenogram, rekli ste da je ove kalendare mogao svako da donese i da ne znate, otprilike, ko ih je doneo. Konsultovao sam sekretara poslaničke grupe i rekla je da je ove kalendare doneo službenik Skupštine Republike Srbije, odnosno kurir. Pogledajte, gospodo poslanici, a pogledajte i vi, gospođo Čomić, ovu sliku, na levoj ruci, s ovom crvenom trakom, s ovim nekim znacima (narodni poslanik pokazuje kalendar), koji mogu da se tumače kako god hoće. Prva asocijacija je na kukasti krst. Neko bi možda rekao da je i četiri S, ali ja bih rekao da je to samo zloupotrebljeno, a ovo znači za mene kukasti krst. Tražim, gospođo Čomić, da najozbiljnije utvrdite odakle su ovi kalendari. Kako je moguće da, ako ih nije štampala Skupština Republike Srbije, dospeju u Skupštinu i da se podele poslaničkim grupama? Nisam imao prilike da pogledam sve ove slike, ali pogledajte kakva se sprdnja dešava. Pogledajte petokraku, a unutar petokrake krst. Dokle mislite da uništavate sve što je srpsko i sve što je sveto za srpski narod? Ovo stvarno prelazi sve moguće granice. Umesto da se postarate i da zaštitite ovu instituciju, vi činite sve da se ne pronađe onaj ko je odgovoran za ovo, onaj ko je dozvolio da u Skupštinu Republike Srbije uđe ovakav kalendar. Pogledajte sledeću sliku – diploma, piše EU. Da li je ovo kraj Morave neki univerzitet otvoren, vezan za EU? Neću da kršim Poslovnik, ali hoću da ove kalendare predam sekretaru Narodne skupštine, da ih vrati i da se više ovo ne dešava. (Narodni poslanik daje kalendare sekretaru Skupštine.)
Narodni poslaniče, izneli ste neistine za govornicom Narodne skupštine. Sve to što ste izgovorili, u suprotnosti je s onim što sam kao komentar rekla poslaniku Dušanu Mariću. Narodni poslanik Dušan Marić je izašao za govornicu i rekao da je Narodna skupština štampala kalendare i onda je, u pokušaju da objasni da je to strašno i da je to povreda Poslovnika, pokazivao kalendare. Rekla sam da je to ruganje Narodnoj skupštini. Nažalost, moram da ponovim, vi ste ruganje Narodnoj skupštini nastavili, obrazloženjem da je povreda procedure činjenica da je sekretar dozvolio da neki materijal uđe u Skupštinu. Vaš pokušaj i strategija Poslaničke grupe da izvrgnete ruglu sve ono što se u skupštinama i inače dešava, predstavlja, nažalost, neuspešan pokušaj da to prikažete povredom procedure. S obzirom na aplauz koji mi se upućuje dok tvrdim da se rugate Skupštini, narodni poslaniče, mislim da sam vam uzela poslaničku grupu. Hoće mene za predsednika, a ne vas. Hvala vam. (Sve vreme govora predsedavajuće, narodni poslanici SRS-a su aplaudirali.)
Sada ste govorili, tako da moramo, prvo, Jadranka Vukovića, pa vas, kao šefa poslaničke grupe. Ne možete odmah. Gospodin Jadranko Vuković reklamira Poslovnik.
Uvažena gospođo predsedavajuća, dame i gospodo narodni poslanici, gospođo Slavice, sada ću biti precizniji, član 104. Citiraću stav 2. i 3 – narodni poslanici dužni su da se jedni drugima obraćaju s uvažavanjem. Nije dozvoljeno korišćenje uvredljivih izraza, kao ni iznošenje činjenica i ocena koje se odnose na privatni život drugih lica. Gospođo Slavice Đukić-Dejanović, potpredsednica Skupštine, gospođa Gordana Čomić je, predsedavajući ovoj sednici u prepodnevnim satima, mene s tog pulta optužila da sam lupao i kaznila me bez ikakvih dokaza, bez ikakvih činjenica. Naravno, isprovocirala me je da reagujem iz klupe da nisam to učinio. Hteo sam reći Slavici Đukić-Dejanović, potpredsednici, da, recimo, ona i gospodin Novaković vode Skupštinu vrlo korektno. Da bi i vaši saradnici uspešno vodili ovu skupštinu, kada mene kažnjavate kao poslanika, kao čovek, treba da budem zadovoljan, da kažem – kriv sam, kažnjen sam. Gospođa Čomić, kada predsedava, uporno vreba koga će neosnovano kazniti. Koristim ovu priliku, gospođo Đukić-Dejanović, da vam kažem da je na Odboru za poljoprivredu Srboljub Živanović sedeo pored mene. Isto je vezano za ovaj član. Srboljub Živanović nije nijednu reč izgovorio. Po zadatku, verujem da nije vašem, predsedavajući kaže –Srboljub Živanović treba da izađe napolje, i dolazi obezbeđenje. Tada sam reagovao zbog njega. Reč jednu nije izgovorio. Skrećem vam pažnju, vi koji vodite ovaj parlament, ne smete biti lični. Morate biti korektni; kada sam pogrešio, kada sam lupio, kaznite me, nema problema. Danas to nisam učinio, tako da imam utisak da gospođa Čomić ima nešto lično protiv mene i moje poslaničke grupe. Skrenite joj pažnju da se ubuduće, kada vas menja, ponaša korektno, ako želi da budemo i mi korektni. Hvala.
Reč ima Dragan Todorović.
Dame i gospodo narodni poslanici, javljam se po članu 104. stav 2 – narodni poslanici su dužni da se jedni drugima obraćaju s uvažavanjem. Gospođo Čomić, mora da znate da smo mi stranke demokratske provinijencije i da uopšte ne moramo da mislimo svi isto. Kada izražavamo zadovoljstvo ili nezadovoljstvo zbog nekog stava ili govora, vi to treba da shvatite na najbolji mogući način. Što se tiče toga da biste mogli da preotmete poslanički klub, gospođo Čomić, meni bi bilo izuzetno veliko zadovoljstvo da vi to uradite, s tim što moraju i neke predradnje da se urade. Znači, morate da izađete iz DS-a, da se učlanite u SRS, da vratite mandat, jer mi s tuđim mandatom nikoga nećemo da primimo, ali ne damo ni naše, to da vam bude jasno, gospođo Čomić. Prema tome, vi ste dobrodošli u SRS, morate da ispunite ove uslove koje sam vam rekao, a, potpisom pristupnice, podrazumeva se da prihvatate i Statut SRS-a. Da se vratimo na ono što sam ovde reklamirao, da ste dužni da se obraćate s uvažavanjem. Vi ste ipak, na neki način, blago ili grublje, kako to ko doživljava, mene potcenili, iznoseći vaše stavove vezane za moj nastup. Ovde se ne radi o kršenju procedure. Član koji sam reklamirao govori o obavezama, dužnostima kojima se bavi sekretar Skupštine. Jedna od tih njegovih obaveza je da vodi računa šta se dešava u Skupštini. Njegova obaveza je da pogleda koji materijal stiže u Skupštinu i reaguje pre nego što se to desi, pre nego što se uznemire poslanici, na ovaj način već i javnost reaguje, jer to je njegova obaveza. Ne verujem da je u pitanju nečiji lični interes ili interes sekretara Skupštine. U to ne verujem. Ovako ispada da u Skupštinu može da dođe ko god hoće, donese materijal, to se isporuči poslaničkim grupama. Uzmite samo da se slučajno desi da, recimo, poslaničkim grupama nacionalnih manjina stigne neki materijal koji bi za njih bio provokativan. Ne daj Bože, gospodine Omeroviću, niko nas ne bi oprao da se ne kaže da je to neko namerno uradio. (Predsednik: Vreme.) Izvinjavam se.
Gospodin Markićević ima prednost, zato što zamenjuje predsednika, šefa Poslaničke grupe.
Poštovana predsednice, kolege narodni poslanici i poštovani građani Srbije, pozivam se na član 226. i tražim jedno obaveštenje. Skoro da i nismo primetili …
Ne možete govoriti po čl. 225. i 226.
Zašto?
Bilo je više puta danas objašnjeno, tako da morate ili neki drugi član …
Da li je ukinut član 226? Meni je potrebno jedno obaveštenje.
Ne možete, ništa se nije u radu dogodilo od juče do danas. Juče je bilo po tom članu. Dakle, nema nikakvih novih …
Vi mislite da ovo nije razlog? Ja hoću da građani Srbije vide šta su u Narodnoj skupštini stavili po kancelarijama poslaničkih klubova. Mi smo Narodna skupština Republike Srbije, mi smo narodni predstavnici … [[Isključen mikrofon.]] (Narodni poslanici SRS-a su ustali i stoje pored svojih klupa.)
Gospodin Paja Momčilov.
Dame i gospodo narodni poslanici, poštovana predsedavajuća, reklamiram član 27. Poslovnika, gde lepo stoji da se predsednik Narodne skupštine stara o primeni Poslovnika Narodne skupštine. Već dva dana, ovde smo prisutni čudnom vođenju ove skupštine, a vi ste ovlastili, pretpostavljam, potpredsednika, gospođu Čomić, da ona vodi ove naše parlamentarne seanse. Gospođa Čomić, apsolutno, ne poštuje Poslovnik. Ukazao sam na povredu tog poslovnika, člana 100, gde se jasno može videti da je nakon našeg izlaganja, kad ukazujemo na povredu Poslovnika, neophodno da se konstatuje da li smo zadovoljni ili nismo odgovorom i tumačenjem koje nam daje potpredsednica Narodne skupštine. Gospođa Čomić je nama uskratila to pravo i dovodi nas u situaciju da s mesta intervenišemo i da tražimo da se u danu za glasanje Skupština izjasni o eventualnoj povredi Poslovnika. Mislim da je ovakvo autoritarno vođenje Skupštine, pogotovo nešto što se sada javlja kao novina, a to je da zabranjujete da mi ovde govorimo, opozicija, nešto što nije primereno nijednom parlamentu. Reč parlament je od glagola parle – govorenje. Suština parlamentarne demokratije je u tome da se ovde vodi jedan narodni forum, od narodnih predstavnika, i da se vrši upravo kontrola izvršne vlasti i pozicije od strane opozicije, kroz raspravu. Vi nama ne dozvoljavate da to činimo i to je nešto što je novo, to je uvođenje totalitarizma i mračnjaštva. Vi nama izričete kazne ne zato što kršimo Poslovnik, nego na osnovu subjektivne procene, autoritarne procene jedne autoritarne osobe, koja izriče ocenu da li govorimo istinu ili ne i potom poseže za kažnjavanjem. Vi nama branite da budemo u zabludi, vi nama branite da govorimo istinu, i to je kraj parlamentarizma. Vi nas vređate ovim kalendarom. U članu 10. našeg ustavase kaže – službena upotreba jezika je srpski i ćirilično pismo. Otkud latinica na vašem kalendaru, koji ste potpisali. Nemam ništa protiv latinice…. Lažem? Evo, dobacuju mi iza leđa da lažem, i to ta gospođa koja štiti integritet ovog parlamenta. [[Isključen mikrofon.]]
Prošlo je tri minuta, gospodine Momčilov. Gospodo poslanici, zamolila bih vas da sednete, da nastavimo rad, i pozvala bih vas da radimo po dnevnom redu. (Dragan Todorović, s mesta: Dok ne vratite naša prava, nećemo da sednemo.) Zamolila bih vas da sednete, da ne dobacujete. Nemojte dobacivati, gospodine Todoroviću. Gospodine Momčilov, malo ste vremena govorili, suštinski, o povredi Poslovnika, a više o sopstvenim opservacijama. Upozoravam vas, izreći ću vam meru sledeći put ako budete na isti način postupali za govornicom. Gospodin Mirko Munjić ima reč. Samo vas molim da ne ometate kolege, da mogu da govore i da ja mogu da pratim.
Dame i gospodo, povređen je član 27. Poslovnika o radu Narodne skupštine. Gospođo predsedniče, vi ste upravo povredili Poslovnik, član 27, u jutrašnjem radu i zasedanju Narodne skupštine. Naime, jutros sam se javio i reklamirao povredu člana 86. Poslovnika o radu Narodne skupštine, koju je učinila potpredsednik Narodne skupštine, gospođa Gordana Čomić; povredila je st. 1. i 2. člana 86. Poslovnika. Staro je pravilo da se po jutru dan poznaje. Počelo je kršenjem Poslovnika, i to radite čitav dan, i u prepodnevnom delu, a evo i sada, u popodnevnom zasedanju. Obrazložiću to. Član 86. je jutros povređen time što je u 15. sekundu konstatovano da su u ovoj sali prisutna 82 narodna poslanika, dakle, nedovoljno za početak jutrošnjeg zasedanja. Vi ste obrazložili da ćete mi dostaviti dokaz da je bilo dovoljno narodnih poslanika, ali ja vam tvrdim da je dovoljno narodnih poslanika bilo tek u 38. sekundi zasedanja, što je flagrantnokršenje ovog poslovnika i u tome se, upravo, sastoji povreda člana 86. Nakon toga, vi povređujete član 27, time što mi dajete objašnjenje koje sam sada izrekao. Dakle, tražim da se u danu za glasanje Skupština izjasni o povredi Poslovnika, kako gospođe Gordane Čomić, tako i od strane vas. Dakle, SRS nema nikakvih problema s tzv. političim podaništvom. Ko ima, neka se zamisli nad tim. Mi nemamo problema ni sa Olijem Renom, ni sa Solanom, ni sa Haškim tribunalom, ni sa bilo kim. Jednostavno, naš statut i ideologija srpskog nacionalizma nam tako nalaže i tako i postupamo. Mi nemamo problema ni s onom pričom kojom ću završiti ovo svoje izlaganje. Kažu – kad je ptica ugledala crva na vrhu drveta, pitala ga – otkud ti tako visoko, a on kaže – puzanjem, draga moja, samo puzanjem. Ko ima problema s ovim, neka se zamisli. Hvala.
Gospodo poslanici, molim vas da se uozbiljite. Prekidam sednicu na pola sata. [[Posle pauze – 16.50.]] Dame i gospodo narodni poslanici, atmosfera koja se danima pravi u Skupštini dovela je, zaista, do jedne incidentne situacije, koja ruši ugled i dostojanstvo Skupštine. Jedan naš poslanik kolega je povređen i to je nešto što je, zaista, nedopustivo. Molim vas da radimo po dnevnom radu, da pređemo na rad po dnevnom redu. Očigledno je da zloupotreba reklamiranja Poslovnika i ostrašćivanje poslanika rezultira na način koji nikako ne može biti u skladu s potrebama građana Srbije i naše države i s ugledom Parlamenta. Molim vas da se strogo pridržavamo dnevnog reda. Za slučaj da reklamirate Poslovnik, molim da kažete koji je član povređen i da obrazložite u čemu se sastoji povreda. To je jedino što ću tolerisati kao predsedavajuća i kao predsednik Skupštine. Gospodin Dragan Todorović, šef Poslaničke grupe SRS-a reklamira Poslovnik.
Reklamiram povredu člana 104, gospođo predsedavajuća, i to stava 2, koji kaže: "Narodni poslanici dužni su da se jedni drugima obraćaju sa uvažavanjem." Pre svega, gospođo predsedavajuća, mislim da ovaj član i ovaj stav obavezuje vas da se stvarno obraćate s uvažavanjem poslanicima Narodne skupštine Republike Srbije, a pokazujete, blago da se izrazim, neprimeren način ocenjivanja događaja u Skupštini Srbije. Posle pet godina važenja ovog poslovnika, danas ste ukinuli pravo poslanicima da se javljaju po nekim njegovim članovima. Ako pogledate ovaj poslovnik, gospođo predsedavajuća, videćete da bi do člana 27. svako javljanje bilo kršenje Poslovnika, opstrukcija i sve ono kako to nazivate. Sve od člana 27, pa nadalje, pravo je poslanika da reklamira svaki ovaj član. U momentu kada ste poslaniku gospodinu Markićeviću, koji nije član SRS-a, ali se javio i tražio objašnjenje po članu 226, oduzeli reč, u znak protesta smo ustali i nismo imali nameru da sednemo, jer je to jedini način da izrazimo svoj protest protiv ovakvog načina i ovakve torture koju vršite nad poslanicima opozicije, pre svega, SRS-a, jer nećemo da vam damo legitimitet da uvodite ponovo ovde specijalne jedinice da nas izbacuju iz Skupštine i da rade sve ono što su radili. Kada ste bili dovedeni u ćorsokak, kada niste znali šta da radite, odjedanput se pojavio Tomislav Nikolić, s Igorom Bečićem, ali pre toga je ušao šef obezbeđenja i optužen je čovek koji je u tom momentu sedeo u sali. Neću da ulazim ni u kakve ocene, ali, gospođo…
Molim vas, ne dobacujte i ne ometajte govornika.
Nemojte da se ljutite na ljude koje pogađa istina, to razumem. Gospođo predsedavajuća, istine radi, juče je Zoran Krasić, sada produžavam, ali mogu i da odem, pa da se vratim…U redu.
Gospođa Gordana Pop-Lazić. Recite samo koji je član Poslovnika i obrazložite povredu.
Poštovani narodni poslanici, gospođo predsedavajuća, reklamiram član 27, jer ste zaduženi za red u ovoj skupštini. Naime, danas je krsna slava SRS-a, Sveta tri Jerarha. Niste se udostojili da jednoj poslaničkoj grupi čestitate slavu. Zna se kada se ovakvi događaji dešavaju, nije ovo prvi put. Godine 2002, ako se sećate, šef obezbeđenja je smenjen nakon incidenata koji su bili u Narodnoj skupštini, a svi ti incidenti, uključujući i one koji su se dešavali u Saveznoj skupštini, davne 1995. godine, bili su režirani od strane BIA. Zašto to kažem? Otkud šef obezbeđenja na vratima Skupštine? Otkud prvi da uđe ovde i da uvede Tomislava Nikolića, s kojim neprestano pije kafu? Otkud on da uvede Igora Bečića u salu? Kako ste smeli to da dozvolite? Ovde mogu da uđu samo poslanici, a šef obezbeđenja, ili obezbeđenje – samo po vašem pozivu. Ništa se slučajno ne dešava. Ovo je, gospodo, bogohuljenje. Ovde je hrišćanstvo, izgleda, zamrlo. Ne zaboravite da je danas slava Srpske radikalne stranke i trebalo je da nas danas obrukate…
Gospođo Pop-Lazić, ne obrazlažete povredu Poslovnika.
Obrazlažem, gospođo predsedavajuća, samo ne razumete šta ste uradili. Dozvolili ste službenicima da uđu u salu i da vam prezentiraju nešto što se desilo, umesto da negodujete i vratite tog službenika napolje, napravite pauzu i onda date nalog da se ovde ispita istina, odnosno šta se desilo. Srboljub Živanović nije izašao iz ove sale. Šta se desilo tom poslaniku koga nazivate poslanikom? A ko je doveo do ovakvog stanja da oni još uvek budu u Parlamentu – poslanička većina. Sada hoćete od nas da pravite ljude koji su podložni nekim incidentima, koji žele incidentne situacije. Ako je neko trpeo svih ovih 18 godina od različitih režima, trpeo je SRS. Nas ste tukli. Vaša koleginica, Nataša Jovanović, imala je podlive od obezbeđenja, 2002. godine, ovde, dok ste nas iznosili iz ovog parlamenta. Sada smo mi nasilnici? Vi ste nasilnici od momenta kada ste palili Skupštinu, pa nadalje. Čitavu svoju vlast, zajedno sa ovima koji vam sada pomažu…
Ne reklamirate povredu Poslovnika, gospođo Pop-Lazić. Upozoravam vas da niste reklamirali povredu Poslovnika. Reč ima gospodin Todorović.
Gospođo predsedavajuća, pošto juče niste bili tu, a da ste ovo pismo shvatili ozbiljno, onda, verovatno, ne samo današnji incident, ako je i postojao, nego bi bilo kakav incident bio izbegnut u Skupštini Srbije. Pokazali smo vam to pismo, pokazujem vam samo fotokopiju, ali ću pokušati da pročitam nešto što je moguće pročitati, jer reči koje su napisane su takve da nisu za govornicu. Odnosi se na Srboljuba Živanovića. ''Smiri se da te ne likvidiramo i da ti ne ubijemo sve što imaš živo. Poslaniče, odseći ćemo ti'', pa govore nešto, ''i jezik izvaditi. Smiri se, Srboljube Živanoviću, jer ćeš'', pa kažu šta, ''kao i sva tvoja porodica.'' Gospođo predsedavajuća, ako za vas, odnosno za predsedavajućeg koji je predsedavao tada, ovo nije dovoljno da istog momenta reagujete i da učinite sve da se počinioci otkriju, znam da ne možete da otkrijete, ali ste mogli da uradite sve da se pokrene postupak, da se vidi ko je ovo pismo poslao u Skupštinu Srbije danas, i ne samo danas, ne bismo imali ove probleme. Ako su uspeli da otkriju one koji su iz Čikaga slali preteća pisma, zašto to ne može da se uradi s onima koji su pisali pismo iz Beograda? Kako to da vladajuća većina i službe koje su za to nadležne ne reaguju na poternice koje se lepe po Beogradu? Kako to da je, onog momenta kada su izlepljene poternice sa Borisom Tadićem, vrlo brzo nađen počinilac? Pozdravljam to, ali ako na jedan način radite kada su u pitanju određene ličnosti, a na drugi način za druge, očito je da neko stoji iza ovoga i očito je da vi to ne želite da rešite, da vama to odgovara, jer ovo što radite s Administrativnim odborom je najbolji dokaz da polako uvodite Skupštinu u haos. Vama je samo bitno da dođete u poziciju da nekoga optužite. Ovo što se dešava, meni liči na scenario koji bi trebalo da se završi tako da je za sve odgovoran SRS i da se optuži SRS. Prema tome, vi ste doprineli ovome i vi ste odgovorni. Gospodin Nenad Konstantinović, koga nema juče ceo dan i danas ceo dan, mogao je da završi ovaj posao kako god ste hteli, i stvar bi bila gotova. Ne, vama je potreban incident. Hoćete da dođe do njega, ali ste za to odgovorni vi koji vodite ovu skupštinu. Hvala vam.
Gospodin Tomislav Nikolić ima reč, ali bih pre toga da vas obavestim, s obzirom na informacije koje imamo vezane za kalendare, da je sekretaru Narodne skupštine Republike Srbije načelnik Službe Stevo Likić napisao tekst, koji želim da pročitam i vama. "Slikar Obućina Radoje - Kenta je na ulaz zgrade Narodne skupštine Republike Srbije, u Ulici Kralja Milana 14, doneo i ostavio 200 komada kalendara, sa motivima njegovih slika, istakavši da kalendare poklanja i moli da se podele narodnim poslanicima. Kalendare je doneo pred početak radnog vremena i ostavio kod Službe obezbeđenja, u zgradi. Dana 11. februara 2009. godine, Služba Skupštine je kupila 200 uložaka za stone kalendare i dat je nalog da se isti podele za potrebe poslaničkih grupa i zaposlenih. U tom momentu došlo je do nesporazuma, tako što je šef Odseka pisarnice, s Ekspedicijom i Arhivom, gospođa Zorica Šimić, prenela kuririma da podele kalendare, pri tom ne naglasivši da se zidni kalendari slikara Obućine ne dele, jer za to nije postojalo odobrenje sekretara Skupštine. Kuriri su, zbog nesporazuma, podelili i uloške za stone kalendare, kao i zidne kalendare koje je poklonio slikar Obućina". Molim vas da ne dobacujete. "U nadi da se ovakav propust neće više nikada ponoviti, izvinjavamo se i ističemo da je u pitanju samo nesretan sticaj okolnosti i nesporazum", konstatuje načelnik Stevo Likić. Takođe ste se interesovali da od Službe za elektronsko glasanje i evidenciju doznam koliko je jutros, kada smo počeli rad, bilo poslanika. U 10 časova i 16 minuta, evo listinga, prilikom utvrđivanja kvoruma, bilo je ukupno 84 poslanika. Gospođica Jovanović može da vidi, a i oni koji su zainteresovani, takođe. Prema tome, eto odgovora i na to pitanje. Gospodine Todoroviću, očigledno je da zvuci koji ometaju atmosferu u Skupštini dolaze iz SRS-a i molim vas da utičete na svoje kolege da se to ne događa.
Dame i gospodo narodni poslanici, bilo bi dobro kada bi se poslanici SRS-a zaustavili na lupanju o skupštinski inventar, to nekako može da se podnese, ali danas je došlo do tragičnog događaja u Narodnoj skupštini Republike Srbije. Hvala vam što hoćete da čujete šta se desilo. Narodni poslanik Srboljub Živanović napao je narodnog poslanika Igora Bečića na stepenicama koje vode iz podruma prema prizemlju, kod sporednog lifta. Prvim udarcem mu je zbacio naočare s lica i potom ga udario još nekoliko puta, pošto Bečić bez naočara ne vidi ništa. Bečić je uspeo da uhvati Srboljuba Živanovića i da ga spreči da ga dalje udara, a tada su naišli radnici Televizije Srbije, trojica njih, koji su ih videli pri kraju tuče. Sada sam došao iz Urgentnog centra, vaš kolega je teško povređen, narodni poslanik Igor Bečić. Isto bih se ovako osećao i da je Srboljub Živanović povredio čistačicu u Skupštini Srbije, pošto on ne bira. Juče je vređao Ljiljanu Miladinović, najgorim mogućim rečima. Juče sam vas obavestio da mi je bar 500 puta opsovao sve živo što imam u kući. Šta je njegov cilj? Ono što je radilo obezbeđenje vašeg predsednika kada on sam nije smeo da udari nekoga i da brani čast svoje porodice i svoje supruge, nego je poturao druge. Dakle, izgovorili ste laž u kameru i s ove govornice, u besmislenom pokušaju da dokažete da Srboljub Živanović u tome nije učestvovao. Ima među vama porodičnih ljudi, ima među vama domaćina. Srboljub Živanović je uvreda za Narodnu skupštinu Republike Srbije i vi to morate da shvatite.
Gospodine Nikoliću, molim vas da ne vređate poslanika Živanovića. Vodite računa kojim rečima karakterišete bilo kog poslanika.
Izvinjavam se, pod stresom sam i trudim se da koristim reči primerene situaciji. Od Puniše Račića se ovo nije desilo. Šta je vaša želja, dame i gospodo narodni poslanici SRS-a? Napao je dr Mijatovića na ulici. Sve žive je izvređao ovde, posebno žene iz naše poslaničke grupe. Vi aplaudirate. Dajete mu podršku, zato što nisu vaše žene, nisu vaše sestre, nisu vaše ćerke, nego nečije druge. Takvi ste vi. Birate, ako je neko vaš, sve može da uradi, svašta može da uradi. Ako radi nekom tuđem, neka radi šta god hoće, zaštitiće ga moćna SRS, izvinjavam se, opstrukcijom rada Parlamenta Republike Srbije. Molim vas, gospođo Đukić-Dejanović, kap je prelila čašu. Poslanici se tuku u Skupštini Srbije. Razmislite o tome da li ova skupština uopšte više postoji, da li ovo lupanje može da zameni razložnu diskusiju? Da li će ovo da pomogne nezaposlenima, siromašnima, bolesnima, ili pomaže samo damama i gospodi da opravdaju pred svojim porodicama što kupuju nove cipele? Kažem vam – nećemo više da trpimo da nas tučete. Slušajte me dobro, radikali, nemoj da vam se desi da napadnete više bilo koga od nas fizički, jer ćemo se onda s vama tući do kraja. Ovo je bio poslednji put da nekome od nas razbijete nos. Samo vas molim i ne birajte .... [[isključen mikrofon]] (Za vreme govora narodnog poslanika Tomislava Nikolića, poslanici SRS-a lupali su o klupe.)
Gospodin Todorović ima reč.
Dame i gospodo narodni poslanici, javljam se po članu 104. Ovo zbog građana Srbije, imali ste prilike da budete svedoci. Sve ovo što je izgovoreno, što je izgovorio prethodnik, moglo bi da se na neki način procenjuje da je neko drugi u pitanju. Čovek koji je u ovoj sali nasrnuo na Srboljuba Živanovića, povukao ga za kosu, da je to istina, dovoljno je, valjda, to što se izvinjavao za ovom skupštinskom govornicom. Onaj koji je rekao da će uništiti SRS, onaj koji sve čini da Vojislav Šešelj ostane što duže u Hagu, govori o tome da je SRS vinovnik i inicijator događaja u Skupštini Srbije. Nije. Srpska radikalna stranka je samo predmet obrade tajnih službi vladajuće većine, stranih ambasada i svih onih kojima je cilj da se uništi Srbija, zato što im je jedina na tom putu SRS. Mislili su da je taj proces završen u septembru, kada su shvatili da su svi njihovi pokušaji propali, da je potpuno jasno da su građani Srbije sve prozreli, da su sve laži i obmane izašle na videlo, da polako, ali sigurno, stvari dolaze na svoje mesto. Zbog toga se vladajući režim našao u panici. Shvatio je da nisu uspeli da urade ono što su imali nameru i sada, po svaku cenu, hoće da SRS stave na stub srama, samo što oni neće prljav posao da rade sami. Vode računa da to ne obavljaju sami, nego traže one koji su za to pogodni. Nažalost, nalaze ih, i zato se mi nalazimo u situaciji u kojoj se nalazimo. Da je ovaj parlament radio u skladu s Poslovnikom, Ustavom i zakonom, do ovoga ne bi ni došlo.
Gospodin Tomislav Nikolić.
Možete vi mene da optužite za sve i svašta, možete da držite političke govore koliko god hoćete, vama je predsednik Skupštine već četiri meseca poklonio ovu govornicu da se promovišete i evo dokle ste došli. Ovde se radi, gospodine Todoroviću, o tome da ste vi u kamere izjavili da je Mićo Rogović napao Igora Bečića i da je Igor Bečić u alkoholisanom stanju. Vrlo dobro znate da Igor Bečić u životu nije okusio čašicu alkohola i danas, u Urgentnom centru, izvadili su mu krv da utvrde da li je u alkoholisanom stanju. Dakle, vi ste izjavili da je Mićo Rogović napao Igora Bečića. Pitam vas, gospodine Todoroviću, da je vaša porodica u pitanju, da vama psuju i oca i majku i ženu i ćerku, da li biste branili tog Srbu Živanovića? Kažem vam, opsovao nam je sve što postoji živo u našim kućama. Znaju to ljudi oko njega, koji mu nekad kažu – nemoj više, Srbo. Jesam li ja napao Srbu Živanovića? Nisam, ali sam se sav polomio da ga napadnem; sedeo je, nije hteo da ustane. Da je ustao, napao bih ga, jer ja, kao i vi, kao dobar Srbin, ne dam nikome da mi psuje ženu i majku, i vas ću da opravdam kad god vam neko opsuje; napadnite ga slobodno, ja to opravdavam. Ako vi to ne opravdavate, pitajte se, da li to imate jedan aršin za mene, a drugi za vas, ili možda imate telohranitelja koji će posle pola sata da vas sveti, jer vam je neko opsovao majku i ženu? Dakle, uklonite Srboljuba Živanovića, zato što sve ovo izaziva. Nemaju ''žuti'' s ovim nikakve veze. To da li je u septembru nešto uspelo ili nije, pokazali su izbori u Prijepolju, izbori u Vrnjačkoj Banji, izbori u Knjaževcu, izbori u Hrtkovcima, u kojima ste bili slabiji od SNS-a. Jel vam to ništa ne govori? Dokle će ovo vaše ponašanje da bude osnov vaše politike? Dokle ćete da stojite ovde u sali skupljeni, dok život prolazi i odlazi daleko? Dokle ćete da šaljete ljude da provociraju i da tuku druge ljude? Je li to politika? Je li to politička stranka? Je li to ideologija SRS-a, uz koju ste vi ostali? Setite se vi koji mi dobacujete, kada je moglo da bude sukoba u SRS-u, i fizičkih, ko ih je sprečavao, Ognjene Mihajloviću? Vaš, recimo, sa Vučićem, ko je sprečio? Ja, jer nikada nisam dozvoljavao da se fizički sukobljavate, a vi ste sada ušli u najgoru moguću akciju, kojom želite da vratite neke svoje mandate. Koje mandate? Je li uzet mandat Dragana Todorovića? Nije. Što se boriš, Dragane Todoroviću, za tuđ mandat? (Predsednik: Vreme.) Igor Bečić se bori za svoj mandat, ja za svoj, a ti, Dragane, ti se bori za svoj, jer čuo sam da su, kada je obijen moj kabinet, nestale ostavke i da ih drže neki kojima sada Šešelj govori čije ostavke da pošalju, a čije ne. (Za vreme govora narodnog poslanika Tomislava Nikolića, poslanici SRS-a su lupali o klupe.)
Gospodo, kolege iz SRS-a, pored lupanja, očigledno je da koristite i određene naprave za izvesne zvučne signale koji remete atmosferu. Biću prinuđena da se bavim identifikacijom tih naprava. Molim vas da ih ne koristite. Prelazi se ona granica koju je moguće tolerisati. Zaista vas molim da pokušamo da radimo po dnevnom redu. Gospodin Todorović, najpre, pa gospođica Jovanović.
Član 104. Pre svega, nikada ne bih optužio nikoga dok ne bih imao zvaničan izveštaj službi koje su za to nadležne. Da sam bio prisutan bilo kom događaju, svedočio bih o tome kako sam video, a prepričavao, bilo je ovako, ili spremio priču, nikada ne bih. Nikada u kameru nisam rekao da je Igor Bečić gurnuo Srboljuba Živanovića, nego sam rekao da je Mićo Rogović gurnuo Dušana Marića, zato što je došao u Poslanički klub i požalio mi se da ga je Mićo Rogović gurnuo na hodniku. Ovo govorim zbog vas, da vidite u kakvu ste situaciju doveli Skupštinu Srbije, govorim vam to zbog toga što sve vreme pokušavate da sve što se dešava svalite na leđa SRS-a. Našli ste one koji će to da rade za vaš račun. Juče je četvoro šefova poslaničkih grupa, ne SRS-a, nego ostalih političkih stranaka, izašlo za govornicu Skupštine Republike Srbije i zatražilo od predsedavajućeg da se ovaj problem reši na jednostavan način, da se odredi pauza, da se zakaže sednica Administrativnog odbora i da ovaj problem potpuno rešimo. Koji je razlog? Vi ste, gospođo Kolundžija, izneli neistinu. Vi kažete da se mi služimo ucenom. Da li se i ti šefovi poslaničkih grupa služe ucenom kad kažu – zakažite pauzu, neka Administrativni odbor radi, ili je to zalaganje da se radi po Poslovniku, ili je to zalaganje da se radi u interesu Skupštine Srbije, da ne dolazi do ovakvih problema?! Pre nego što su prekinuli sednicu Skupštine Srbije, predsedavajuća je počela da oduzima reč poslanicima koji su se javili po članovima 225. i 226. Zbog čega? Ko je doneo tu odluku? Pet godina taj poslovnik važi, a odjedanput ne važi. Po čijoj proceni? Po proceni Borisa Tadića i vas, zato što vam to odgovara? Zar vi treba ovde, na najnormalnije ukazivanje na kršenje Poslovnika, bez obzira na to da li vam se sviđa, da li ga prihvatate ili ne, da izričete opomene, kazne? Šta hoćete, sve da nas isterate? Pozovite policiju, izbacite nas iz Skupštine Srbije i završite posao. (Predsednik: Vreme.) Ponovo vam kažem, nećemo odustati dok ne vratimo sve ono što je naše.
Gospodin Vladan Batić.
Gospođo predsednice, dame i gospodo narodni poslanici, dva puta sam juče, pozivajući se na odredbu člana 98. stav 2, predlagao da se odredi pauza, jer nije bilo potrebno anticipirati događaje. Bilo je očigledno da ne može da se radi, i onda nas sve pretvarate u taoce, u kretene, u idiote, vređate zdrav razum, vređate inteligenciju. Nema mogućnosti da se radi. Možda to jeste ucena, ali kako iz toga da izađemo nego prekidom sednice ili pauzom, kako to predviđa član 98. stav 2, dok se ne steknu uslovi da se normalno radi. Jutros sam, takođe, apelovao. Ovo doživljavam i kao neko lično poniženje i ličnu uvredu, osećam se postiđenim, posramljenim i neprijatno mi je što sam poslanik Narodne skupštine Republike Srbije u kojoj se ovako nešto događa. Pre 14 godina, 1995. godine, u istoj ovoj sali se dogodilo nešto za šta sam verovao da se neće nikada ponoviti, kada su 15, 16, 20 osoba, ili ne znam šta su, u trenerkama, u jaknama, s tašnicama, s revolverima u njima, ušli u ovu salu i silom odstranili Tomislava Nikolića. Vrata su bila zaključana. Tu se našlo nekoliko poslanika, van poslanika SRS-a, mislim da se poslanica zvala Dušica Nikolić, koju su, takođe, izneli. Nije bitno ko je kod koga, govorim o nečemu što je nemio događaj, podsećam na nešto za šta sam verovao da nam se neće nikada ponoviti. Ljudi, ovo je Evropa u 21. veku i Srbija koja želi u Evropu. S ovakvim parlamentom, s ovakvim događanjima, daleko smo mi od Evrope. To je baš divna poruka kada su zvaničnici EU i Evropske komisije danas bili u Beogradu. Šaljemo divnu poruku. Ponovo apelujem da se ova sednica prekine dok se ne steknu uslovi za normalan rad, a onda, što se poslanika tiče, već sam unapred rekao, predlažem samo jedno: striktno poštovanje i pooštravanje do krajnjih konsekvenci kaznenih odredaba o ponašanju poslanika, jer, očito, drugi jezik, nažalost, u Srbiji još uvek ne vredi.
Govorili ste nešto duže, ali nisam htela da prekinem, zbog toga što ste govorili nešto što je u interesu ugleda Parlamenta i svih nas. Gospodin Tomislav Nikolić.
Dame i gospodo narodni poslanici, poslanici iz Poslaničke grupe "Napred Srbijo" napustiće današnju sednicu i salu. Zaista nema smisla. Ako vi ne želite da budete veliki i da kažete: "Izvinjavamo se, nije trebalo to da se desi, utvrdite šta se desilo", već ste smislili laž koja ne može da bude dokazana, jer ima mnogo ljudi koji su videli, nama zaista nije mesto u sali s vama. Mi ćemo sada da izađemo, a vi ćete izaći posle sledećih izbora.
Gospođica Nataša Jovanović.
Pre nego što ovaj šumadinac, čovek, otac, deda, izađe iz sale, građanin Tomislav Nikolić, da vam kažem, gospodine Nikoliću, šta mesecima radite – najgore mi uvrede dobacujete iz klupe, u odnosu na mene kao ženu. On je izašao, ali verovatno slušaju članovi njegove porodice i oni koji znaju da poznanstvo svih nas s Tomislavom Nikolićem traje 17 godina, a obeležavanje naše krsne slave, Sveta tri jerarha, danas, kada je šest godina kako se predsednik SRS-a nalazi u Haškom tribunalu, nešto je što je nama najsvetije. To što je on pogazio zakletvu u crkvi, to što je dobio krila, jer ga je danas, kako čujem, Oli Ren hvalio najmanje pet minuta, pa se osokolio, pa misli da je evropski da pravi incidente, da inscenira događaje, da napada časne ljude na njihovu krsnu slavu, njemu neka služi na čast. Povređeno je dostojanstvo Skupštine, član 104. Završiću u roku od tri minuta. (Predsednik: Obrazložite gde je tu povreda.) Reći ću vam. Tomislav Nikolić već mesecima vređa moje dostojanstvo. To nikada nisam rekla ni gospodinu Todoroviću, kao predsedniku Poslaničke grupe. Rekla sam koleginici Eleni Božić-Talijan i koleginici Marini Toman, jednom prilikom. To znaju koleginice iz DSS-a, koje sede ispred njega, kolege iz SPS-a, svi iz NS-a, koji sede iza njega. Svaki put, gospođo Đukić-Dejanović, pre svega vam to govorim kao ženi, kao majci i kao baki, kada izađem za govornicu, Tomislav Nikolić najgore moguće izraze upućuje na moj račun. Na to sam oguglala zbog toga što, onog trenutka kada je izdao Vojislava Šešelja i SRS, on za mene ne predstavlja ništa, samo jednu nečasnu personu, personu non grate u ovoj skupštini, bilo gde u političkom životu. On vrlo dobro zna da su ovo što je danas uradio radile službe pre njega i evo nemilog događaja koji je pominjao gospodin Batić. (Predsednik: Vreme.) Milorad Mirčić, Branislav Vakić i Miroslav Dramlić su 1995. godine, gospodine Batiću, u tim zaključanim prostorijama, kada su isto tako upadali, optuženi da su držali izvesnog Acu Đurića, koga je tukao neki srpski radikal... (Predsednik: Molim vas.) Završavam, gospođo Đukić-Dejanović, ovo su veliki incidenti. Čovek je ušao, a pre njega obezbeđenje. Isti scenario se ponavlja. Znate, drži nam moralne pridike, a mesecima ćutim, jer mene on ne zanima, on u političkom životu ne predstavlja ništa. U moralnom, za mene, kao Kragujevčanku, kao Srpkinju, a naročito danas na sveti praznik srpskih radikala – ništa, jer on je izdao Srbiju, izdao Vojislava Šešelja, izdao sve ono u šta se zaklinjao proteklih 18 godina. Hvala vam i izvinite što sam prekoračila vreme.
Gospodin Dušan Marić. Zamolila bih vas, striktno ću se držati Poslovnika. Možete da obrazložite povredu člana i to je jedini sadržaj koji je dopušten, u skladu s Poslovnikom. Molim vas, gospodine Mariću, verujem da ćete to i učiniti. Izvolite.
Gospođo Đukić, poštujem to što ste rekli i strogo ću se pridržavati Poslovnika. Javljam se po članu 104. Povređeno je dostojanstvo Narodne skupštine. "Narodni poslanici dužni su da poštuju dostojanstvo Narodne skupštine. Narodni poslanici dužni su da se jedni drugima obraćaju s uvažavanjem. Nije dozvoljeno korišćenje uvredljivih izraza, kao ni iznošenje činjenica i ocena koje se odnose na privatni život drugih lica". Preskačem članove, da ne bih gubio vreme. Član 106: "Opomena se izriče narodnom poslaniku koji prekida govornika u izlaganju, ili dobacuje, odnosno ometa govornika ili na drugi način ugrožava slobodu govora". Pre 15 minuta, dok je za ovom govornicom bio šef Poslaničke grupe SRS-a, gospodin Dragan Todorović, lica koja sede u zadnjim redovima, pripadnici SNS-a, više puta su dobacivali: "lažovčino, lažovčino". Vi ste to čuli i bili ste dužni da primenite Poslovnik i izreknete meru opomene. Juče smo s ove skupštinske govornice nazivani magarcima. To je, takođe, prošlo bez opomene. Pre nekoliko dana smo nazivani manijacima, vi ponovo niste primenili Poslovnik. Dva minuta nakon što ste dali pauzu, izašao sam u hodnik Skupštine, sasvim normalno, smiren, jer u politici se događaju raznorazne stvari, pa i ove nemile koje su se desile danas. Prema meni išao je Mićo Rogović. Nismo razmenili nijednu jedinu reč. Čovek me s obe ruke gurnuo u grudi, uz psovku, izvinjavam se građanima Srbije – majku, sve ćemo vas pobiti. Obratio sam se rečima – Mićo, šta ti je? Ponovo je ponovio – sve ćemo vas pobiti. S tim čovekom imam sasvim korektne odnose. Nikada ni njemu, ni bilo kom drugom licu koje ulazi u Skupštinu nisam uputio nijednu jedinu ružnu reč. Žao mi je što je gospodin Tomislav Nikolić izašao iz sale. Hteo sam da presliša pripadnike svoje političke stranke i da pita, neću da iznosim ime, čoveka koji sedi s njim u klupi, koji je najmanje 20 puta, a to su čuli pre mesec dana i poslanici DS-a, pretio u skupštinskim klupama. Pretio je meni i članovima moje porodice, pominjao mi decu, pominjao kako će se zakleti u crkvi da će me unakaziti. Pitao sam ga – zbog čega, čoveče? Nisam dobio objašnjenje. Kada neko izađe za ovu govornicu i kada se poziva na moral, na poštenje, na časno viteško ponašanje, onda prvo treba da pogleda u svoje dvorište, a ako govori jednom poslaničkom klubu, onda pre toga treba da pogleda kako se ponašaju članovi onoga što on naziva svojim poslaničkim klubom. Hvala vam.
Narodni poslanik Ognjen Mihajlović, izvinite, prednost ima gospodin Velimir Ilić.
Poštovana predsednice, poštovani narodni poslanici, malo i da se nasmejemo, da bude u ovoj skupštini malo nekog dostojanstva, da se vratimo onome što ovaj visoki dom zaslužuje. Molim vas, gospodo iz vladajuće koalicije, da se uozbiljite. Tu poruku sam vam slao više puta. Srbija je u velikom problemu. Vidite na šta liči Srpski parlament. Nijedan se problem ne rešava, problemi se samo guraju pod tepih. Svi u Vladi mudro ćute. Vi uporno pokušavate da progurate Poslovnik na jedan nezakonit način, veoma drzak i nedemokratski, i da promenite nešto što ima svoju proceduru, put kako se menja, i to je počelo da se priprema. Ne rešavate, ne možete da sastavite odbore. Predsednici odbora ne rade ništa, nema ih u sali, ne dolaze, ne možete da ih nađete, imaju svoj biznis. Za to vreme, Srbija je u totalnom rasulu, u totalnom javašluku. Institucije ove države gube svoje funkcije. Funkcije institucija u ovoj državi preuzimaju pojedinci. Ovde se događa šta se događa. Danas ste imali posetu Olija Rena, koji nam savetuje da usvojimo Poslovnik, ove izmene, a van mozga je da dođe neko toliko značajan u EU i da nam predlaže šta treba da radimo, kao da smo mi ovde maloumni. Lepo je da nam dolaze, ali mi počinjemo da budemo krpa za potiranje i EU nas tako i smatra, jer vidi na šta ličimo. Zašto ne možete da održite Administrativni odbor mesecima? Predsedniče, podnesi ostavku. Što sediš u odboru koji ne može šest meseci da zaseda? Gospodine predsedniče Administrativnog odbora, podnesi ostavku, ne brukaj se! Imaš većinu u Odboru iz vladajuće koalicije. Zašto ga ne održiš? Ko nije zadovoljan odlukom, neka se žali pravosudnim organima. Na šta ovo liči? Ne može Zakonodavni odbor, ovaj gospodin predsednik, čovek je u biznisu, ovde dođe u prolazu, prošli put nije mogao da se održi Odbor, čovek je zauzet. Ovo ne vodi ničemu. Pogledajte što smo dobili danas, narodni poslanici Skupštine Srbije – jedan poziv. Na Sretenje, Dan države Srbije, proslava je u Orašcu. Poziv nam šalje ministarstvo čiji je ministar gospodin Rasim Ljajić, moj prijatelj, izuzetno ga cenim i poštujem. Shvatite vi iz vladajuće koalicije, vi idete Karađorđu u posetu, u Orašac, i pozivnice šalje Rasim Ljajić, moj drug, svaka čast, ali to je vređanje dostojanstva ove države. To je uvreda za Karađorđa ... (Predsednik: Vreme.) ... to je uvreda za sve što je srpsko. To, jednostavno, ne liči na Srbiju za koju se mi zalažemo. (Predsednik: Vreme.) Izvinjavam se ministru Rasimu Ljajiću, izvinjavam se, pisalo je na pozivnici, lepo piše – Ministarstvo za rad i socijalna pitanja je organizator te proslave. Gospodo, nemojte praviti nakazu od države. Ovo je naša država, mi rezervnu nemamo. Nemojte se igrati s njom. Nećemo više govoriti, ako treba nećemo se nikad javljati za reč. Malo sam prekoračio, izvinjavam se predsednici. Molim vas, shvatite da ste i vi preterali, totalno. Mnogo ste preterali. Nema više strpljenja da se ovo sve podnese i trpi. Mi ovde slušamo uvrede. Vi se pravite ludi. Ništa se ne događa. Vlada ćuti. Premijera mislim da i nemamo, ko zna gde je čovek, niko ga ne vidi i ne čuje, nemam pojma. Jedino se onaj Dinkić javlja da sve probleme rešava, svaki dan, a nama je svaki dan sve gore i gore i u sve većem smo haosu. Tuča u Parlamentu, krvari se po hodnicima Skupštine. (Predsednik: Vreme.) Na šta to liči? Čemu to vodi?
Vreme, gospodine Iliću. Gospođa Nada Kolundžija.
Uvažena gospođo predsednice, uvaženo predsedništvo, dame i gospodo narodni poslanici, javljam se po čl. 101, 103. i 104. Neću da ulazim u to ko kakvu mržnju ima prema kome, ako je druge vere ili druge nacije. Uvreda za Parlament je govoriti jezikom mržnje, a ovo što smo sada čuli jeste upravo to. Šta vama može da smeta, osim mržnja prema nekom ko je druge vere, ako je neko pozvao na svečanost koja je državni praznik. Molim da s ove skupštinske govornice to ne dopuštate. Dakle, vi možete da imate svoj politički stav i možete da ga iznosite u svojim političkim kampanjama. Ovo je Narodna skupština. Ovde nemate pravo da govorite jezikom mržnje i netolerancije.
Želim samo da vas informišem, Administrativni odbor je bio zakazan juče, za 15 časova. Takođe, htela bih ponovo da vas informišem da će sutra, u 10 časova, biti sednica ovog odbora. Čini mi se da ovo prelazi granice dijaloga u Parlamentu. Nastavljamo rad sutra, u 10 časova. Molim šefove poslaničkih grupa da dođu u 9.15 kod mene.